

So lyk Magashule in ’n hof 


Ace Magashule, sekretaris-generaal van die ANC, gister in die hooggeregshof in Bloemfontein. Foto’s: MLUNGISI LOUW 

Ace weet steeds nie wie of wat Tiemeef’ is 



Mike van Rooyen 
en Kaydene Davids 

Tot vandag weet hy nie of 
Pierneef ’n skildery of ’n mens 
is nie. 

Die naam Pierneef beteken 
vir hom niks nie, het Ace Ma- 
gashule, sekretaris-generaal 
van die ANC, gister in die 
hooggeregshof in Bloemfontein 
getuig. 

Onder sy bates wat hy in 
2018 uit die Vrystaatse pre- 
mierskantoor ontruim het, 
weet hy baie goed van die 
waarde van ’n getekende sok- 
kertrui van die sokkerlegende 
Christiano Ronaldo wat hy as 
geskenk gekry het. 

“Ek het dit nou nog. Ek was 
self ’n sokkerspeler en ek gaan 
dit nie opveil nie.” 

Magashule het gister voor 
regter Soma Naidoo getuig in 
die verhoor van sy eertydse 
lyfwag Ricardo Mettler, wat 
weens die diefstal van ’n Pier- 
neef-skildery teregstaan. 

Mettler ontken dat hy die 
skildery in Maart 2018 uit ’n 
pakkamer by die premierskan- 
toor in die O.R. Tambo-gebou 
in Bloemfontein gesteel het. 

Hy ontken ook skuld op aan- 
klagte van geldwassery, be- 
drog, meineed en die beskadi- 
ging of verandering van ’n er- 
fenisvoorwerp en alternatiewe 
aanklagte van regsverydeling, 
valse uitgifte en vervalsing. 

Magashule het getuig hy het 
van sy persoonlike besittings 


aan sy personeel gegee toe hy 
sy kantoor ontruim het. 

Hy het getuig dat hy nie 
staatsbates mag weggee nie. 

Die persoonlike geskenke 
wat hy nie wou hê nie, kon on- 
derskei word van staatsbates 
omdat dit nie staafkodes opge- 
had het nie. 

Magashule het verder getuig 
hy het in die media van die 
beweerde diefstal van die skil- 
dery gehoor. 

“Dit is beweer ek en Mettler 
het dit gesteel. Ek het dit ont- 
ken. Ek was verbaas; hoe kan 


ek ná byna tien jaar iets van 
die staat weggee? Dit het nie 
sin gemaak nie.” 

Toe hy Mettler daaroor ge- 
vra het, het hy gesê hy het net 
goed geneem wat nie ’n staaf- 
kode op het nie. “Ek het spesi- 
fiek oor die skildery gevra en 
hy het gesê dit het nie ’n staaf- 
kode opgehad nie.” 

Oor ’n ongetekende brief 
sonder ’n datum waarvolgens 
Mettler onder meer ’n skildery 
met ’n goue raam as geskenk 
sou kry, het Magashule getuig 
dat hy nooit die brief gesien 



Ek was verbaas; hoe 
kan ek ná byna tien 
jaar iets van die 
staat weggee. 

— Ace Magashule 

het of sou teken nie. 

“Ek het die geskenke as ge- 
skenke gegee en nooit die no- 
digheid vir briewe aan elkeen 
gesien nie.” 

Op ’n vraag van Naidoo het 
Magashule gesê hy is nie ’n 
kunsliefhebber nie. 

Hy het nie eens van die skil- 
dery geweet nie. Nadat ’n foto 
daarvan gewys is, het hy gesê: 
“Ek dink ek het dit gesien. Ek 
dink ek herken dit, daar is ’n 
soortgelyke skildery in die 
Vrystaat-huis. Ek kan net nie 
onthou waar nie.” 

Mettler was destyds een van 
die mense wat Magashule ge- 
help het om sy kantoor te ont- 
ruim. 

Die skildery het nie ’n staaf- 
kode gehad toe hy dit ontvang 
het nie, het Mettler vandees- 
week in sy pleitverduideliking 
gesê. Hy het ook ontken dat hy 
’n staafkode van die skildery 
af verwyder het. 


BONGANI BONGO 

ANC-LP in 

arres oor 
korrupsie 


En ander 
lede vra 
klaarheid 
van NUK 

News24 en Llewellyn Prince 

Die senior ANC-LP adv. Bonga- 
ni Bongo en tien ander partyle- 
de is gister weens beweerde 
korrupsie in hegtenis geneem. 

’n Lasbrief is vir Bongo se in- 
hegtenisneming uitgereik in 
verband met korrupsie wat glo 
gepleeg is toe hy nog regsadvi- 
seur in die departement vir 
menslike nedersettings in Mpu- 
malanga was. 

Bongo het gistermiddag aan 
News24 erken dat hy saam met 
lede van die Valke op pad na 
Mbombela (Nelspruit) is waar 
hy vandag in die hof gaan ver- 
skyn. 

Hy het vroeër die dag nog op- 
getree as voorsitter van die par- 
lementêre portefeuljekomitee 
oor binnelandse sake. 

Bongo is laat in 2017 deur 
oudpres. Jacob Zuma as minis- 
ter van staatsveiligheid aange- 
stel, maar was kort daarna sy 
werk kwyt toe pres. Cyril Ra- 
maphosa sy eerste kabinet aan- 
gewys het. 

Hy was ook voorsitter van 
een van twee ad hoc-komitees 
wat die veranderinge aan art. 25 
in die Grondwet oor grondbesit 
moes ondersoek. 

Lt.kol. Philani Nkwalase, 
woordvoerder van die Valke, 
het geen name genoem nie, 
maar by navraag bevestig ’n 
“senior regeringsamptenaar” is 
onder die 11 mense wat aange- 
keer is “in verband met bedrog 
en korrupsie van sowat 
R124 miljoen” in Mpumalanga. 

Hy het gesê die klagte handel 
oor drie plase wat in 2011 in Er- 



Adv. Bongani Bongo 

Foto: MISHECK MAKORA 

melo, Malalane en eMalahleni 
gekoop is vir die ontwikkeling 
van townships. 

Die grond was baie minder 
werd as die pryse wat die staat 
daarvoor betaal het. Die tran- 
saksies is deur vyf maatskappye 
gekanaliseer. 

Die plaas in Ermelo was ook 
’n onnodige kopie, aangesien 
die plaaslike munisipaliteit 
reeds ’n soortgelyke stuk grond 
besit het. 

Die gesamentlike markwaar- 
de van die plase was sowat 
R70 miljoen, maar “deur die be- 
weerde sameswering deur die 
verdagtes” het die provinsie ’n 
verlies van R124 miljoen gely, 
het Nkwalase gesê. 

Bongo moet boonop op 27 No- 
vember in Kaapstad in die hof 
verskyn op ander aanklagte van 
korrupsie en omkopery. 

Hy het na bewering op 10 Ok- 
tober 2017 ’n sitting van die par- 
lementêre ondersoek na proble- 
me by Eskom ondermyn. 

Hy het glo die getuienisleier, 
adv. Ntuthuzelo Vanara, pro- 
beer omkoop om voor te gee Va- 
nara is siek sodat die sitting nie 
kon voortgaan nie. 

Bongo is een van talle senior 
ANC-lede wat nog nie hul pos 
prysgegee het nie al hang ’n 


II 

As die primêre 
doelwit is dat mense 
uit sulke poste moet 
bedank, moet die 
NUK dit so uitstippel 
sodat al die 
provinsies landwyd dit 
so kan verstaan. 

— Mdumiseni Ntuli 


swaard oor hul kop weens hul 
beweerde betrokkenheid by kor- 
rupsie. 

■ Mdumiseni Ntuli, ANC-sekre- 
taris in KwaZulu-Natal, het gis- 
ter op ’n mediakonferensie in 
Durban gesê Ramaphosa en die 
ANC se topleiers moet dringend 
duidelikheid gee oor presies 
wat hulle bedoel met die opdrag 
dat sulke lede onmiddellik hul 
pos moet ontruim. 

“Beteken dit iemand moet be- 
dank? 

“As dit so is, laat die nasiona- 
le uitvoerende komitee (NUK) 
dan dapper genoeg wees en dit 
so aan alle ANC-strukture uit- 
stippel,” het hy gesê. 

Ramaphosa het die NUK se 
besluit oor die saak einde Au- 
gustus self aangekondig. 

“Die riglyne moet duidelik ge- 
artikuleer word. Ons wil weet 
vir hoe lank iemand in ’n 
staatspos byvoorbeeld sy pos 
moet ontruim. 

“As die primêre doelwit is dat 
mense uit sulke poste moet 
bedank, moet die NUK dit so 
uitstippel sodat al die provin- 
sies landwyd dit so kan ver- 
staan.” 

Ntuli wou ook weet wat so ’n 
opdrag vir Zuma sou beteken 
wat nou al “20jaar lank in ’n 
hofsaak gewikkel is”. 

“Hy is steeds ’n ex officio-lid 
van die NUK. Wat beteken dit 
as daar beveel word dat hy 
moet afstaan?” 

Hanover-waterkrisis: 
Munisipaliteit ‘doen niks’ 

Anena Burger 

Inwoners van Hanover in die Noord-Kaap is 
raadop oor die waterprobleme wat hulle al 
maande lank ondervind. 

Die DA in die provinsie het nou ’n dringende 
beroep op Bentley Vass, LUR vir samewerkende 
regering, gedoen om in te gryp. 

“(Ingryping) is nodig om ’n grootskaalse wa- 
terkrisis in die nahye toekoms te voorkom. Die 
gebrek aan water het ’n nadelige uitwerking op 
die plaaslike ekonomie. Veral die gastehuisbe- 
dryf ervaar groot verliese, aangesien bespre- 
kings gereeld gekanselleer word,” sê Fawzia 
Rhoda, DA-kiesafdelingshoof in die Bo-Karoo. 

Sy sê ander bedrywe word ook geraak. “Dit 
bedreig die lewensbestaan van die mense van 
Hanover.” 

Volgens haar is die waterdruk so laag dat 
wasmasjiene en geisers nie kan werk nie. “In- 
woners kook water in potte.” 

Die munisipaliteit beweer die pompe is te 
swak en dat die watertafel in Hanover gedaal 
het. “Hulle kan egter geen bewys hiervan lewer 
nie. Intussen is al wat hulle doen ’n beroep op 
inwoners om water spaarsamig te gebruik. 

Daar is absoluut geen ander pogings om die ge- 
brek aan watervoorsiening op te los nie,” sê 
Rhoda. 

Sy sê die munisipaliteit probeer nie eens om 
watertenks beskikbaar te stel om die sukkelen- 
de inwoners te help nie. 

Sy sê die DA sal nie ’n situasie aanvaar waar- 
in die regering aanhou versuim om die voort- 
slepende waterprohleem in Hanover op te los 
nie. 


GERUGTE OOR STRENGER INPERKING ONWAAR 

‘Geen paniek nodig’ 



Daar was min sosiale afstand toe pres. Cyril Ramaphosa hom gister in ’n hysbak in die Radisson-hotel bevind het. Lees ook 
die berig op bl. 8. Foto: MELINDA STUURMAN 


Kenners sê 
'dis beter 
om nou al 
te reageer’ 

Arisa Janse van Rensburg en 
Llewellyn Prince 

Suid-Afrikaners hoef nie paniekbe- 
vange te raak dat die land weer na ’n 
strenger vlak van inperking weens 
die stygende vlakke van Covid-19-in- 
feksies sal terugkeer nie, sê pres. Cy- 
ril Ramaphosa. 

Kenners meen egter as die rege- 
ring nou strenger maatreëls instel, 
kan dit ’n vlak 5-inperking verhoed. 

Ramaphosa is gistermiddag in ’n 
mondelingse vraag-en-antwoordses- 
sie in die parlement oor gerugte van 
strenger inperkingsmaatreëls gevra. 

Hy het gesê die regering, in same- 
werking met die mediese adviesko- 
mitee, ontleed, bestuur en monitor 
die situasie aktief. 

“Ek moet sê dat ons kommerwek- 
kende tekens begin sien.” 

Hy meen dit is omdat nie almal 
maskers dra, gereeld hande was en 
gesonde afstande handhaaf nie. 

Ramaphosa het vroeër die dag by 
die opening van ’n hotel in Kempton 
Park gesê die infeksiegetalle lyk 
kommerwekkend. 

Hy gaan ’n verslag wat hy oor die 
pandemie gekry het, deeglik bestu- 


deer en gegrond daarop in die ko- 
mende dae of waarskynlik volgende 
week die land toespreek oor wat ge- 
doen moet word. 

“Ek wil nie hê ons mense moet pa- 
niekbevange word nie. Gerugte dat 
ons na vlak 3 sal beweeg, is nie waar 
nie. As ons ooit daar kom, sal ek die 
een was wat die nasie inlig oor waar 
ons staan en waarheen ons op pad 
is.” 


Prof. Wolfgang Preiser, hoof van 
die afdeling vir mediese virologie 
van die Universiteit Stellenbosch en 
’n lid van die ministeriële adviesko- 
mitee oor Covid-19, sê om vroeër te 
reageer met die regte maatreëls kan 
’n beter opsie wees as om te wag en 
dan ’n algehele inperking te moet in- 
stel. 

“My persoonlike mening is dat ons 
’n totale o mm ekeer beleef- van 


streng, dikwels te streng, toepassing 
tydens die vroeë inperking tot nou, 
waar mense heeltemal roekeloos is. 

Hy sê daar is byvoorbeeld chaos in 
baie kroeë. 

“As ons wag, sal die getalle styg en 
’n skadeliker reaksie noodsaak.” 

Prof. Francois Venter, ’n navorser 
van geneesmiddels aan die Universi- 
teit van die Witwatersrand, sê die re- 
gering gaan strenger maatreëls moet 


instel, “maar hulle gaan aan die 
mense moet verduidelik hoekom die 
maatreëls ingestel word”. 

“Vir byna agt maande moes ons 
blindelings reëls volg sonder om te 
verstaan waarom en die mense het 
vertroue in die regering verloor.” 

Venter sê beperkings op die ver- 
koop van drank of die instel van 
reisbeperkings gaan nie die versprei- 
ding keer nie. 

“Die regering moet sosiale byeen- 
komste streng beperk, want dit is 
waar grootskaalse oordrag gebeur. 

“Hulle moet mense ook bewus 
maak van hoe gevaarlik die virus 
werklik is en mense aanmoedig om 
meer tyd in die buitelug deur te 
bring.” 

Dr. Angelique Coetzee, voorsitter 
van die Suid-Afrikaanse Mediese 
Vereniging, sê dis belangrik dat die 
huidige maatreëls strenger toegepas 
moet word “sodat mense kan ver- 
staan die gevaar is nog lank nie ver- 
by nie”. 

Aktiewe gevalle in die Wes-Kaap 
en Oos-Kaap het sedert einde Sep- 
tember toegeneem. Teen Maandag- 
aand was daar 4 522 aktiewe gevalle 
in die Wes-Kaap teenoor 3 092 op 
26 September en 4 062 op 19 Oktober. 

Teen Maandagaand het die Oos- 
Kaap op 2 185 aktiewe gevalle ge- 
staan. Op 26 September was dit 1 099 
en op 19 Oktober 1 744 aktiewe geval- 
le. Aktiewe gevalle in Gauteng het 
egter gedaal en daar was Maandag 
15 883 gevalle aangeteken teenoor 
19 725 op 26 September en 16 514 op 
19 Oktober. 

Landwyd was daar Maandagaand 
51 030 aktiewe gevalle - byna dieself- 
de as op 16 September en 19 Oktober. 

DA sê oor 
kandidate 
se geslote 
debatte 

Christiaan du Plessis 

Die debatte tussen kandidate wat 
meeding om topposte in die DA word 
agter toe deure gevoer omdat open- 
bare debatte die “demokratiese pro- 
ses sal ondermyn” en die party se 
beeld skade sal berokken. 

Dit is volgens Thomas Walters, 
mede-adjunkvoorsitter van die DA se 
federale raad. 

Verskeie dehatte word vandees- 
week gevoer in die aanloop tot die 
DA se federale kongres die naweek 
waar die nuwe partyleiers verkies 
sal word. 

John Steenhuisen, tussentydse DA- 
leier, en Mbali Ntuli, DA-lid van die 
KwaZulu-Natalse wetgewer, wat al- 
bei meeding om die pos van party- 
leier, het mekaar Maandagaand in ’n 
interne debat gepak. 

Gisteraand het die vier kandidate 
wat meeding om die poste van ad- 
junkvoorsitters mekaar die stryd 
aangesê. Steenhuisen en Ntuli sal 
vanaand van 19:00 tot 20:30 vir ou- 
laas in ’n debat met mekaar tree. 

Mike Moriarty, DA-voorsitter in 
Gauteng wat Helen Zille, voorsitter 
van die DA se federale raad, uitdaag 
om haar pos, sal nie met haar debat- 
teer nie. 

Die DA se federale raad het on- 
langs reëls bekragtig waarvolgens 
debatte tussen kandidate slegs intern 
mag plaasvind. Walters ontken dat 
dié reëls bekragtig is om een van die 
kandidate te bevoordeel. 


Gupta-man, jong 
Zuma se groep 
knak Denel glo 



Duduzane Zuma en sy pa, oudpres. Jacob Zuma. Foto: THEMBA MAKOFANE 


Marelize Barnard 

Oudpres. Jacob Zuma se seun en ’n 
sakevennoot van die Guptas was 
die meerderheid-aandeelhouers in 
die maatskappy wat drie omstrede 
kontrakte van Denel ontvang het 
en waarskynlik dié staatsentiteit se 
ondergang beteken het. 

Celia Malahlela, voorheen ’n be- 
stuurder in die verkrygingsafdeling 
van Denel Land Systems, het gister 
voor die Zondo-kommissie van on- 
dersoek na staatskaping getuig. 

Malahlela het gesê sy het in 2016, 
toe die Denel-kontrakte groot op- 
slae in die media gemaak het, per- 
soonlik bevestiging van Pieter van 
der Merwe, VR Laser se uitvoeren- 
de hoof, gekry dat Zuma se seun 
Duduzane aandele in die maatskap- 
py besit en dat die maatskappy met 
die Guptas bande het. Die ander 
groot aandeelhouer was die Guptas 
se sakevennoot, Salim Essa. 

Malahlela het op 20 April 2016 in 
e-pos aan haar lynhoof, Stephan 
Burger, voormalige uitvoerende 
hoof van Denel Land Systems, ge- 
skryf sy sukkel om haar blind te 
hou vir wat by Denel gebeur. 

Sy het getuig oor die inhoud van 
haar e-pos aan Burger en gesê sy 
het daarin genoem sy het vantevore 
uitgewys Denel het nié ’n behoorli- 
ke tenderproses gevolg om staal- 
komponente van VR Laser af te kry 


nie. Sy het gevra Denel moet die 
kontrakte heroorweeg. 

Malahlela het getuig Denel het 
VR Laser in 2014 toegelaat om sy 
tenderprys vir die verskaffing van 
pantserstaal-panele te verlaag na- 
dat die tenderproses gesluit is. 

Malahlela het getuig Burger het 
gesê hy gaan buite die bestaande 
tenderproses met VR Laser onder- 
handel om die prys wat die maat- 
skappy vir die pantservoertuig-pa- 
nele getender het, te verlaag. 

Volgens haar het Burger gesê hy 
is hereid om VR Laser te verdedig 
om die kontrak te kry - VR Laser is 
nommer een op die lys van die drie 
maatskappye wat getender het en 
hy sal dit met VR Laser bespreek 
om sy tenderprys te verlaag. 

Malahlela het getuig die tender- 
proses was in daardie stadium 
reeds gesluit en VR Laser se prys 
per eenheid was hyna R100 miljoen 
hoër as dié van die naaste mededin- 
ger. 

VR Laser het ’n tenderprys van 
R262 miljoen ingedien, wat meer as 
Denel se begroting vir die kompo- 
nente was. Die ander maatskappye 
is nie dieselfde geleentheid gegee 
om hul tenderprys te hersien nie. 

Op 30 Junie 2014 het VR Laser 
e-pos aan Malahlela gestuur met ’n 
dokument aangeheg waarin die be- 
rekening van die nuwe tenderprys 
gedoen is. Malahlela het dit aan 


haar lynbestuurders uitgewys, aan- 
gesien sy nie dié nuwe berekening 
aangevra het nie. 

Sy het ook skriftelik aangedui dat 
die nuwe aansoek deur VR Laser 
nie in ag geneem moet word nie 
omdat dit onbehoorlik sou wees. 

VR Laser se nuwe tenderprys is eg- 
ter steeds toegelaat en uiteindelik 
aanvaar. 

Die Denel-direksie moes na regte 
’n tenderhedrag van dié omvang 
(meer as R200 miljoen) goedkeur. 
Die aantal pantserstaal-panele wat 
verskaf moes word, is egter vermin- 
der en derhalwe het die koste van 
R221 miljoen tot R192 miljoen ge- 
daal. Die bedrag het toe nie meer 
die Denel-direksie se goedkeuring 
geverg het nie, maar slegs dié van 
Denel se uitvoerende hoof. 

Adv. Paul Kennedy SC, getuienis- 
leier van die kommissie, het gevra 
of Malahlela dink die aantal panele 


is verminder om die direksie se 
goedkeuring te omseil. Sy het ge- 
antwoord agterna heskou is dit ’n 
moontlikheid. 

Sy het getuig oor nog twee kon- 
trakte wat op onbehoorlike wyse 
aan VR Laser toegeken is. In Maart 
2015, het sy daarop gewys ’n kon- 
trak is verkeerdelik in ’n geslote 
tenderproses aan VR Laser toege- 
ken sonder dat tenders eers op die 
oop mark aangevra is. Sy het ook 
aanbeveel die tender-tydperk moet 
slegs drie jaar geld, maar die kon- 
trak is vir tien jaar gesluit. 

’n Derde kontrak, wat in 2016 aan 
VR Laser toegeken is, was die laas- 
te strooi vir Malahlela. Dit is toe 
dat sy die e-pos aan Burger gestuur 
het waarin sy genoem het sy kan 
haar nie meer blind hou vir wat 
aangaan nie. 

Burger sal ook sy weergawe van 
gebeure voor die kommissie stel. 


‘My besluite in nood lei tot dié korrupsie’ - CR 


Llewellyn Prince 

As enigiemand blameer moet word 
vir die noodbesluite wat tot groot- 
skaalse korrupsie met persoonlike 
beskermende toerusting of Covid-19- 
tenders gelei het, moet dit hy wees, 
sê pres. Cyril Ramaphosa. 

Dit was sy antwoord gistermiddag 
in ’n mondelingse vrae-en-antwoord- 
sessie in die Nasionale Raad van 
Provinsies nadat Tim Brauteseth, ’n 
DA-LP, dit aan hom gestel het dat die 
“rampspoedige besluit” van die na- 
sionale tesourie om normale aan- 
koopprosedures kragtens die Wet op 
Openbare Finansiële Bestuur 
(PFMA) vir noodaankope te verslap, 
die deur “wawyd oop gelaat het vir 
korrupsie-hiënas om in te beweeg en 


na willekeur te vreet”. 

“Dit het op jou wag gebeur, me- 
neer die president. Kan jy met ver- 
troue aan Suid-Afrikaners erken dat 
’n massiewe fout deur jou regering 
tot die korrupsie gelei het,” het 
Brauteseth gevra. 

Dit was nadat Ramaphosa reeds 
aan LP’s gesê die spesiale ondersoek- 
eenheid en ander wetstoepassings- 
agentskappe ondersoek tans gesa- 
mentlik sowat 1274 Covid-19-verwan- 
te tenders in 85 departemente op alle 
regeringsvlakke. Sowat 34 strafregte- 
like sake is reeds na die nasionale 
vervolgingsgesag verwys en 33 vir 
departementele tugverhore. 

Die regering probeer ook om deur 
die Spesiale Trihunaal staatsgeld 
van sowat R223 miljoen weens van 


dié kontrakte te verhaal. Ook die 
Suid-Afrikaanse Inkomstediens het 
teen einde September vanjaar reeds 
307 sake ondersoek, waarin 139 maat- 
skappye belasting van sowat 
R300 miljoen ten opsigte van Covid- 
19-tenders ontduik het. 

Ramaphosa het in reaksie op Brau- 
teseth se vraag gesê dit was nodig 
om die koronaviruspandemie as “ab- 
solute gesondheid-noodsituasie” te 
hanteer. Volgens hom is daar voor 
die besluit lank en hard in die kabi- 
net, asook in politieke partye, gede- 
batteer oor of nood- of rampbestuur- 
wetgewing daarvoor gebruik moes 
word. 

“Ons het die Wet op Rampbestuur 
gekies wat daartoe gelei het dat die 
nasionale tesourie besluit het dat be- 


skermende toerusting op ’n noodba- 
sis gekoop moes word om veral me- 
diese werkers te beskerm.” 

Dit kon volgens hom net vinnig ge- 
noeg gebeur as die tesourie PFMA- 
regulasies tydelik opskort. 

“As enigiemand blameer moet 
word, moet ek blameer word, want 
as president van die Republiek moes 
ek die rigting aandui in ’n baie ge- 
vaarlike situasie waarin baie van 
ons mense kon sterf. Ek het dit as ’n 
oorlogsituasie getipeer. 

“En ja, besluite moes geneem 
word. Met daardie besluite was daar 
risiko’s waar bose en misdadige 
mense gapings gesien en ons uitge- 
buit het.” 

Volgens Ramaphosa het sy rege- 
ring die beste besluit moontlik ge- 


neem. Hy sê egter dat daar nou be- 
slissend teen oortreders opgetree 
word en dat “ ’n lyn in die sand” teen 
korrupsie getrek is. 

“Ons het lesse geleer wat daartoe 
sal lei dat sulke korrupsie nie weer 
plaasvind nie.” 

Ramaphosa het gesê wetstoepas- 
singsagentskappe moet nou toegelaat 
word om hul werk onafhanklik en 
sonder politieke inmenging te doen. 

Oor die omstrede vlug waarop van 
sy mees senior leiers in ’n lugmag- 
straler na Zimbabwe gevlieg het, het 
Ramaphosa gesê die ANC het die 
R105 000 terugbetaal wat die vlug glo 
gekos het. Hy het herhaal dat dit ’n 
“oordeelsfout” van Nosiviwe Mapisa- 
Nqakula, minister van verdediging 
en militêre veterane, was. 

CHEETAHS VAN 2005 HOU REUNIE 

Ollie gaan 

sigaarrook 

laattrek 


Vrydagaand kuier hulle weer saam. Die Cheetahs vier hul oorwinning van 29-25 oor die Bulle op Loftus Versveld in 2005. 


Oorwinningsrook. Ollie le Roux, stut, vier die Cheetahs se oorwinning 
van 29-25 in die Curriebeker-eindstryd teen die Blou Bulle op Loftus 
Versfeld met ’n sigaar. Hy spog met die gesogte beker onder sy arm. 

Foto: ARGIEF/HALDEN KROG 


Veldtog fokus op lste 1000 dae van kind se lewe 


Vier weer 
sege oor 
Blou Bulle 
op Loftus 

Linkie Bessinger 

Eersdaags gaan die sigaarrook 
weer trek wanneer die Vry- 
staatse Cheetah-rugbyspan van 
2005 sy onverwagse sege oor 
die selfversekerde Blou Bulle 
in daardie jaar se Curriebeker- 
eindstryd op Fort Loftus her- 
denk. 

15 jaar later is Vrydag se re- 
unie die eerste keer dat die 
spanlede weer as ’n groep sal 
vergader om daardie wedstryd 
te herleef, sê Naka Drotské, 
kaptein van 2005 se kam- 
pioenspan en latere Cheetah-af- 
rigter. 

Benewens die verslae Loftus- 
skare toe die Cheetahs laat in 
die tweede helfte twee spog- 
drieë gaan druk het om die 
Curriebeker met 29-25 voor die 
Bulle se neus weg te raap, 



Prof. André Venter, die Macah- 
stigting se stigtersdirekteur. 



Die Vrystaat is sterk, 
maar dat die pad 
vorentoe uitdagend 
gaan wees, is 
onvermydelik. 

- Ollie le Roux 

word die oomblik ook onthou 
toe Ollie le Roux, stut, ná die 
wedstryd ’n sigaar aangesteek 
en vreugdeseine oor die oor- 
winning die Pretoriase aandlug 
ingestuur het. 

Le Roux het gister aan Volks- 
blad gesê op die reiinie sal dit 
nie net hy wees wat weer ’n si- 
gaartjie rook nie. “Ek het som- 
mer een vir elk van my span- 
maats (van destyds) gekry!” 

Rassie Erasmus, afrigter van 
2019 se Springbokspan wat die 
Wêreldbeker verower het, was 
die afrigter van 2005 se seëvie- 
rende Cheetah-span. 

Drotské, organiseerder van 
die reïinie, sê as Erasmus se 
verpligtinge by die Suid-Afri- 
kaanse Rugbyunie dit moontlik 
maak, sal hy ook Vrydagaand 
se groot kuier bywoon. 

Toe die Vrystaat-span in 2005 


Die eerste 1 000 dae van ’n mens 
se lewe het ’n beduidende impak 
op sy of haar toekoms en as dit 
reg benader word, kan dit tot ’n 
baie meer vervullende lewe lei. 

Dit is die boodskap wat die 
Universiteit van die Vrystaat 
(UV) en die Moeder-en-kind- 
Akademiese Hospitaal- (Macah) 
stigting, wat onder die UV se 
vaandel tot stand gebring is, met 
’n inligtingsveldtog wil oordra. 

Dié stigting en die UV se de- 


in die Jakarandastad opdaag, 
is hulle begroet met opskrifte 
soos “Die beker bly in Preto- 
ria” wat die Blou Bulle, toe die 
houer van die Curriebeker, ge- 
steun het. 

Selfs groot ondersteuners het 
gewonder of hul span die mag- 
tige Bulle in hul eie vesting 
sou kon klop. 

Vir die grootste deel van die 
wedstryd het die Bulle voorge- 
loop. Maar toe druk die Chee- 
tahs laat in die tweede helfte 
blitsig twee drieë. 

Veral oor Meyer Bosman se 
drie ná ’n hangskop van Falie 
Oelschig is later kopstukke ge- 
sels. Dit was die finale knou. 

Die ontnugterde Blou Bul-on- 
dersteuners het geskok bly sit 
en is toe met hul vlae halfstok 
huis toe. 

Le Roux sê die lekkerste ding 
van 2005 se sege was dat hulle 
dit teen die verwagtinge in op 
hul teenstanders se tuisveld 
kon behaal - en dit toe in die 
Vrystaat kon kom vier. 

“Ons het die beker daar gaan 
haal en ons het hom huis toe 
gebring.” 

Dit was die eerste keer in 29 
jaar - sedert 1976 - dat die Vry- 
staat die Curriebeker kon wen 
en slegs die tweede keer (toe) 
in die unie se bestaan van 


partement pediatrie en kinderge- 
sondheid se Eerste 1000 dae- 
veldtog sal op 1 November begin, 
waarmee die aandag vir ’n 
maand op dié onderwerp geves- 
tig sal word. Die veldtog sal on- 
der meer voeding vir die ma en 
baba, borsvoeding, die rol van 
die pa, die ma se geestesgesond- 
heid en ongewenste swanger- 
skappe aanraak. 

Prof. André Venter, die Ma- 
cah-stigting se stigtersdirekteur, 


110 jaar. 

Die oorwinning in 2005 het 
die goue jare vir die Cheetahs 
ingelui. 

Die span kom Vrydagaand 
eers in die Cheetah-den in die 
Vrystaatstadion bymekaar om 
die glorie-oomblikke opnuut te 
herleef en saam te braai. 

Drotské sê al spanlede wat 
dit nie kan bywoon nie, is CJ 
van der Linde, stut, en Eddie 
Fredericks, vleuel. 

“Ons gaan tog met die twee 
manne oor Zoom kuier, net om 
hulle ook daar te hê.” 

Hulle wag nog op bevestiging 
van Erasmus en van Jacques 
Nienaber, Springbok-afrigter. 

Soos vir talle Vrystaters laat 
die weglating van die Cheetahs 
uit die uitgebreide Prol4-rug- 
byreeks ’n bitter smaak in Le 


sê dit is noodsaaklik dat die eer- 
ste 1 000 dae - van die begin van 
die swangerskap tot die eerste 
twee jaar ná geboorte - reg bena- 
der word om die kringloop van 
ellende, armoede en onbeant- 
woorde drome te breek. 

As dit reg benader word, kan 
dit tot ’n meer bevredigende le- 
we lei - finansieel, fisiek en emo- 
sioneel, sê Venter. 

Vir die swangerskap om so 
goed moontlik te verloop moet 


Roux en Drotské se mond. 

“Die Vrystaat sal altyd ’n 
sterk unie bly omdat hy eerste- 
handse ervaring het om die 
werk te doen wat nodig is om 
staande te bly. 

“Dit is een van die provin- 
sies wat die meeste Springbok- 
ke oplewer. Ons sou nie nou al 
so baie Wêreldbekers gelig het 
as dit nie vir Vrystaat-laaities 
was nie,” sê Le Roux. 

Drotské sê dit sal ’n groot 
slag vir die ontwikkeling van 
Suid-Afrikaanse rugby wees as 
Vrystaat-rugby verbrokkel. 

Hy hoop die unie sal ’n plek 
en geleentheid kry om te bly 
groei en sy staal te toon. 

Le Roux beaam dit. “Die Vry- 
staat is sterk, maar dat die pad 
vorentoe uitdagend gaan wees, 
is onvermydelik,” sê hy. 


die ma se geestes- en fisieke ge- 
sondheid goed wees en moet sy 
goeie maatskaplike en ekono- 
miese ondersteuning hê, sê hy. 

“Sodra die baba gebore word, 
is daar mense wat na die baba 
moet omsien. Die baba moet ’n 
band vorm, en dit is eintlik ’n 
magiese tyd.” 

Venter verwys voorts na die 
verhouding tussen die kind en 
die ma, wat na die kind se voe- 
ding, ontwikkeling en emosione- 


le welstand omsien. ’n Gebrek 
aan emosionele ondersteuning 
kan tot emosionele en gedrags- 
probleme lei. 

Dr. Lizzy Tabane, hoof van die 
UV se departement pediatrie en 
kindergesondheid, sê beter ken- 
nis onder die jeug oor die eerste 
1 000 dae in ’n kind se lewe is 
noodsaaklik om vir hul toekoms 
te beplan. Dit kan uiteindelik 
ook ’n impak op hul kinders se 
toekoms hê. 


Dr. Lizzy Tabane, hoof van die UV 
se departement pediatrie en 
kindergesondheid. Foto’s: VERSKAF 






KD 0 P 2 VIR 


II4 9 ? 

——— «k wild mm 

pfMCA £ 

«n 


129 


hockoM het 
- ONS SÍM-KC 
Jh-wimskopc? 


, .. . : 


l_Dí|*r 
BlAKH. h 
f? •• '1-4Cml 


Flu»P!fln Ek'^i 

BrhKhJibiH 

CvVlí" MiHmmí’ 


Nie Vir Persone Onder Die Ouderdom Van 18 Jaar Nie 
















4 Nuus 


Volksblad Woensdag 28 Oktober 2020 


Kuruman-polisie verander werkwyses om diens te verbeter 


Anena Burger 

’n Aanval helder oordag in die 
middedorp van Kuruman waar- 
van videomateriaal wyd op so- 
siale media gedeel is, het daartoe 
gelei dat die polisiekantoor sy 
werkwyses gaan verander sodat 
hy beter funksioneer. 

Die veranderings volg op ’n 
vergadering tussen genl.maj. Jo- 
han Bean, gebiedsbevelvoerder, 
kol. Ben Phete, hoof van mis- 
daadvoorkoming van die Kuru- 
man-polisiekantoor, Braam van 
der Westhuizen, DA-raadslid in 


Kuruman, Willie Aucamp, DA- 
kiesafdelingshoof in die Kalaha- 
ri, en Paul Marais, voorsitter 
van die AfriForum-buurtwag in 
Kuruman. 

Hulle het vergader nadat Giep 
Niemann (65) op 10 Oktober in 
die middedorp deur vier mans 
aangeval en beroof is. Die voor- 
val is op video vasgevang en het 
ná die plasing daarvan op sosia- 
le media hewige reaksie ontlok. 

Aucamp sê daar is op die ver- 
gadering ooreengekom op prak- 
tiese maatreëls wat onmiddellike 
toegang tot wetstoepassing en 


polisiëring sal verbeter. 

Daar is besluit dat die polisie 
se funksie van die sertifisering 
van dokumente en die afneem 
van beëdigde verklarings, wat 
gewoonlik haie lang rye wat sta- 
dig beweeg in die Kuruman-poli- 
siekantoor tot gevolg het, na ’n 
alternatiewe gebou geskuif sal 
word. 

“Dit sal die polisie se dienste 
toegankliker maak en slagoffers 
aanmoedig om misdaad aan te 
meld. Dit is van kritieke belang, 
want as misdaad nie aangemeld 
word nie, word syfers skeefge- 



Vier mans val Giep Niemann (65) 
in Kuruman se besige middedorp 
aan. Foto: SKERMGREEP 


trek. Dit raak weer die toewy- 
sing van bronne aan polisiekan- 
tore.” 


Aucamp sê die DA het hom 
daartoe verbind om te help met 
die werwing van gemeenskapsle- 
de as polisiereserviste. 

“Dit is belangrik, want vir el- 
ke ekstra polisiereservis wat kan 
help met take soos om telefone te 
beantwoord, kan daar ’n ekstra 
polisiebeampte op straat wees 
om misdaad te bekamp en mis- 
dadigers vas te trek.” 

Hy sê die DA sal deurlopend 
druk op Bheki Cele, minister 
van polisie, uitoefen om te verse- 
ker dat vakante poste dringend 
gevul word en die ernstige te- 


kort aan operasionele polisie- 
voertuie in Kuruman en in die 
provinsie aandag kry. 

“Ek sal blootstelling aan hier- 
die uitdagings gee deur parle- 
mentêre vrae te vra en ander 
parlementêre kanale te gebruik 
om verandering te bewerkstel- 
lig.” 

Die DA maak ook werk daar- 
van om die samewerking tussen 
alle veiligheidsektore in die be- 
kamping van misdaad te verbe- 
ter. 

Aucamp sê Bean het ingestem 
om ’n vergadering tussen die 


DA, die polisie en veiligheids- 
maatskappye in Kuruman te 
reël. 

Hy sê omdat die Ga-Segonya- 
na-munisipaliteit nie munisipale 
verordenings afdwing nie, word 
’n ekstra las op die polisie ge- 
plaas. 

“Ek en raadslid Braam van 
der Westhuizen, saam met 
genl.maj. Bean, beplan ’n verga- 
dering met die munisipaliteit om 
’n oplossing hiervoor te vind. 
Misdaad is almal se probleem en 
slegs deur saam te staan, kan 
ons veiliger gemeenskappe bou.” 



Boeta de Waal, voorsitter van die Boshof-boerevereniging, het die eerste vergadering gelei. 


Foto’s: CHERÉNE PIENAAR 


100 000 ha veld in VS verwoes 


Cheréne Pienaar 

Net minder as 100 000 ha veld is 
sedert 15 Oktober tot die afgelo- 
pe naweek in die verskillende 
veldbrande in die Wes-Vrystaat 
vernietig, is gister op ’n byeen- 
koms van ’n boerevereniging in 
Boshof bekend gemaak. 

Die Sambreel-brandbestry- 
dingsorganisasie het die verslag 
oor die omvang van die skade 
aan Boeta de Waal, voorsitter 
van die boerevereniging in Bos- 
hof, oorhandig nadat dit nog tot 
Maandagoggend met behulp van 
twee satelliete beraam is. 

Die gebiede is soos volg ver- 
deel: 

■ Hertzogville: In dié brand wat 
verlede Sondag ontstaan het toe 
betogers ’n watertenk buite die 
dorp aan die brand gesteek het, 
is 28 000 ha verwoes. 

■ Boshof: In dié brand van die 
N12 af is 25 000 ha vernietig. 

■ Tussen Boshof en Dealesville: 
In dié brand, wat verlede Don- 
derdag ontstaan het, is 12 000 ha 
vernietig; en 



Danie Botha, ’n boer van die 
Hertzogville-distrik, op die 
vergadering gister in Boshof. Hy 
sê die rol van plaaswerkers met 
brandbestryding moenie 
onderskat word nie. 

■ Warrenton: Dié brand wat 
Donderdag ontstaan het, het 
20 000 ha veld vemietig. 

Die plan is dat die departe- 
ment van landbou die verslag 
aan die regering voorlê sodat die 
brandgeteisterde gebied tot 
rampgebied verklaar kan word. 

Broer de Waal, ’n boer van die 
distrik, sê ’n mens moet in ge- 
dagte hou dat ’n stuk weiding 
waarvan twee derdes byvoor- 



Een van my werkers 
se ore het erg 
seergekry in die vuur. 

- Danie Botha 


beeld gebrand het, steeds in ge- 
heel afgeskryf moet word. “Die 
deel wat nie gebrand het nie, het 
geen nut nie omdat die vee nê- 
rens anders het om te wei nie en 
dan daardie deel oorbenut.” 

Hy het 20 ha van sy weiding 
op die plaas Silva naby Boshof 
oor nadat 857 ha afgebrand het. 

Dries Delport, ook ’n boer in 
die distrik, sê die skade kon baie 
groter gewees het. 

Hy het vertel van die wind 
wat meegebring het dat die 
brand 180 grade omgeswaai het 
en daarom plaashuise net-net ge- 
mis het. “Die Here was ons gena- 
dig.” 

Op die vergadering is die ko- 


ordinering van voerhulp, asook 
die bestuur van brande ook be- 
spreek. 

Gys Olivier, voorsitter van die 
boerevereniging in Hertzogville, 
sê die brande is ’n wekroep vir 
boere om die regte strukture te 
kry. 

Afsetpunte vir al die voerhulp 
en skenkings wat inkom, is be- 
spreek. 

Hannes de Jager, ’n boer van 
Hertzogville, sê hy het eers die 
hulp van die hand gewys, maar 
weerlig het Maandagaand ’n 
brand op sy plaas veroorsaak. 

Danie Botha het op die tweede 
vergadering, gelei deur Vrystaat 
Landbou (VL), gesê plaaswer- 
kers se rol in die brandbestry- 
ding moenie onderskat word 
nie. “Een van my werkers se ore 
het erg seergekry in die vuur.” 

■ Dit gaan nie goed met Tewie 
Nel (28), die boer wat erg ge- 
brand het toe hy verlede week 
die brande in bedwang probeer 
bring het nie. Volgens die boere- 
gemeenskap het hy ernstige 
nierskade. 


BRENDIN HORNER-SAAK: 

Verdagte bly 
in tronk op 
ander klag 





Machini Motloung, ’n prokureur, in gesprek met sy kliënt, Sekola 
Matlaletsa, kort voordat borgtog aan hom toegestaan is. Op die 
agtergrond is Sekwetje Mahlamba, Matlaletsa se medebeskuldigde. 

Foto: ALET VAN DER WALT 


Moord 
was dalk 
werk van 
sindikaat 

Alet van der Walt 

Een van die moordbeskuldigdes 
in die Brendin Horner-moord- 
verhoor, Sekola Matlaletsa (44), 
se suksesvolle aansoek om borg- 
tog het hom nie veel in die sak 
gebring nie. 

Landdros Deon van Rooyen 
het verlede Donderdag in die 
landdroshof in Senekal gesê die 
staat het nie ’n sterk saak teen 
Matlaletsa nie en het borgtog 
van R5 000 toegestaan. 

Matlaletsa, wat van ’n Suid- 
Afrikaanse Agentskap vir Maat- 
skaplike Sekerheid- (Sassa) toe- 
lae afhanklik is, se familie in 
Paul Roux het blykbaar gesuk- 
kel om die geld voor die naweek 
bymekaar te kry. 

Die lang arm van die gereg 
het egter ander planne vir Ma- 
tlaletsa gehad en hy is Vrydag, 
terwyl hy nog in aanhouding 
was, ook in verband met ’n 
veediefstalklag in hegtenis ge- 
neem. 

Brig. Motantsi Makhele, ’n 
polisiewoordvoerder, het gister 
gesê Matlaletsa is nog steeds in 
aanhouding hangende sy vol- 


Vfetséu? 0^- 

gende hofverskyning vir vee- 
diefstal. 

Hy moet weer op 6 November 
in die hof wees vir die veedief- 
stalklag. 

Sy medebeskuldigde, Se- 
kwetje Mahlamba (32), was ten 
tyde van die moord uit op borg- 
tog vir ’n veediefstalverhoor 
wat in Januarie 2021 hervat 
word. 

Boere in die Oos-Vrystaat sê 
veediefstalsindikate roei hulle 
uit en daar word geglo dat Hor- 
ner (22) se moord die werk van 
’n veediefstalsindikaat kan 


wees. 

Horner is op 1 Oktober buite 
Paul Roux by ’n plaashek, naby 
die huis waar hy en sy meisie, 
Lenize Taljaard, gebly het, inge- 
wag en vermoor. 

Die paartjie wou later vanjaar 
verloof raak. 

Horner was ’n werktuigkun- 
dige vir die boer Gilly Schee- 
pers. 

Sy werkspet, met ’n mes bo- 
op, is op die gras langs die klip- 
muur by die plaasingang neer- 
gesit. 

Die twee moordbeskuldigdes 
sal weer op 1 Desember in die 
hof verskyn. 

Die polisie glo daar is nog 
verdagtes en die ondersoek 
duur voort. 

‘Veedief ’ se turf sit ná pap band 


Alet van der Walt 

’n Vermeende veedief is die na- 
week aangekeer danksy goeie 
samewerking tussen die polisie 
en boere van Virginia en Theu- 
nissen. 

Mohau Mamaseli (25) het 
Maandag in die hof verskyn na- 
dat hy van veediefstal en die be- 
sit van gevaarlike wapens aan- 
gekla is. 

Brig. Motantsi Makhele, poli- 
siewoordvoerder, sê ’n verdagte 
wit Colt-bakkie is Saterdag op 
die pad tussen die twee dorpe 
opgemerk. 


Boere het hommeltuie inge- 
span om vas te stel waar die 
bakkie is. Nadat die bestuurder 
blykbaar onraad vermoed het, 
het hy probeer vlug. 

Ao. Danie Pretorius, ’n poli- 
sielid verantwoordelik vir lan- 
delike veiligheid, was deuren- 
tyd in verbinding met die boere 
en die bakkie is opgespoor waar 
dit met ’n pap band op die R730 
tussen Virginia en Welkom 
langs die pad gestaan het. 

Makhele sê die bakkie was 
volgelaai met beeskarkasse wat 
in stukke opgesny was. 

Net Mamaseli is in hegtenis 



Die bakkie, swaar gelaai met 
karkasdele van geslagte beeste, is 
danksy goeie samewerking tussen 
die polisie en boere opgespoor. 

geneem terwyl nog vyf mans 
volgens inligting te voet gevlug 
het. 


Makhele sê daar is intussen 
vasgestel dat beeste op ’n plaas 
naby Theunissen gesteel is. So- 
ver bekend behoort die beeste 
aan Frik Schoeman. 

Die polisie het mense gevra 
om speursers. Mojalefa Mota 
van die veediefstaleenheid te 
bel indien hulle kan help om die 
ander verdagtes op te spoor. 

Mense kan hom kontak by 
078 044 7011 of die gewone Stop- 
misdaadnommer 08600 10111 
bel. 

Mamaseli moet weer op 2 No- 
vember in die hof verskyn en is 
tans in aanhouding. 


Welkom: Krag nog af nadat 2 maste omwaai 



Werkers van Eskom is nog besig 
om die twee maste te herstel wat 
Sondagaand beskadig is. 

Foto: ESKOM 


Alet van der Walt 

Groot dele van Welkom sal na 
verwagting eers teen vandag 
weer krag hê, meer as 48 uur 
nadat die wind twee groot 
kragmaste omgewaai het. 

Eskom het gister in ’n media- 
verklaring gesê die herstel- 
werk aan die twee 132 kV-mas- 
te neem langer as verwag en 
dat dit waarskynlik heeltemal 
vervang sal moet word. 




Stefanie Jansen van Rens- 
burg, woordvoerder van Es- 
kom, sê dit is nie waar dat 
skrootmetaaldiewe die struk- 
tuur beskadig het nie. 

Sy sê ondergrondse korrosie, 
as gevolg van mynwater, het 
die staalstruktuur beskadig 


waarna die sterk wind dit laat 
omval het. 

Welkom se sentrale sake- 
kern, die nywerheidsgebied 
asook die woonbuurte Doorn, 
Bronville, Mandelapark en uit- 
breidings 9, 15 en dele van uit- 
breiding 19 word deur die on- 
derbreking geraak. 

Eskom glo die herstelwerk 
sal teen vandag voltooi wees en 
sê inwoners moet te alle tye al- 
le kragpunte as lewend beskou. 



Die brand wat Maandag by ’n 
onderneming in Sasolburg 
uitgebreek het. 

Polisie bekyk 
brand in S’burg 

Alet van der Walt 

Die polisie se forensiese afdeling, 
versekeraars en ander brandken- 
ners is tans besig om die toneel in 
Sasolburg te fynkam waar ’n 
groot brand Maandag hy ’n ver- 
skaffer van diesel en smeermid- 
dels uitgehreek het. 

Philip Bacchus, ’n werknemer 
van Naledi Lubricants in Vaal- 
park, Sasolburg, sê niemand is in 
die brand beseer nie. 

Die digte rookwolk kon vir etli- 
ke ure kilometers ver gesien 
word. 

Bacchus sê die versekeraars het 
hom afgeraai om in hierdie sta- 
dium met die media te praat oor 
moontlike redes vir die brand. 

Naledi Lubricants, ’n familie- 
ondememing, verskaf diesel, 
ghries en ander smeermiddels 
aan klante en is naby die Natref- 
raffinadery teen die R59 geleë. 

Trump op 20 Jan. by stopstraat 


Pres. Donald Trump se termyn sal op 
20 Januarie 2021 om 12:00 die middag 
verstryk. Op daardie oomblik sal hy óf 
met ’n tweede termyn begin óf die 
land sal ’n nuwe uitvoerende hoof hê, 
skryf Donald Nieman. 



Pres. Donald Trump se termyn as president het op 20 Januarie 2017 begin en dit sal op 20 Januarie 2021 eindig met die begin van ’n nuwe termyn vir 
hom of vir iemand anders. Foto: AP 


M et soveel wat onduidelik 
is oor die komende presi- 
dentsverkiesing is dit 
lekker om te weet dat daar een 
absolute sekerheid is. 

Posstemme kan lank neem om 
te tel. Baie deelstate sal hertel- 
lings hê - óf oor die hele deel- 
staat heen óf in spesifieke gebie- 
de. Pres. Donald Trump het aan- 
gedui dat hy dalk nie van die 
uitslae gaan hou nie - en ons sal 
moet sien of hy en ander die uit- 
koms gaan aanvaar. 

As ’n historikus wat nou al 
meer as 40 jaar oor die grondwet 
skryf en mense daaroor inlig, 
weet ek een ding is seker: 

Trump se termyn sal op 20 Janu- 
arie 2021 om 12:00 die middag 
verstryk. Op daardie oomblik 
sal hy óf met ’n tweede termyn 
begin óf die land sal ’n nuwe uit- 
voerende hoof hê. 

Die vaders van die grondwet 
het nie ’n spesifieke dag vasge- 
stel waarop ’n presidensiële ter- 
myn eindig nie, maar hulle 
was baie duidelik daaroor dat 
die president “sy amp vir ’n 
termyn van vier jaar sal be- 
klee”. Nie vier jaar en ’n dag 
nie. Nie drie jaar en 364 dae 
nie. Vier jaar. 

Nie ’n koning nie 

Daar is niks magies aan daardie 
syfer nie. Die vaders van die 
grondwet het daaroor gedebat- 
teer of die president se termyn 
vier, ses of sewe jaar moet wees 
en of hy net vir een termyn 
moet dien - of lewenslank. Uit- 
eindelik het hulle besluit op vier 
jaar en besluit om herverkie- 
sings toe te laat. 


Hulle was nadruklik daaroor 
dat die president slegs vir ’n be- 
paalde tydperk sou dien. Hoe- 
kom? Omdat konings dit nie 
doen nie. Hulle het ’n republiek 
geskep waar die mense soewe- 
rein is en nie hulle of die mense 
van Amerika wou ’n monarg hê 
nie. 

In September 1788, toe die 
grondwet bekragtig is, het die 
konfederale kongres besluit dat 
die nuwe regering op 4 Maart 
1789 sou begin. Hulle het gevoel 
dis genoeg tyd om verkiesings te 
hou vir verteenwoordigers, se- 
natore, ’n president en ’n vise- 
president - en vir hulle om te 
reis na New York, die setel van 
die nuwe regering. 

Dit was nie. Die huis van ver- 
teenwoordigers het op 1 April ’n 
kworum behaal, die senaat op 
6 April en George Washington 
het sy eed as president op 
30 April afgelê. 

Desnieteenstaande het presi- 
dente elke vier jaar daarna, vir 
meer as 140 jaar, hul termyn - of 
dit nou die eerste of die tweede 
was - op 4 Maart begin omdat 
die kongres dit in 1792 as Inhul- 
digingsdag gevestig het en dit 
nooit verander het nie. 

Verkiesingskrisisse - soos die 
gelykop uitslag tussen Thomas 
Jefferson en Aaron Burr in 1800, 
die afskeidingskrisis in 1860 tot 
1861 en die bestrede verkiesing 
tussen Rutherford B. Hayes en 
Samuel J. Tilden in 1876 - het 
nie gekeer dat een termyn ein- 
dig en die volgende op 4 Maart 
begin nie. 

Die 20ste amendement, wat in 
1933 aangeneem is, het die dag 


en die tyd van presidensiële in- 
huldigings na 12:00 die middag 
op 20 Januarie verskuif. 

Dié wysiging was die gevolg 
van ’n 16 jaar lange kruistog 
deur sen. George W. Norris van 
Nebraska. Norris het geglo dat 
kongresse van diegene wat die 
amp binnekort moet neerlê, wat 
vergader het tussen November 
en Maart ná die verkiesing nie 
die wil van die mense weer- 
spieël nie en dat hulle nie wetge- 
wing moet uitvaardig nie. 

Dit is veral waar, het hy gesê, 
indien die party wat daardie ses- 
sie beheer, in die November-ver- 
kiesing verloor het. 


Presidente wat maande lank 
dien nadat hulle by die stembus 
verslaan is, was ook ’n pro- 
bleem. In ’n krisis soos die af- 
skeidingskrisis het die vier 
maande tydperk tussen die 
verkiesing en die inhuldiging 
van die nuwe president ’n beslis- 
te reaksie op afskeiding uitge- 
stel. 

Die grondwet het die lengte 
van die termyn vir presidente, 
senatore en verteenwoordigers 
bepaal. Om die datum waarop 
dit begin en geëindig het, te ver- 
ander, sou die grondwet uitdaag, 
so dit kon slegs deur ’n amende- 
ment verander word. Van 1934 


af sou die kongres op 3 Januarie 
met sy nuutverkose lede in die 
huis en die senaat vergader - en 
van 1937 af sou die president sy 
ampseed op 20 Januarie om 12:00 
aflê. 

En as daar probleme is? 

Die 20ste amendement het ook 
voorsiening gemaak vir wan- 
neer iets skeefloop in die aan- 
loop tot Inhuldigingsdag. 

Indien die nuutverkose presi- 
dent sou sterf tussen die verkie- 
sing en 20 Januarie, sou die ver- 
kose visepresident die nuwe pre- 
sident word. Die amendement 
het ook bepaal wat sou gebeur 


indien die kongres nie saam- 
stem oor wie die presidentsver- 
kiesing gewen het nie - óf weens 
’n dooiepunt oor die tel van 
stembriewe óf die huis se ver- 
suim om ’n wenner aan te wys 
indien geen kandidaat ’n vol- 
strekte meerderheid behaal het 
nie. 

Indien dit gebeur, of indien 
die verkose kandidaat nie min- 
stens 35 jaar oud is en ingevolge 
die grondwet ’n “natuurlik ge- 
bore burger” van die land is 
nie, sou die verkose visepresi- 
dent slegs dien totdat die kon- 
gres iemand anders gekies het. 
Indien daar nie ’n verkose vise- 


ii 

Nie vier jaar en ’n dag 
nie. Nie drie jaar en 
364 dae nie. Vier jaar. 


president is nie of indien dié 
persoon nie aan die konstitusio- 
nele kriteria voldoen nie, sou 
die kongres bepaal wie moes as 
waarnemende president dien 
totdat hulle besluit het hoe ’n 
nuwe president verkies sou 
word. 

Gelukkig vir die nasie is hier- 
die voorwaardes nooit getoets 
nie. Sommige is eenvoudig, soos 
om ’n verkose visepresident toe 
te laat om die amp van ’n afge- 
storwe verkose president oor te 
neem. Maar indien ’n wenner 
nie aangewys is teen 20 Janua- 
rie nie, is onenigheid tussen vol- 
gelinge waarskynlik deel van 
die probleem en dit beteken kon- 
sensus ná 20 Januarie is dalk 
nie moontlik nie. 

Een ding is seker. Die 20ste 
amendement is ’n duidelike 
stopteken. Die sittende president 
se termyn eindig op 20 Januarie 
12:00. Indien die kongres nie kan 
besluit op ’n wenner nie, sal die 
Wet op Presidensiële Opvolging 
wat in 1947 aangeneem is, die 
speaker van die huis van ver- 
teenwoordigers die nuwe groot- 
baas maak - minstens vir ’n 
rukkie. 

Of hy nou daarvan hou of nie 
en of hy nou die verkiesing wen 
of nie, Trump se huidige termyn 
as president sal op 20 Januarie 
eindig. Wat volgende gebeur, is 
nog onbekend, maar ten minste 
dít is seker. 

■ Hierdie artikel het eerste op 
The Conversation verskyn. 

■ Nieman is die visepresident vir 
akademiese sake aan en hoof van 
die Binghamton-Universiteit in 
New York. 

Speelman kap 
ANC-leiers 
oor krisis in 
Matjhabeng 


Marietjie Gericke 


Nkosinjani Speelman, omstrede ANC-burge- 
meester van die verwoeste Matjhabeng-muni- 
sipaliteit in die Vrystaat, het sy frustrasie om 
die munisipaliteit weer op dreef te kry gister 
voor die deur van senior ANC-figure gelê. 

Die bestuur van dié munisipaliteit en van 
sy waterraad, Sedibeng Water, het gister voor 
die Nasionale Raad van Provinsies (NRP) in 
Bloemfontein verskyn. 

Dit was deel van die NRP se ondersoek na 
munisipale ingrypings in die Vrystaat waar 
die haglike omstandighede van die Matjha- 
beng-munisipaliteit onder die vergrootglas 
gekom het. 

Eskom het weens skuld van R3,4 miljard 
onlangs op 139 plase van die munisipaliteit 
beslag gelê. 

Sedibeng Water word ook R3,9 miljard ge- 
skuld, met die gevolg dat die waterraad on- 
langs vir bykans ’n week lank die krane toe- 
gedraai het. 

Met die verskyning voor die NRP het dit 
aan die lig gekom dat Matjhabeng in dié sta- 
dium skuld van ongeveer R7,5 miljard het, 
terwyl hy slegs 52% van die R2,19 miljard wat 
debiteure hom skuld, kan invorder. Hierbene- 
wens is sy ongemagtigde, vrugtelose en on- 
reëlmatige uitgawes meer as R4,6 miljard. 

Sedibeng Water se amptenare het aan die 
NRP gesê die watterraad is vir alle doelein- 
des bankrot en kan slegs enkele maande lank 
nog sy deure oophou. 

Die waterraad het die situasie onder die 
aandag van Lindiwe Sisulu, minister van 
menslike nedersettings, water en sanitasie, 
sowel as die drie premiers van die provinsies 
waar Sedibeng water lewer, gebring. 

LP’s van alle politieke partye het Matjha- 
beng ernstig voor stok gekry oor die toestand 
van die munisipaliteit. Veral ook omdat Ma- 
tjhabeng self erken het dat hy nie in staat is 
om by die afbetalingsplan van R50 miljoen 
per maand te hou 
om sy enorme wa- 
terskuld te delg nie. 

Speelman het die 
komitee om versko- 
ning gevra dat hy 
op die verdediging 
was, maar het dit 
aan sy frustrasies 
toegeskryf. 

Hy het daarop ge- 
wys dat hy in die 
verlede verskeie se- 
nior ANC-LP’s, ook 
vir Bheki Cele, die 
minister van poli- 
sie, en Andries Nel, destydse adjunkminister 
van samewerkende regering en tradisionele 
sake (Cogta), in Welkom ontvang het. 

Dié politici het hom aangemoedig om sy 
versoeke om hulp aan die nasionale regering 
te rig, maar hy het nog geen hulp uit dié oord 
ontvang nie. 

Hy het ook gesê Welkom het ’n brandpunt 
vir misdaad soos diefstal en vandalisme van 
munisipale infrastruktuur geword. Die stad 
loop deur onder die onwettige mynboubedry- 
wighede van die zama-zamas, en talle myne 
het hier gesluit, wat werkloosheid verhoog 
het. 

Seiso Mohai, ANC-LP, het gesê Speelman 
moet die probleme ook onder die aandag van 
Sam Mashinini, die Vrystaatse LUR vir poli- 
sie, paaie en vervoer, bring. 

Mohai het gesê Matjhabeng bly agteruit 
boer en het ’n nasionale bron van kommer 
geword. 

Hy het ’n hoëvlak-gesprek gevra om Ma- 
tjhabeng “te probeer red”. 

George Michalakis, DA-LP, het gesê die in- 
woners is moeg daarvoor om te hoor dat die 
munisipaliteit uitmekaar val omdat hulle dit 
elke dag eerstehands beleef. 

“Wat inwoners wil sien, is dat dié wat vir 
die gemors verantwoordelik is, verantwoord- 
baar gehou word en dat daar gevolgebestuur 
vir korrupsie en wanadministrasie moet 
wees.” 

Hy het gesê as dit die private sektor was, 
sou die skuldiges lankal reeds aangekla ge- 
wees het, maar in die geval van politici blyk 
daar geen gevolge te wees nie. 

Armand Cloete, VF Plus-LP, het gesê die 
probleem in Matjhabeng lê nie net op munisi- 
pale vlak nie, “maar eintlik by die ANC”. 

Dit is duidelik dat die ANC nie wil optree 
teen onbevoegde burgemeesters wat skade 
aan die munisipaliteit aanrig nie, het hy ge- 



Nkosinjani Speelman 

Foto: ARGIEF 


Cloete het gesê dit is baie duidelik dat 
Speelman nie behoorlik antwoorde kan gee 
oor die korrupsie, wanbesteding en wanadmi- 
nistrasie in sy munisipaliteit nie. 

Simon Moletsane, EFF-LP, wou weet of 
daar nie nadelige gevolge gaan wees vir die- 
gene wat ’n lewensbestaan probeer maak op 
die 139 plase waarop Eskom beslag gelê het 
nie. 

Thembeni (Skully) Nxangisa, LUR vir die 
departement van samewerkende regering en 
tradisionele sake (Cogta), het erken dat hy ’n 
ondersoek aangevra het ingevolge art. 106 
van die Munisipale Stelselswet op grond 
daarvan dat ernstige finansiële wanbestuur 
by die munisipaliteit vermoed word. 

Die verslag word afgewag, maar die Covid- 
pandemie het die proses vertraag. 

Nxangisa het gesê die rede hoekom die pro- 
vinsiale uitvoerende gesag nog nie by die mu- 
nisipaliteit in terme van die Grondwet inge- 
gryp het nie, is omdat hy eers dié art. 106-pro- 
ses sy gang wil laat gaan. 

Inkopiegangers stoei vir winskope op Swart Vry- 
dag. Vanjaar gaan dit anders wees weens die 
Covid-19-pandemie. 

Tatta, Swart 
Vrydag - 
hallo, Swart 
November 

Raymond Willemse 

Die tradisionele Swart Vrydag-stormloop 
gaan hopelik vanjaar, ten tyde van die Covid- 
19-pandemie, nie gebeur nie. 

Verskeie handelaars gaan hul Swart Vry- 
dag-winkeltye baie verleng. 

Game, wat verlede jaar op Swart Vrydag 
die meeste plaaslike soektogte op Google ge- 
had het, gaan sy promosies van 2 tot 29 No- 
vember aanbied. 

Andrew Stein, visepresident van Game, 
moedig verbruikers aan om nie, soos in die 
verlede, middernag na hul takke te stroom 
nie. Winkels gaan eers 09:00 hul deure oop- 
maak. 

“Verhruikers kan elke week winskopies 
verwag wat net vir daardie week beskikbaar 
sal wees en wat nooit herhaal sal word nie.” 

Makro gaan ook vier weke lank Swart Vry- 
dag-promosies aanbied. 

Volgens die winkel kan klante wat nie in 
lang toue wil staan nie, steeds alle produkte 
aanlyn koop. 

Aflewerings vir kruideniersware en drank 
via die OneCart-app sal ook op dieselfde dag 
as aankope geskied. 

Ook Woolworths moedig klante aan om 
aanlyn te koop. 

“Een van die kenmerke van ons Woolies- 
app is dat verbruikers daar kan kyk of hul 
plaaslike winkel die produk wat hulle wil hê, 
in voorraad het. 

“Dit verseker dat klante hul besoeke aan 
winkels kan beplan, wat help om ’n gesonde 
afstand te handhaaf,” sê ’n woordvoerder van 
Woolworths. 

Die JD Groep, wat bestaan uit Incredible 
Connection, HiFi Corporation, Bradlows, 
Russells, Sleepmasters en Rochester, verwag 
ook meer aanlyn transaksies. 

“Die groot fokus sal op ons aanlyn aanbie- 
dings wees. Diegene wat ons winkels fisiek 
wil besoek, kan gerus wees dat ons by die Co- 
vid-19-maatreëls sal hou,” sê Tyrone Vieira, 
handels-en bemarkingsbestuurder van die 
groep. 

“Om die aantal lang toue te verminder, het 
ons besluit om die tydperk te verleng waarin 
Swart Vrydag-promosies beskikbaar sal wees. 
Die tydperk sal mettertyd bekend gemaak 
word.” 

Vieira raai aanlyn kopers aan om vooraf 
hul besonderhede op webwerwe te registreer 
om seker te maak hulle het vroeë toegang tot 
spesiale en vroeë aanbiedings. 

Pick n Pay gaan sy Swart Vrydag-promo- 
sies van ’n naweek tot twee weke verleng. 

“Ons sal ook die getal klante in ons winkels 
beperk om almal veilig te hou,” sê John 
Bradshaw, bemarkingshoof van Pick n Pay. 

Bradshaw sê hulle beplan saam met ver- 
skaffers om te verseker dat alle winkels ge- 
noeg voorraad sal hê. 

“Ons wil regtig hê dat al ons klante hul 
gunsteling-aanbiedings sal kry. Ons sal ook 
soveel moontlik kasregisters oopmaak vir 
klante om toue tot ’n minimum te beperk. 

“Soos voorheen gaan die winskopies ook 
aanlyn beskikbaar wees en van die aanbie- 
dings sal ook eerste daar gekoop kan word 
voordat dit in die winkels sal wees.” 

Ntombizodwa Mahlangu, opvoedings- en 
kommunikasiebeampte van die Nasionale 
Kredietreguleerder, waarsku verbruikers 
daarteen om Swart Vrydag-kopies op krediet 
aan te skaf omdat dit meer kos. “Jy gaan ook 
verantwoordelik wees vir koste soos rente, 
maandelikse dienstariewe, inisiasietariewe, 
kredietversekering en nog ander koste.” 

Mahlangu sê voordat verbruikers begin 
koop, is dit raadsaam om ’n begroting uit te 
werk. 

íá 

Verbruikers moenie Swart 
Vrydag-kopies op krediet 
aanskaf nie, want dit gaan 
meer kos. Jy gaan 
verantwoordelik wees vir koste 
soos rente, maandelikse 
dienstariewe, inisiasietariewe, 
kredietversekering en nog 
ander koste. 


— Ntombizodwa Mahlangu 

BEDROGSPUL OOPGEVLEK 

Nog2 hoësin polisie vas 


Vuurwapenlisensies 
glo onwettig uitgereik 



Anwa Gallie en Nafiz Modack toe hulle op 7 Oktober in die landdroshof in 
Kempton Park verskyn het. Foto: HANTI OTTO 


Maygene de Wee 

Kollegas van lt.kol. Charl Kin- 
near, vermoorde speurhoof van 
die Wes-Kaapse teenbende-een- 
heid, het gister nog twee senior 
polisiebeamptes in Gauteng 
weens die onwettige uitreiking 
van vuurwapenlisensies in heg- 
tenis geneem. 

Die twee is volgens bronne in 
onderskeidelik die polisiekanto- 
re in Roodepoort en Kempton 
Park gestasioneer. 

Hulle word glo in die Sandton- 
polisiekantoor aangehou totdat 
hulle in die hof moet verskyn. 

Hulle was na bewering betrok- 


ke by die onwettige verkryging 
van vuurwapenlisensies en sal 
op onder meer aanklagte van be- 
drog, regsverydeling en oortre- 
dings van die Wet op Vuurwa- 
penbeheer teregstaan. 

Kinnear en sy span speurders 
het reeds in Mei en Junie 21 an- 
der - onder andere Nafiz Mo- 
dack (39), ’n vermeende rolspeler 
in die Kaapse onderwêreld, van 
sy familielede, vuurwapenhande- 
laars en ook verskeie polisiebe- 
amptes van verskillende polisie- 
kantore in Gauteng - in hegtenis 
geneem. 

Kinnear is op 18 September 
voor sy huis in Sidneyvale, 


Bishop Lavis, op die Kaapse 
Vlakte, in ’n sluipmoordaanval 
doodgeskiet. 

Kort nadat Modack in Junie in 
hegtenis geneem is, het brig. 
Vish Naidoo, polisiewoordvoer- 
der, gesê die ondersoek na hier- 


die bedrywighede het reeds in 
November 2017 begin toe die po- 
lisie inligting ontvang het van 
moontlike bedrog en korrupsie 
in die aansoeke om vuurwapen- 
lisensies wat tussen Kaapstad en 
Gauteng plaasvind. 


Die polisie se ondersoek het 
aan die lig gebring dat lede van 
die Kaapse onderwêreld, familie- 
lede en vriende na bewering hul 
bevoegdheidsertifikate en vuur- 
wapenlisensies op ’n onwettige 
wyse bekom het. 

Naidoo het toe laat blyk dat 
die aansoeke onderskeidelik in 
die polisiekantore in Edenvale, 
Norwood en Kempton Park ge- 
bring is. Nog polisiekantore kan 
egter betrokke wees. 

“Hierdie ondersoeke het oor- 
spronklik begin toe dit duidelik 
geword het dat ’n paar persone 
van belang ‘wettige’ vuurwapens 
besit. 

“In die ondersoek is bevind 
dat onder meer vals woonadres- 
se en/of ander wanvoorstellings 
op vuurwapenlisensie-aansoeke 
ingevul is. 

“Verpligte ondersoeke deur 
die polisie se toegewysde vuur- 


wapenbeamptes is ook nie ge- 
doen nie,” het Naidoo gesê. 

Die eerste lasbriewe is in Mei 
uitgereik. 

Modack se vrou, Rehana Is- 
mail, haar tweelingsuster, Ro- 
shana Ismail, asook Faried Cas- 
siem, Abdulaliem Ismail en Na- 
tasha Vandalene Manuel is toe 
in hegtenis geneem. 

Volgens inligting is 53 “wettig 
gelisensieerde wapens” glo in 
Abdulaliem Ismail se besit ge- 
vind. 

Van 10 Junie af is brig. Hlama- 
lane Lettie Matshene, lt.kol. 
Moshato Alfred Moloto, lt.kol. 
Lawrence Sehati Semono, lt.kol. 
Nonhlanhla Gladys Skosana, 
kapt. Khulekani Samuel Mncu- 
be, sers. Koena Welheminah 
Nkoana, sers. Matseleng Emily 
Mokwena, oudkol. Selo Solomon 
Motau en oudkonst. MB Chokoe 
in hegtenis geneem. 


Abdullah Mehtar en Mahomed 
Riaz Moosa, albei van Acapulco 
Sports and Guns in Kempton 
Park, is ook in hegtenis geneem 
asook ’n vuurwapenlisensie-aan- 
soeker, Yaseen Modack. 

Nafiz Modack, Anwa Gallie en 
sers. Lesiba Rodney Masoga is 
op 17 Junie in hegtenis geneem. 

Die bewerings teen Modack en 
Gallie is ook dat hulle op ’n kor- 
rupte wyse om lisensies aansoek 
gedoen het. 

Beamptes van die polisiekan- 
tore in Kempton Park, Roode- 
poort en Sandton het gister be- 
vestig dat die polisiebamptes in 
hegtenis geneem is. 

Hulle het daarna alle navrae 
na Naidoo verwys. 

Hy het gesê hy sal spoedig 
daarop reageer. 

Modack en Gallie verskyn 
weer vandag in die landdroshof 
in Kempton Park. 


‘Dank lede af wat 
lieg oor k-woord’ 


Susan Cilliers 

Die twee Klerksdorpse polisielede 
wat ’n kollega valslik daarvan be- 
skuldig het dat sy hulle met die 
k-woord geskel het, behoort afge- 
dank te word. 

Art. 34(l)(b) van die Polisiewet 
(Wet 68 van 1995) maak daarvoor 
voorsiening dat lede ontslaan kan 
word as hulle nie aan operasionele 
vereistes voldoen nie, het Renate 
Barnard, die Solidariteit-beweging 
se sektorkoordineerder vir die open- 
bare sektor, gister gesê. “Ao. Sedisa 
Tikoe (53) en ao. Chris Mphana (49) 
is duidelik ongeskik omdat hulle 
skuldig bevind is aan oneerlikheids- 
misdrywe soos meineed en regsver- 
ydeling. Die hof het ook gelas hulle 
mag nie vuurwapens besit of han- 
teer nie. A1 werk albei in ’n admini- 
stratiewe hoedanigheid word soms 
van dié lede vereis om vuurwapens 
te dra en operasionele dienste te ver- 
rig.” 

Landdros Charlotte Oosthuizen- 
Senekal het Tikoe en Mphana Vry- 
dag in die streekhof in Stilfontein tot 
onderskeidelik agt en sewe jaar 
tronkstraf gevonnis weens onder 
meer meineed, dwarsboming van 
die gereg en crimen injuria. Dit is in 
die geheel vir vyf jaar opgeskort. 

Toe lt.kol. Annemarie Oosthuizen 
in 2017 hul afdelingshoof was, het 


hulle haar valslik daarvan 
beskuldig dat sy hulle met die 
k-woord geskel het. Tikoe is ook 
skuldig hevind aan aanranding om- 
dat Oosthuizen fisiek hedreig gevoel 
het toe hy sy vinger voor haar ge- 
swaai en aan haar gesê het hy sal 
haar “opf'k”. 

Hulle is elk ook ’n hoete van 
R60 000 weens crimen injuria opgelê, 
maar dis opgeskort tot R30 000. Die 
twee betaal dit nou in paaiemente af. 

Oosthuizen is in haar tugverhoor 
onskuldig bevind nadat Elizaheth 
Sechele, ’n kollega, getuig het sy het 
gehoor toe Mphana en Tikoe saam- 
gesweer het om Oosthuizen valslik 
te heskuldig. Daar is glo nooit tug- 
stappe weens die vals bewerings 
teen hulle gedoen nie. 

Barnard sê hulle het vergeefs in- 
terne griewe hy die polisie gelug. 
“Die Kommissie vir Versoening, Be- 
middeling en Arbitrasie het ook nie 
die saak verder gevoer nie. Ons het 
daarom die arbeidshof genader om 
die polisie te dwing om hul wetlike 
verpligting na te kom om gepaste 
stappe te doen teen lede soos Tikoe 
en Mphana wat diskriminerend op- 
tree.” 

■ Brig. Sabata Mokgwabone sê by 
navraag prosesse soos uiteengesit in 
die polisie se regulasies vir dissipli- 
ne sal volg op die vonnisoplegging 
van die polisielede. 



Christine van Wyk-Toere 
bied reeds vir meer as 40 
jaar Rynvaarte aan wat 
strek vanaf Amsterdam in 


• Sê in 50 of minder woorde hoekom jy oorsee wil reis. 

Stuurjou inskrywing via CvW-Toere se webblad www.travelentoer.co.za 
deurop WEN te klik. Inskrywings kan ook per e-pos aan wen@toere.co.za 
gestuur word. E-posinskrywings moet u voorletters en van asook 
telefoonnommer insluit. 


Nederland tot by Basel of 
elders in Switserland. In 
April 2022 wil ons een 
Suid-Afrikaner die 


• Betaal inskrywingsgeld per EFT of debiet/kredietkaart via 
CvW-Toere se webblad en e-pos bewys van betaling aan 
wen@toere.co.za. 

(Christine van Wyk-Toere, Standard Bank, Pretoria-Noord (Takkode: 
reiseiváring meë te'maak. 051001), Tjekrekeningnr: 410722782). 

Ons bied mettrots 'n 


hierdie besondere 


Netwerk 24, waardie 
vir 2 sal wegstap. 


Gebruik die woord WEN & u voorletters en van as verwysing met 
alle betalings. 'n Inskrywing is eers geldig wanneer bewys van 
betaling ontvang is. 


;is31Januarie2021. 


Prys (Rynvaart vir 2 persone) sluit die volgende in: 


Verkryging van paspoorte, ven 

diging van visumaansoeKe.vervoervanen na lugnaweensê 
is nie vir kontant of ander produkte/toere verhandelbaar nie 
d individueel beoordeel. Die wenner sal die 
ur. Daarsalgeengeluksti 


lie ingesluit by wenprys: 


geen beperking op die I 

an Christine van WykToere en Media 24 mag nie aan die kompetisiedeelneem nie. 
mersai geaurende Februarie 2021 deur Netwerk 24 aangekondig word. 

TEL: 012 546 4967/082 377 9484 • WEBTUISTE: www.travelentoer.co.za 



‘Standbeeld is 
’n kolos, soos 
die man wat 
dit herdenk’ 


Die standbeeld van 
die struggle-ikoon 
Oliver Tambo buite 
die internasionale 
aankomssaal van 
O.R. Tambo-lughawe 
in Kempton Park. 

Foto: 

STUURMAN 


Arisa Janse van Rensburg 

“Met dié standbeeld bou ons 
die Suid-Afrika van ons dro- 
me. Die ontwikkelings wat 
daaruit sal vloei, is baie op- 
windend. Wanneer besoekers 
hul eerste treë in Suid-Afrika 
gee, sal hulle dié manjifieke 
bronsbeeld in die sonlig sien 
blink. 

“Die standbeeld is ’n kolos, 
soos die man wat daardeur 
herdenk word,” het pres. Cy- 
ril Ramaphosa gisteroggend 
gesê toe hy die standbeeld van 
die struggle-ikoon Oliver 
Tambo buite die internasiona- 
le aankomssaal van die O.R. 


Tambo-lughawe in Kempton 
Park onthul het, presies 
103 jaar ná Tambo se geboor- 
te. 

Hy sê geld wat aan die 
standbeeld bestee is, is “min” 
in vergelyking met die in- 
vloed wat Tambo op Suid- 
Afrika gehad het. 

“Daar gaan mense wees wat 
oor die koste kla. Die bedrag 
wat aan die projek bestee is, 
is baie min in vergelyking 
met wat O.R. Tambo verteen- 
woordig en in vergelyking 
met wat nog vir die metro be- 
plan word.” 

Dit is nog onduidelik wat 
die 9 m hoë standbeeld gekos 


het. Die tender daarvoor is 
toegeken aan die maatskappy 
van Dali Tambo, Tambo se 
seun. Hy het ook die onthul- 
ling bygewoon en sê dit was 
’n voorreg om ’n standbeeld 
ter ere van sy pa en dit waar- 
voor hy gestaan het, op te rig. 

Oor die toekenning van die 
tender sê Dali hy het dit ge- 
kry omdat sy maatskappy die 
beste vir die taak was. 

“Ons het die Mandela-beeld 
by die Uniegebou opgerig en 
ook die sowat 100 standbeelde 
by die Long March to Free- 
dom-erfenisterrein (in Preto- 
ria). Ons is die beste vir die 
werk en spesialiseer in die be- 


vrydingserfenis. Waarom 
gaan ek dan nee sê as dit by 
my pa kom?” 

Dali wou nie kommentaar 
lewer oor die koste van die 
beeld nie. 

Ná die onthulling het Rama- 
phosa die splinternuwe Radis- 
son-hotel en -konferensiege- 
riewe, sowat 10 km van die 
lughawe, gaan open. 

Hy sê dié ontwikkeling van 
R950 miljoen is deel van die 
Ekurhuleni-metro se “aerotro- 
polis”-meesterplan. R25 mil- 
jard is reeds in dié ontwikke- 
ling belê en sal gevolg word 
deur ’n verdere R275 miljard. 

“Vir die grootste deel van 


vanjaar het die wêreld die 
maatskaplike en ekonomiese 
verwoesting van die Covid-19- 
pandemie beleef en Suid-Afri- 
ka is dit nie gespaar nie. Ons 
ekonomie is in ’n krisis ge- 
dompel, mense het hul werk 
verloor en baie belowende be- 
leggings is in die wiele gery. 

“Die opening van dié hotel- 
en konferensiesentrum gaan 
dus oor soveel meer as wat 
ons hier voor ons sien,” sê 
Ramaphosa. 

Hy sê ook die infeksiekoers 
van die koronavirus in die 
land, wat nou weer vinnig 
aan die styg is, is “kommer- 
wekkend”. 


Senzo se familie bly dat saak nou vorder 



Sifiso Meyiwa, Senzo se broer. 

Foto: GALLO IMAGES 


Dennis Delport 

Die familie van die vermoorde 
Senzo Meyiwa (30), voormalige 
kaptein van Bafana Bafana en 
Orlando Pirates, is tevrede dat 
die owerhede vordering maak 
met sy moordsaak. 

Sifiso Meyiwa, Senzo se 
broer, sê die familie is bly om 
te sien dat vyf beskuldigdes 
gisteroggend in die landdros- 
hof in Boksburg aan die Oos- 
Rand verskyn het weens die 
moord op Senzo. 

“Dit was ’n lang tyd. Dit is 
nou al ses jaar sedert Senzo 
vermoor is. Noudat die beskul- 
digdes verskyn het, kan ons as 
familie sien daar is vordering 
met die saak. Daar is wel nog 
baie ondersoeke wat voltooi 


moet word,” het Sifiso ná die 
hofverrigtinge by navraag ge- 
sê. 

Hy sê die familie sukkel nog 
om die moord op Senzo te ver- 
werk. 

“Veral my ouers sukkel. Ons 
maak staat op ons geloof om 
ons deur hierdie tyd te dra. 

Ons glo in God. God het ons 
baie gehelp en hy gee ons die 
krag in ons daaglikse lewe. 

Ons moet aanhou glo in Hom. 
God is aan ons kant en Hy is 
in beheer.” 

Senzo is op 26 Oktober 2014 
by ’n huis in Vosloorus dood- 
geskiet, in wat die staat as ’n 
rooftog beskryf. 

Khulela Themba Sibiya, Bon- 
gani Sandiso Ntanzi, Mthobisi 
Chris Mncube, Mthokoziseni 


Zifozonke Mapisa en Sifiso 
Ntuli het gisteroggend in die 
landdroshof in Boksburg ver- 
skyn weens die moord. 

Die mans het geweier om in 
die beskuldigdebank te staan 
“omdat hulle niks te doen ge- 
had het” met die moord op 
Senzo nie. 

Vier van hulle het ook aan 
landdros Hans Havenga gesê 
hulle gaan nie aansoek doen 
om regshulp nie. Hy het hulle 
aangeraai om wel regshulp te 
oorweeg. 

Slegs Ntanzi het gister ’n 
regsverteenwoordiger by die 
hof gehad. 

Die saak is tot 27 November 
uitgestel en die mans sal nie 
aansoek om borgtog doen nie 
omdat hulle reeds in aanhou- 


ding is op aanklagte in ander 
sake. 

Hulle word aangekla van 
moord, poging tot moord, roof 
met verswarende omstandighe- 
de en die besit van ’n ongeli- 
sensieerde vuurwapen en am- 
munisie. 

Terwyl die hofverrigtinge 
aan die gang was, het ’n groep 
betogers buite die hof gesing 
en gedans ter ondersteuning 
van Senzo. 

Die groep se boodskap was 
duidelik: “Geregtigheid moet 
geskied!” 

’n Voorlopige klagstaat is 
aan die media verskaf, maar 
Volksblad het op regsadvies 
besluit om nie in dié stadium 
die inhoud daarvan bekend te 
maak nie. 

UIT EIE BODEM 

Gehoor van Ace 
en die Pierneef? 


Vrystaat-nuus in jou 
eie (digitale) koerant 


Gehoor van Ace wat nie weet 
of Pierneef ’n mens of ’n skilde- 
ry is nie? 

As jy Netwerk24 én Volks- 
blad lees, sóú jy. 

Danksy die Bloemfonteinse 
verslagspan, Mike van Rooyen, 
Kaydene Davids en Mlungisi 
Louw (fotograaf), wat gister in 
die hof was toe Ace Magashule, 


sekretaris-generaal van die 
ANC en vorige premier van die 
Vrystaat, gister in die hof ge- 
tuig het. 

Magashule het getuig in die 
saak waarin sy voormalige lyf- 
wag teregstaan op aanklagte 
van onder meer diefstal, be- 
drog en die verandering van ’n 
erfenisvoorwerp. 


Blitsig nadat Magashule ge- 
tuig het, kon die berig net op 
Netwerk24 gelees word. En 
vandag verskyn ’n opgedateer- 
de, samevattende berig oor gis- 
ter se hofgebeure in Volksblad 
Digitaal, jou eie Vrystaatse 
koerant. 

A1 die goeie én slegte plaasli- 
ke nuus van die Vrystaat en 
die Noord-Kaap verskyn hier 
in een digitale nuuspakket vir 
jou lekkerlees-gerief. 

Gaan klik net op E-publika- 
sies op Netwerk24 en “blaai” 
daar deur Volksblad nes toe dit 
’n papierkoerant was. 


Duisende ander lesers doen 
dit reeds, ook dié intekenare 
wat ná die sluiting van die pa- 
pierkoerant na Netwerk24 se 
digitale toegangspoort gemi- 
greer het. 

Op Volksblad se blaaie word 
oudergewoonte skouers oopge- 
maak met die vars Vrystaatse 
en Noord-Kaapse nuus. 

Dit geskied danksy verslagge- 
wers op die toneel. Soos dit al 
dekades lank hier geskied. 

Gaan net na E-publikasies op 
Netwerk24, klik op Volksblad 
en siedaar! 

- Volksblad-redakteur 



Só lyk ’n verslaggewer aan’t werk. Jan Lombaard, ’n destydse verslaggewer van Die Volksblad, spring in 1957 
los oor ’n draad van ses voet hoog toe hy voor ’n aanstormende bul gevlug het. Lappies Labuschagné, wat 
later hooffotograaf geword het, het die foto geneem. 


Kontrei 


NG kerk Steynsrus vier HOde jaar 


Gemeente hou Jubelfees met virtuele komponent 



Die NG gemeente Steynsrus het onlangs sy UOde bestaansjaar met ’n 
jubelfees gevier. Van links is die leierouderling en -diaken, Frik en Welna 
Richter, en die leraarspaar, Rosa en dr. Arnold Smith. 



Siska Martin 

“Tye soos dié (Covid-19) is onge- 
kaart en ons weet nie wat om te 
doen nie.” Só som dr. Arnold 
Smith, leraar van die NG ge- 
meente Steynsrus die tyd waarin 
nou geleef word, op. 

Hy verwys spesifiek na die ge- 
meente se llOde bestaansjaarvie- 
ringe einde Junie wat weens die 
inperking in die slag gebly het. 
Die gemeente kon hierdie myl- 
paal intussen darem met ’n Ju- 
belfees met ’n virtuele kompo- 
nent - goedere kon vooraf hestel 
word - vier. “En eindelik het ons 
beter gedoen as in die verlede! 
Ons het net die samesyn gemis.” 

Smith vertel nadat die kerke 
in Maart moes toemaak, het hy 
dadelik begin met dienste op 
WhatsApp en YouTube - “Ons 
het Pinkster én Hemelvaart só 
gevier.” 

’n Nuwe gemeente 

Die NG gemeente Steynsrus is 
op 30 Junie 1910 in ’n sinkgebou 
op Lovat-stasie gestig nadat in 
1909 besluit is om ’n dorp op die 
plaas Modderfontein tot stand te 
bring. 

Dele van die gemeentes van 
Kroonstad, Lindley, Senekal en 
Ventersburg het by die nuwe ge- 
meente ingeskakel. 

Die eerste kerkgebou met 800 
sitplekke - waar die Pres. M.T. 


Steyn-saal vandag is - is op 1 Ju- 
nie 1912 in gebruik geneem. 

Pres. Steyn, na wie die dorp 
genoem is, het Steynsrus in No- 
vember 1911 besoek en die hoek- 
steenlegging waargeneem. Hy 
het ook ’n beroep op gemeentele- 
de gedoen om ruim by te dra so- 
dat die kerkskuld gou gedelg kan 
word. Hierop het die president 
self ’n goue pond in die kollekte- 
bordjie geplaas. 


Die gemeente het in November 
1912 sy eerste leraar, ds. A.L.J. 
van Rensburg, ontvang. 

Nadat die idee van ’n nuwe 
kerkgebou reeds in 1919 deur ds. 
Van Rensburg by die gemeente 
gelaat is, is in Januarie 1928 ’n 
kontrak gesluit met die argitek 
Gerard Moerdyk en die kontrak- 
teur C.V. Spalding. Die koste 
van die kerk sou £14 400 wees. 
Die hoeksteen is in April 1928 ge- 


lê deur ds. J.R. Alheit, die twee- 
de leraar van die gemeente. 

Onder die hoeksteen is ’n kon- 
fytfles met twee koerante, Die 
Volksblad en The Friend, asook 
muntstukke van daardie tyd ge- 
plaas vir toekomstige geslagte. 


Volgens die gemeente se eeu- 
feespublikasie wat in 2010 ver- 
skyn het, sou Alheit self in- 
spring en help bou onder Moer- 
dyk se toesig toe die kontrakteur 
bankrot gespeel het. “Ds. Alheit 
het so saam met die groeiende 


mure opgegaan hoontoe, want hy 
wou baie graag self die haan op 
die toring sit - en die haan het 
hy toe werklik self opgesit!” 

Eindelik is die gebou in Febru- 
arie 1930 ingewy. 

Die gemeente het in 2010 sy 


eeufees met ds. Quintes Scholtz 
as leraar gevier. 

Die huidge leraar, dr. Arnold 
Smith, is die gemeente se 17de 
predikant. 

■ Bron: Steynsrus NG gemeente 
1910-2010: ’n Eeu tot eer van God. 


Kunskoeke word 


toe loopbaan 



’n Paar voorbeelde van die pragkoeke en kolwyntjies wat Jacqueline 
Walker van Bethulie bak. 


Coreli Roos 

Jacqueline Walker (48) van Be- 
thulie se loopbaan as dekoratie- 
we koekkunstenaar het onbeplan 
begin en sluit later selfs die ont- 
wikkeling en aanbieding in van 
’n opleidingskursus. 

Toe die Walkers in Januarie 
2014 van Kaapstad af na Bethulie 
verhuis het, “het ek geen plan of 
idee gehad oor hoe ek hier ’n in- 
komste sou genereer nie”, sê sy. 
Sy het haar aanvanklik besig ge- 
hou met binneversiering en 
kunsvlytaktiwiteite. 

“Ek het die Here gevra vir ’n 
manier waarop ek hier ’n inkom- 
ste kan genereer sonder dat dit 
enigiemand anders benadeel,” 
vertel sy. Nooit het sy egter kon 
droom dat haar afskop ongeveer 
vier jaar gelede om “bierboks- 
koek en melktert” te bak en voor 
Lewis Stores te verkoop, einde- 
lik sou ontwikkel tot haar huidi- 
ge besigheid nie. Alles het begin 
toe Amanda Brown haar nader 
met ’n plan om op dié manier 
geld te verdien. Later het haar 
ma, Alida Pope, haar hegin help 
met die bestellings en verkope. 

In dié stadium is sy genader 
om hy die destydse melkery te 
kom werk. Die eienaar het met 
haar ooreengekom dat sy haar 
gehak, wat intussen uitgebrei 
het om versierde kolwyntjies in 


te sluit, daar verkoop. “Terwyl 
ek nog by die melkery gewerk 
het, het my kleinseun, Eden, ver- 
jaar. Paula Willemse was by sy 
partytjie en het baie gehou van 
die verjaardagkoek wat ek vir 
hom gebak het. Sy het my aange- 
moedig om te begin verjaardag- 
koeke bak. Paula het die eerste 
fondantkoek by my bestel. Ek 
was nie seker hoe nie, maar sy 
het my met waardevolle inlig- 
ting gehelp.” 

“Niemand het my regtig oor 
die bakgedeelte geleer nie.” Sy 
het hoofsaaklik op Google resep- 
te gesoek en video’s gekyk oor 
hoe om sekere koeke te hak. 

Wyle Alana Klopper het haar 
hegin aanmoedig om koeke te 
versier terwyl sy nog by die mel- 
kery gewerk het. “Alana was my 
mentor en my grootste inspira- 
sie. Sy het my deurentyd aange- 
moedig wanneer ek in myself ge- 
twyfel het.” Haar eerste trou- 
koek was met ’n tradisionele 
tema. “Dit was ’n maklike koek, 
maar ek was senuagtig. Alana 
het gesê ek kan dit doen, ek 
moet net probeer. Sy het my ook 
met ontwerpe gehelp, vir my 
baie voorbeelde gegee en my na 
plekke verwys waar ek inligting 
kon kry. Haar werk het van my- 
ne verskil. Ek sou my eie ont- 
werp doen deur sekere elemente 
uit haar voorbeelde te neem en 


dit te kombineer met iets wat ek 
op YouTube sien.” 

Dis net meer as twee jaar wat 
Walker nou dekoratiewe koeke 
maak. Sy het begin deur met ’n 
kwas die gekleurde jel op fon- 
dant te verf. Sy het ook voorbeel- 
de van tekenprentkarakters op 
YouTube gesoek, die buitelyne 
geteken, die prentjie met botter- 
versiering op waspapier geverf, 
dit in die vrieskas gesit en daar- 
na die bevore prentjie op die hot- 
terversiersing oorgeplaas. 


Die kennis, vaardigheid en on- 
dervinding uit kuns/skilder, wat 
een van haar matriekvakke was, 
kom goed te pas vir haar koek- 
kuns. 

Mettertyd het sy ontdek dat ’n 
mens pragtige blomme uit ver- 
siersuiker kan maak en van an- 
der tipes versiering waaronder 
Switserse en Italiaanse me- 
ringue en Koreaanse meringue- 
botterroom. “Almal het verskil- 
lende teksture en die metode en 
bestanddele verskil.” 



Jacqueline Walker van Bethulie. 


Sy aanvaar enige versoek 
waarmee haar klante na haar 
kom. “Daar was iemand wat ’n 
hond vir haar seuntjie wou hê; 
dus moes ek die koek vorm soos 
’n hond.” 

“My voorbereiding is belang- 
rik, daarom beplan ek om al my 
bestellings te bak terwyl my 
oond warm is. So bespaar ek op 
krag.” 

Een van die koeke wat sy in 
2019 versier het, was vir ’n 
lOOste verjaardagviering. Dié 


koek het deure oopgemaak. Hier- 
na het die Rooms-Katolieke Kerk 
in Aliwal-Noord haar genader 
om ’n kursus te kom aanbied by 
Mount Carmel buite die dorp. 
“Ek het die opleiding baie geniet 
en sal graag wil opleiding gee so- 
dat die leerlinge ook hul eie sake 
kan begin!” sê sy. “Ek het my vo- 
rige werk as bestuurder by ’n re- 
keninge-afdeling geniet, maar 
om koeke te bak en versier, vul 
my kreatiewe tenk. Ek is gek na 
wat ek nou doen.” 


Dagboek 


► 31 Oktober 

Bethulie: Residentia Bethulie se 
Kersmark. Tafels met koeke, terte, 
poeding, lekkers, beskuit, braai- 
vleis, tombola, ’n verskeidenheid 
plante en meer. Musiek heeldag. 
Rig navrae aan Petro by 
051 763 0177 of 079 486 5905 of 
Marlize by 084 800 6787. 

► 30 Oktober tot 1 November 
Loxton: Kuier saam met jou gesin 
en ry fiets deur die skouspelagtige 
Karoo terwyl jy tyd saam met die 
bekende skrywer Deon Meyer 
deurbring en nuwe vaardighede 
leer saam met die bergfietsafrig- 
ter Joanna Dobinson. Kontak Lin- 
da by 082 875 3339 of per e-pos 
by info@jakhalsdans.co.za. 

► 6 tot 7 November 
Upington: Die Orange Descent, 
ook bekend as die Oranjerivier- 
kanomarathon, beloof om ’n won- 
derlike avontuur vir roeiers te 
wees. Bel Waldo van der Linde by 
072184 9090, stuur ’n e-pos- 
boodskap na info@stro- 
ke2max.com of besoek https:// 
orangedescent.co.za/. 

► 8 November 

Gariepdam: Grendel-Giggel met 
llne Fourie in samewerking met 
die ATKV in die dorp se kleintea- 
ter@rolbalklub. Bel Alta by 
082 375 2577 vir kaartjies en meer 
inligting. Toegang is gratis, maar 
skenkings kan gemaak word. 

► 19 tot 21 November 
Clarens: Kwilt in Clarens. Besoek 
die webblad www. 
quiltinclarens.co.za of bel Alaë 
Grábeby 082 577 2232. 

Volksblad 

Woensdag 
28 Oktober 2020 


Kommentaar 


► Uit die Bybel 

Ek stel my vertroue op die Here, ek vertrou op Hom, ek wag op die 
vervulling van sy woord. - Psalm 130:5 


► Gedagte vir die dag 

Net hy wat die moed en die inisiatief het om gehoorsaam te wees, 
kan bevel voer. - William McDougall (1871-1938), Britse sielkundige 


Volksblad 

SA se situasie met 
water verg nuwe 
verbruikspatroon 

S uid-Afrikaners gaan vinnig ’n nuwe leefwyse 
met die gebruik en spaar van water moet aan- 
leer. Veral die noordelike en sentrale dele 
van die land se opgaardamme se vlakke is tans on- 
der ernstige druk. 

Selfs ná die goeie reënseisoen wat groot dele van 
die Wes-Kaap beleef het en damvlakke wat relatief 
goed lyk, kan mense allermins bekostig om hul be- 
sparingsingesteldheid te verslap. 

Veral as jy in ag neem dat Suid-Afrika een van 
die 30 droogste lande ter wêreld is, moes dit lankal 
deel van ons leefwyse gewees het. 

Klimaatsverandering en bevolkingsgroei beteken 
boonop dat droogtes in die toekoms meer gereeld, 
langer en die uitwerking daarvan meer intens sal 
wees. 

Dis ’n landwye verskynsel. Die knellende 
droogte wat die sentrale binneland in 2016 geteister 
het, asook die Wes-Kaap en Nelson Mandelabaai 
wat daarna tot droogterampgebiede verklaar 
is, moet die belang van twee sake opnuut tuisbring. 

Eerstens: Juis omdat reënval toenemend 
onvoorspelbaar is, is dit elkeen se plig om spaarsa- 
mig met water te werk. Nie net wanneer waterbe- 
perkings van krag is nie - dit moet ’n leefwyse 
word. 

Tweedens: Aan owerheidskant is deeglike be- 
planning om dieselfde rede uiters belangrik. ’n 
Groot prioriteit in dié beplanning moet die land en 
plaaslike owerhede se kwynende waterinfrastruk- 
tuur wees. Onderbrekings in die voorsiening van 
water duik met toenemende reëlmaat op en is ’n 
aanduiding van die gebrekkige vermoë op plaasli- 
ke vlak. 

Ook op nasionale regeringsvlak heers ’n ernstige 
gebrek aan deurdagte langtermyninstandhouding, 
wat veroorsaak dat enorme hoeveelhede kosbare 
water verlore gaan. 

Soos wat ’n onlangse ondersoek van Netwerk24 
getoon het, is ons waterinfrastruktuur in ’n ernsti- 
ge krisis met ministers soos Nomvula Mokonyane, 
wat op groot skaal drooggemaak het in dié porte- 
feulje. 

Lindiwe Sisulu lyk of sy planne het om sake reg 
te ruk, maar die uitdagings is enorm. 

Nogmaals: Die tyd dat ons - landsburgers en 
amptenare - in Suid-Afrika kan optree asof ons in 
’n waterryk land leef, is vir altyd verby. Onderskat 
die erns daarvan op eie risiko. 


Ander mening 

► Rico in Business Maverick 




«JÍÉSWJ» 


Ftift; Wípz. 

FËflJI VtflTfJ*. 

Cfí 'JW AÍWW4 

lOOVTfKSVm 

JUN ' N AfTMMÊnt 

wi* mrtïfo r' 




_ Mfl KWjf J 


Net nog ’n kans 
verspeel in SA 


Brandpunt 

Pieter Mulder 



I s ons al so gebreinspoel dat ons nie 
kan sien dat daar groot fout in ons 
samelewing is nie? 

Daar is groot fout in ’n samelewing 
waar ’n boer vermoor word en die ska- 
re buite die hof “kill the Boer, kill the 
farmer” sing en baie Suid-Afrikaners 
dit as normaal aanvaar. 

Daar is groot fout as ’n organisasie 
wat ’n maand gelede Clicks-winkels met 
petrolbomme gevandaliseer het, nou 
skielik na Senekal opgeruk het om 
kamstig te keer dat geboue daar gevan- 
daliseer word. Wat erger is, is dat baie 
Suid-Afrikaners hierdie deursigtige 
verskoning aanvaar. 

Ná die Senekal-gebeure plaas Julius 
Malema ’n foto van ’n AK47-aanvalsge- 
weer op sy Twitter-rekening. Wat an- 
ders predik dit as geweld? In ’n TV-on- 
derhoud daarna is hy gevra of sy mili- 
têre beroep op sy ondersteuners om na 
Senekal op te ruk nie die risiko inhou 
dat dit ’n burgeroorlog aan die gang 
kan sit nie. Sy onverantwoordelike ant- 
woord: “Dan moet dit so gebeur.” 

Die krete wat uit EFF-busse op Sene- 
kal geskreeu is, het gewys hulle het nie 
vir ’n vreedsame optog gekom nie. 


Daar is groot fout in ons samelewing 
as die EFF-leier, wat enkele dae tevore 
’n moontlike burgeroorlog in die land 
in ’n TV-onderhoud voorsien het, knus 
en gesellig in die hof langs die minister 
van polisie sit. Juis die minister wat so 
’n oorlog en geweld sal moet voorkom 
en deur alle partye as ’n neutrale arbi- 
ter gesien moet word. 

Daar is groot fout in ’n samelewing 
as ANC-leiers, en veral die president 
van die land, dit nie nodig ag om op al 
hierdie geweldspraatjies te reageer nie. 
Daardeur laat hy die politieke middel- 
grond, daar waar wyse leiers beroepe 
op mense doen om verantwoordelik op 
te tree, onbeset. Radikale leiers aan 
weerskante van die spektrum het dade- 
lik die vakuum gevul. 

Oudpres. Nelson Mandela se optrede 
op TV nadat Chris Hani geskiet is, wys 
hoe so ’n situasie sonder vrees vir die 
populiste hanteer word. 

In dié onseker tye word in ’n Reuters- 
peiling bevind dat die publiek se ver- 
troue in nuusinstellings op ’n laagte- 
punt is weens partydige verslaggewing 
en swak joernalistiek. Dit veroorsaak 
dat fopnuus op sosiale media eerder ge- 
glo word en dat dit mense verder teen 
mekaar opsweep. 

Malema kry ’n uur lange TV-onder- 
houd om haat en geweld teen veral wit 
mense uit te spoeg en sy haattoespraak, 
vol feitefoute, ná die hofsaak word son- 


der konteks volledig uitgesaai. 

Die aand vervies ek my vir die Afri- 
kaanse betaalkanaal se TV-nuus. Ná 
hul dekking van Senekal volg ’n lang 
storie vol bewerings en ongetoetste be- 
spiegeling oor konflik tussen ’n boer en 
’n vorige werker in die Wes-Kaap. In 
dié konteks: Wat was die agenda met 
hierdie swak berig? 

’n Engelse Sondagkoerant skryf hoe 
EFF- en AfriForum-ondersteuners me- 
kaar met klippe en bottels gegooi het. 
AfriForum het buite die dorp vergader 
en daar was geen kontak tussen hulle 
en die EFF nie. 

Ons samelewing is nie so anders as 
ander lande elders nie. Leer lesse uit 
Rwanda, Mianmar en Israel. Jy kan nie 
onbeperk mense teen mekaar opsweep, 
’n samelewing polariseer en glo dit sal 
nooit tot bloedige botsings, konflik en 
uiteindelik ’n burgeroorlog lei nie. 

Politieke leiers, die parlement, die 
howe en die Menseregtekommissie is in 
’n posisie om leiding te gee en daad- 
werklik teen die radikale leiers op te 
tree. Ons loop tans elke geleentheid mis 
om Suid-Afrika uit ’n geweldsklimaat 
na ’n vreedsame wen-wen-klimaat te 
stuur. Van ’n sekere swak buitelandse 
leier is gesê dat hy nooit ’n geleentheid 
misgeloop het om ’n geleentheid mis te 
loop nie. 

■ Dr. Mulder is ’n voormalige parlements- 
lid en professor. 


Só kan oue(r)s 
brue bou oor 
hul alleenheid 



M et Covid-19 het ’n bestaande belewenis 
van ouer mense dat hulle verwaarloos 
voel en reken hul kinders en kleinkin- 
ders skeep hulle af verdiep. Nog voor Covid-19 
het ’n meningspeiling getoon meer as 70% van 
ouer mense voel afgeskeep. 

Miskien het Covid-19 gehelp om ’n groter be- 
wustheid van ouer mense se alleenheid en een- 
saamheid te skep. Dit is mos wreed om ou men- 
se so eenkant toe te skuif! Terselfdertyd moet 
ons oues ook hand in eie boesem steek. In die 
trant van my ouma wat altyd glimlaggend gesê 
het: “Niemand het my lief nie, maar ek maak 
daarna!” 

Hoe maak ons dan daarna? Allereers deur 
woede oor ’n inkrimpende bestaan (wat ’n le- 
wensfeit is) op die kinders en kleinkinders af te 
laai; met die klagte dat “hulle niks omgee nie, 
ons verstoot en vergeet hoe baie ons vir hulle 
gedoen, opgeoffer en beteken het toe hulle nog 
in die ouerhuis was. Ondankbare spul.” 

Vermeng met oumenssuurheid en bitterheid 
spreek dit tog vanself 
dat die familie nie 
juis lus sal wees om 
die ouerhuis, die af- 
treeoord en die oue- 
tehuis te besoek as jy 
so kla en hulle skul- 
dig laat voel nie. 

Hierby kom ander 
lastighede: Dat ons 
oor byna alles beter 
weet omdat “die lewe 
ons geleer het” en smalend praat oor “deesdae 
se dinge”. 

Die kinders en kleinkinders neem met reg 
aanstoot oor sulke selfingenome deskundigheid. 
Dit is die oues van dae se lewensplig om die “ga- 
ping” tussen hulle en die “geliefdes” te help oor- 
brug deur werklike wysheid van die grysheid. 
Miskien so: 

Staak blamering en verwyt wanneer die fami- 
lie jou besoek. Wys dat jy bly is hulle hét ge- 
kom, al is dit selde. Wees dankbaar vir en opge- 
wonde oor elke SMS, WhatsApp, e-pos en op- 
roep. Probeer verstaan kinders en kleinkinders 
se lewens is veel ingewikkelder as “in jou tyd”. 
Én wys jou waardering dat hulle dit alles laat 
klop. 

Wanneer julle bymekaar is, vra vrae oor nu- 
we idees, nuwe apparate, nuwe musiek, nuwe 
ditte en datte. Stel belang en laat hulle jou wys 
hoe dié nuwe dinge werk. En hou op kla as jou 
kleinkinders op hul iPads bly timmer as jy met 
hulle praat. Hulle kommunikeer ánders. 

As ’n oue mag jy praat en mag jy ’n opinie hê. 
Maar praat dan met die bedoeling om jou ouer- 
wordende mensheid bekend te maak eerder as 
om jou punt te maak. 

Vertel jou kinders, wanneer alles gemaklik 
tussen julle is, dat dit werklik swaar vir jou is 
om oud te word en dat jy hulle graag meer sal 
wil sien. Sê dit sober en reguit sonder bereken- 
de tranerigheid. En moenie vergeet hoe snaaks 
dit soms is nie - die vreemde verleenthede, ver- 
rassende stuitighede en klein sotlikhede van die 
ouderdom. 

Wys hulle jy is nog ten volle mens; net ouer 
en dat jy die reg verdien het om, sonder versko- 
ning, stadig(er) te wees. 

■ Jordaan is ’n buitengewone professor in sielkun- 
de aan die Universiteit van Pretoria. 


ít 

Staak blamering 
en verwyt 
wanneer die 
familie jou 
besoek. 


Covid-19 bring kanse vir SA 


Dawie Jacobs, Sterrewag 

Covid-19 het diep verdeeldheid 
en ongelykheid in en tussen 
lande ontbloot. 

Dit was ook ’n gelykmaker. 
Die virus het almal getref, on- 
geag welvaart, status of ras. 
Dieselfde geld vir ander globa- 
le uitdagings soos klimaatsver- 
andering. Die boodskap is dat 
ons almal deel is van die mens- 
like ras in ’n eng gekonnek- 
teerde en interafhanklike wê- 
reld. Eng nasionalisme en eks- 
klusiewe rasgebaseerde 
politieke en ekonomiese stel- 
sels hoort tot die verlede. 

Suid-Afrika en Amerika, met 
’n soortgelyke geskiedenis en 
bevolkingsamestelling, is dalk 
die heste gevallestudies. Suid- 
Afrika is verder gevorderd met 
rasseverhoudings en die eko- 
nomiese en politieke bemagti- 
ging van voorheen benadeel- 
des as Amerika, maar albei bly 
sosiaal-ekonomies ongelyk en 
verdeeld. 

In Amerika is die vooruit- 
gang rakende gelykheid en ras- 
seharmonie onder oudpres. Ba- 
rack Obama ongedaan gemaak 
deur pres. Donald Trump en 
rassespanning het toegeneem. 

In Suid-Afrika is spanning 


meer sosiaal-ekonomies van 
aard en verhoog deur vlakke 
van misdaad. Heethoofde en 
politieke opportuniste gebruik 
die toestande om rasse-onmin 
te stook. 

Die lesse van Covid-19 skep 
’n geleentheid vir Suid-Afrika 
én Amerika om weg te beweeg 
van rasgebaseerde politieke en 
ekonomiese stelsels en oorblyf- 
sels van sistemiese rassisme. 
Dit geld natuurlik ook vir an- 
der lande, maar Suid-Afrika en 
Amerika, albei met ’n rasgeba- 
seerde geskiedenis en diverse 
gemeenskappe, het ’n leidende 
rol te speel. 

Covid-19 het ironies genoeg 
’n kans geskep vir die wêreld 
om ’n koersaanpassing te 
maak na ’n nuwe globale hena- 
dering gekenmerk deur meer 
verdraagsaamheid, inklusiewe 
en empatieke ekonomiese stel- 
sels en internasionale same- 
werking om eietydse uitda- 
gings die hoof te bied. 

’n Verkiesingsoorwinning 
vir Joe Biden sal hetekenisvol 
wees vir inklusiwiteit, ver- 
draagsaamheid en diversiteit, 
nie net in Amerika nie, maar 
ook vir Suid-Afrika en die wê- 
reld. 


Jou meníng ,Ay 

Hopelik is mense ‘geaktiveer’ ná my resensie 


ANC slaap op bed 
wat hy berei het 

Izak Bergh, Marchand 

Vir die ANC het dit waar geword 
dat jy sal slaap op die bed wat jy 
vir jou opmaak. Vir ’n kwarteeu 
het die party bevoegde amptena- 
re met onbeholpe kaders ver- 
vang. Hy het ook nie ’n begrip ge- 
had van die omvang van die ska- 
de wat hulle aangerig het nie. 

Sodoende het hy puik semi- 
staatsentiteite wat op alle silin- 
ders gevurn - het, gereduseer tot 
bankrot instellings wat deur aal- 
moese aan die lewe gehou word. 

Nou het die eens florerende 
kunsmisvervaardiger Foskor ook 
tot stilstand geruk. Dit jaag kuns- 
mispryse op. 

Die regering moet skuld aan- 
vaar vir die haglike toestand, 
want hy het die sukkelaars laat 
glo hulle sal nie verantwoordbaar 
gehou word nie. Dit het te lekker 
gegaan, want die geld het bly in- 
rol. Ongelukkig het die feëver- 
haal in gemorsstatus geëindig. 

Tito Mboweni het almal deeg- 
lik laat verstaan dat die geldkra- 
ne toe is, want die fiskus is plat- 
sak. Tog wil die SAL bloed uit ’n 
klip tap. Hy soek net so tien of 20 
miljardjies. 

Blykbaar dring dit nog nie tot 
ministers soos Pravin Gordhan 
deur dat Covid-19 die laaste ban- 
krot spyker ingekap het nie. 


Joan Hambidge, Kaapstad 

Daar is min dinge wat ’n resen- 
sent meer plesier gee as reaksie 
op ’n boekbespreking. 

In hierdie dae van populisme 
(waar ’n debuut sommer met 
Etienne Leroux of Ingrid Winter- 
bach vergelyk word) en stiltes 
met aanlyn klasse, word dit 
werklik op prys gestel. 

Hendrik Kuyper (23.10) vra 
waarom die woord “aktiveer” ge- 
bruik word. 

Ons gebruik dit so in die let- 
terkundige teorie (via Umberto 
Eco en die resepsie-teorie) om 
iets na vore te bring in ’n teks. 

Dr. Willem Botha, woorde- 
boekmaker, word versoek om te 


Dirk Schoeman 

Die berig “Forensiese afdeling is 
by afgrond” (22.10) het hetrek- 
king. As ’n oud-geregsdienaar 
meen ek dit is al oor die afgrond. 

Dit is skokkend dat meer as 
10 000 sake van seksuele oortre- 
dings feitlik doodstil staan. Dié 
soort professionele getuienis is 
noodsaaklik. Dit kan daartoe lei 


help met al die betekenisse van 
hierdie woord. 

Koos Kotzé (24.10) vra oor Jo- 
hann Lodewyk Marais se Onder- 
tussen. 

Die digter verwys na die meta- 
bletika en sy bundel werk met 
oorgange (drempels) of liminali- 
teite. 

In die kultuur letterlik die ver- 
andering van rolle (inisiasie, by- 
voorbeeld). 

Metabletika is die leer van 
veranderinge. In my resensie het 
ek voorbeelde van sodanige ver- 
skynsels gegee. 

Hopelik het my bespreking ’n 
liggie aangesteek (ander geakti- 
veer) om Marais te lees. 


dat gewoontemisdadigers deur 
howe vrygelaat word. Hoe ont- 
staan die chaotiese stand? 

Dit lyk asof niemand omgee 
nie en die vervolging van diege- 
ne wat nie ’n masker in ’n voer- 
tuig dra nie, ’n groter prioriteit 
is. Grootskeepse regsverydeling 
word weens dié toedrag van sake 
gepleeg. Dit roep ten hemele. 


Forensiese situasie in die land roep ten hemele 


Net lafaards pak weerloses op dié wrede wyse 


Etta van der Merwe, Kaap St. 
Francis 

Terwyl jy besig is om jou gewone 
dagtaak te verrig om daaglikse 
brood op die tafel te sit; terwyl jy 
en jou lewensmaat jul aftrede ge- 
niet; terwyl julle van die kerk af 
ry; terwyl julle van ’n gesellig- 
heid tuiskom, of waarmee jy ook 
al mee mag besig wees, word ’n 
komplot gesmee om julle dood te 
maak, gewoonlik op wrede wyse. 

Dit is agterbaks en skelm. 

Met sononder is die gedoemdes 
almal rustig. 

Party maak reg vir ete; ander 
kom pas tuis; sommige gaan 
kruip vroeg in die bed met ’n 
boek, en sommige kyk TV. 

Só het elk sy daaglikse roetine 
waarmee die dag afgesluit word. 
Dan gaan almal rus om móre 
weer volstoom aan te gaan. 

Nou tree die aanvallers se plan 
in werking. Dit raak donker en 
hulle wag geduldig. 

Hulle is feitlik nooit minder as 
drie mense nie, ook as hulle net 


een mens aanval en vermoor. 

Dán gebeur dit - gewoonlik in 
die vroeë oggendure. ’n Oormag 
takel jou. Jy is weerloos en staan 
nie ’n kans nie. 

Dit is die werk van lafaards en 
bangbroeke. 

Hulle praat gewoonlik Engels, 
ook met mekaar. Die dag as my 
taal Afrikaans van my wegge- 
neem word, is ek nie meer die 
moeite werd om ’n Afrikaner ge- 
noem te word nie. 

Plastieksakke en lappe word in 
mense se monde gedruk; staal- 
drade of hondekettings gebruik 
vir verwurging; messe word ge- 
bruik, en daar word met gesteel- 
de pistole geskiet. 

Toe gebeur Senekal en hulle 
raak bevrees vir die boer. Die 
lafhartige plan raak nou pateties. 
Nou word plase en diere ge- 
brand. 

Ek sal net een kykie wil kry 
oor wat ons God, wat ons as ’n 
nasie nog altyd gelei het en nie 
verlaat het nie, hiervan dink. 


Elke lewe wat beëindig word, is een te veel 

A.E.R. Smith der hulle kan bestaan nie. Elke 

Ek betuig empatie met Elta van bevolkingsgroep is belangrik. 
Staden (23.10) oor die moord op Kyk gerus hoe mense op die 

haar oupa in 2010. Maar die boere Kaapse Vlakte en hoeveel kinders 
moet asseblief ophou sê hulle sterf. Moenie op die boere of een 

sorg vir voedselsekerheid en die ras konsentreer nie. Elke lewe 
indruk wek dat die land nie son- wat beëindig word, is een te veel. 

Wie is beste vir SA: 
Trump of Biden? 


Miljoene Amerikaanse kiesers staan in hierdie dae in lang rye om in die presidentsverkiesing te 
stem. Maar wat beteken die verkiesing vir Suid-Afrika? En wie gaan die beste vir ons land wees 
- Donald Trump of Joe Biden? Leopold Scholtz soek na ’n antwoord. 



K om ons begin by die begin. 

Dis sekerlik moontlik dat dié 
of daardie plaaslike politikus 
in die loop van die Amerikaanse 
verkiesingsveldtog iets oor Suid- 
Afrika te sê gehad het. 

Maar in die breë speel ons land 
geen enkele rol hoegenaamd in die 
huidige politieke stryd om die mag 
nie. 

’n Mens kan jou inderdaad afvra 
of ’n meerderheid kiesers hoege- 
naamd in staat sou wees om Suid- 
Afrika vinnig op ’n kaart aan te dui. 

Dit beteken egter nie dat die ver- 
kiesing heeltemal onbelangrik vir 
Suid-Afrika is nie, al moet die in- 
vloed van die uitslag nie oordryf 
word nie. 

Die bilaterale handel tussen die 
twee lande vertel wel ’n verhaal. 

In 2018 het Amerika goedere 
en dienste ter waarde van 
$8,4 miljard na Suid-Afrika 
uitgevoer. Omgekeerd het 
goedere en dienste ter 
waarde van $10,5 miljard 
uit Suid-Afrika na Ameri- 
ka gevloei. 

Suid-Afrika is Amerika si 
grootste handelsvennoot in 
Afrika. 

Net om dit egter in perspek- 
tief te stel: Dit maak van Suid- 
Afrika die 38ste grootste handels- 
vennoot van Amerika. Ter vergely- 
king, Suid-Afrika se handel met die 
Europese Unie was in dieselfde jaar 
meer as $75 miljard werd (dus die 
EU se 19de grootste handelsven- 
noot). 

Wat wel belangrik is, is dat die 
African Growth and Opportunity 
Act (Agoa) - ’n handelsooreenkoms 
wat in 2000 gesluit is - in 2025 ver- 
stryk. Suid-Afrika het ’n positiewe 
handelsbalans met Amerika (ver- 
koop $2 miljard se goedere en dien- 
ste meer as wat hy van Amerika 
koop). 

Dié soort ding is iets waarvan Do- 
nald Trump niks hou nie. As hy 
wen, kan hy Agoa óf nie hernu nie 
of (uit sy eie oogpunt) gunstiger 
voorwaardes aan Suid-Afrika op- 
dwing. 

Wat Joe Biden se houding sal 
wees, is ’n ope vraag. 

Gesien Biden se voorheen vrien- 
delike betrekkinge met die ANC sal 
hy Agoa moontlik voortsit. 

Afgesien van wie die verkiesing 
aanstaande week wen, die feit dat 
die dwerg Suid-Afrika wegraak 
voor die reusagtige Amerikaanse 
ekonomie gaan nie beduidend ver- 
ander nie. 


□yeenKoms m Lonoonoerry, ixew nampsmre. 

Foto: REUTERS 


Republikeine en 
grond 

Maar hoe staan 
dit op politieke 
vlak? Kom ons kyk 
hoe Trump se Republi- 
keine en Biden se Demokrate na 
Suid-Afrika kyk. 

’n Mens moet behoorlik soek om 
aanduidings te kry - soos hierbo ge- 
stel, speel Suid-Afrika ’n verwaar- 
loosde rol in die Amerikaanse poli- 
tiek. Daar is ewenwel enkele feite 
wat ’n nuttige aanduiding gee. 

Ten eerste het Trump Mike Pom- 
peo, sy minister van buitelandse sa- 
ke, in Augustus 2018 opdrag gegee 
om die “beslaglegging op grond en 
plase in Suid-Afrika” en plaasmoor- 
de daar goed te bestudeer. Dit was 
vermoedelik in reaksie op ’n nuus- 
berig op Fox News, Trump se gelief- 
koosde televisiekanaal, oor die 
grondkwessie en plaasmoorde, 
asook oor die nuus dat die Suid- 
Afrikaanse regering grond sonder 
vergoeding wou nasionaliseer. 

Die Suid-Afrikaanse regering se 
woedende reaksie was dat só ’n op- 
drag “ons nasie probeer verdeel en 
ons aan ons koloniale verlede herin- 
ner”. 

Hierna was dit, altans op die op- 
pervlak, lank stil. Tot Februarie 
vanjaar, toe Pompeo die onteie- 
ningsplanne tydens ’n besoek aan 
Angola as “rampspoedig” bestempel 
het. Hy het ’n soortgelyke beleid 


van pres. Robert Mugabe se 
regering in Zimbabwe ge- 
noem as voorbeeld van waar- 
om “mislukte sosialistiese eks- 
perimente” die ekonomie en die 
mense benadeel. 

Dat Pompeo uit Suid-Afrika weg- 
gebly het, maar wel in Angola, Ethi- 
opië en Senegal was, sê moontlik 
iets oor Amerika se prioriteite in 
Afrika. 

Eers later het hy die Suid-Afri- 
kaanse regering gekritiseer omdat 
dié Kubaanse dokters gewerf het 
om teen die koronavirus te veg. 

Agter die skerms het Trump al 
verskeie kere gewys wat hy van 
Afrika in die algemeen dink. In 
April 2018 het hy na “sh*thole coun- 
tries” verwys. Volgens ’n boek van 
sy gewese prokureur, Michael Co- 
hen, het Trump op ’n keer ná pres. 
Nelson Mandela se dood in 2013 só 
gepraat: 

“Mandela f*cked the whole coun- 
try up. Now it’s a sh*thole. F*ck 
Mandela. He was no leader.” 

Trump het glo ook gesê: “Tell me 
one country run by a black person 
that isn’t a sh*thole. They are all 
complete f*cking toilets.” 

Dit is wel onmiddellik deur Kay- 
leigh McEnany, Trump se woord- 
voerder, ontken. 

Biden en apartheid 

Ook oor die Demokratiese kant is 
daar nie veel te sê nie. Dis bekend 


Dié plakkate buite ’n huis in Lancaster, Pennsilvanië, wys 
vir wie die eienaar volgende week gaan stem. 

Foto: REUTERS 


dat Biden in 
die 1980’s ’n rol 
in die Ameri- 
kaanse offensief 
teen die destydse 
apartheidsbeleid gespeel 
en op sanksies teen die regering 
van pres. PW Botha aangedring het. 

Hy het ook in Februarie vanjaar 
beweer dat hy saam met Andy 
Young, toe ’n kongreslid, op die 
strate van Soweto in hegtenis ge- 
neem is toe hulle Mandela in die 
tronk op Robbeneiland (1 600 km 
ver weg) probeer besoek het. Hy 
moes later toegee dat dit onwaar 
was - dat polisielede hom op ’n lug- 
hawe van sy swart kollegas van die 
kongres probeer skei het en wou 
dwing om deur ’n deur vir wit men- 
se in te gaan. 

Die konserwatiewe Washington 
Examiner het Biden se verhaal nog 
verder uitmekaar getrek. Op grond 
van dokumente in die argief van die 
Amerikaanse departement van bui- 
telandse sake is vasgestel dat die 
kongres-afvaardiging nooit eens in 
Johannesburg of naby Soweto was 
nie: Van Washington het die groep 
via Dakar en Nairobi na Bloemfon- 
tein gevlieg, per bus na Maseru ge- 
reis, terug na Bloemfontein en toe 
na Kaapstad. 

Daarmee het Biden sy prestige ty- 
delik skade berokken. Maar blyk- 
baar onthou niemand in Amerika 
dit meer nie. 


In Junie vanjaar het ’n video op- 
geduik van ’n Biden-toespraak in ’n 
senaatskomitee in 1986, waarin hy 
die Botha-regering as “afskuwelik” 
en “afstootlik” bestempel het. Die 
destydse (Republikeinse) minister 
van buitelandse sake, George 
Shultz, het daarna gesê hy “skaam” 
hom vir Biden se felheid. 

’n Feit wat moontlik onregstreeks 
’n effense invloed op ’n Biden-admi- 
nistrasie se houding teenoor Suid- 
Afrika kan hê, is dat Biden se seun, 
Hunter, vanjaar getroud is met die 
Suid-Afrikaner Melissa Cohen, wat 
van Johannesburg kom. Sy is intus- 
sen tot Amerikaanse burger genatu- 
raliseer. 

Wie gaan die beste vir Suid-Afri- 
ka wees - Trump of Biden? 

Dit gaan dalk ’n ongewilde ant- 
woord by albei se Suid-Afrikaanse 
ondersteuners wees, maar uit ons 
land se perspektief is dit ’n kwessie 
van ses van die een en ’n halfdosyn 
van die ander. 

Die antwoord lê in wat aan die be- 
gin genoem is: Suid-Afrika is vol- 
strek onbelangrik vir die Ameri- 
kaanse politiek, en dit gaan nie gou 
verander nie. 


Dr. Scholtz is ’n onaf- 
hanklike politieke 
ontleder en histori- 
kus wat in Nederland 


‘Afrikaanse 
woordelijs en 
spelreëls’ 1917 


Terugblik 


Fransjohan Pretorius 



I n 1917 het die eerste uitgawe van die Afrikaan- 
se woordelijs en spelreëls verskyn. Die voorsit- 
ter van die Taalkommissie van die Suid-Afri- 
kaanse Akademie vir Wetenskap en Kuns, prof. 
Gerhard van Huyssteen, reken dit kan die oudste, 
lewende hulpbron van Afrikaans genoem word. 

Prof. Christo van Rensburg het die geskiedenis 
daarvan ondersoek. Dit was veral ’n monument 
vir die ywer van C.J. Langenhoven, wat besef het 
dat die erkenning van Afrikaans deur die skole 
moes kom. Op 23 April 1914 is sy voorstel in die 
Kaapse provinsiale raad aanvaar dat Afrikaans 
tot standerd vier ’n onderrigtaal word en daarna 
geleidelik verder. In Junie 1914 het die Vrystaatse 
en Transvaalse provinsiale rade soortgelyke be- 
sluite geneem. 

Daar was nog twee struikelblokke: Die provinsi- 
ale rade wou weet of studiemateriaal voorsien sou 
word vir die onderrig in Afrikaans, en of daar ge- 
haltekontrole van die Afrikaans van die studie- 
materiaal sou wees. Met ander woorde: Hoe moes 
Afrikaans geskryf word, want daar was geen alge- 
meen erkende spelsisteem daarvoor nie. 

Vir gehaltekontrole het Langenhoven hom tot 
die Suid-Afrikaanse Akademie vir Taal, Lettere 
en Kuns gewend. Die Akademie, later die Suid- 
Afrikaanse Akademie vir Wetenskap en Kuns ge- 
noem, is in 1909 gestig. Dit wou aan Nederlands, 
die ampstaal van die nuwe Unie van Suid-Afrika 
naas Engels, ’n kulturele tuiste bied. Volgens sy 
stigtingsakte was Afrikaans daarby ingereken. 

Afrikaanse woordelyste was nou noodsaaklik 
vir eenvormigheid. Die Akademie se Kommissie 
voor Taal en Letteren, met proff. T.H. le Roux en 
D.F. Malherbe vooraan, sou daarvoor sorg. In 
1914 verskyn die kommissie se Lijst van in Zuid- 
Afrika aangenomen en gangbare Hollandse Ekwi- 
valenten van Engelse Woorden. 

Nog oortuigingswerk was nodig. Langenhoven 
kon die Afrikaanse Taalvereniging en die Taal- 
bond se samewerking kry. Die Akademie, aan- 
vanklik erg Nederlands-gesind, het tot Langenho- 
ven se vreugde op 3 Julie 1914 onderneem om met 
die reglementering van Afrikaans te begin. 

Swaargewigte in die Afrikaanse taal en letter- 
kunde het na vore getree. ’n Spelling-Kommissie 
is aangewys. Die sameroeper was Le Roux, en sy 
lede Jan F.E. Celliers, J.D. du Toit (Totius), Lan- 
genhoven, D.F. Malherbe, W.M.R. Malherbe en 
G.S. Preller. ’n Woordelijs-Kommissie, bestaande 
uit Le Roux (sameroeper), J.J. Smith en Malher- 
be, moes sorg vir ’n woordelys om die spelreëls te 
illustreer. 

Nederlands was die uitgangspunt vir die skryf 
van die Afrikaanse woordelijs en spelreëls. Dialek- 
woorde wat op grond van hul herkoms vir Neder- 
landssprekendes onbekend was, is nie in die eer- 
ste uitgawe opgeneem nie - iets wat juis vandag 
met Kaaps in die soeklig geplaas word. 

Vir sy tyd het die kommissies daarin geslaag 
om ’n pad deur die taalpolitieke doolhof met 
moeilik hanteerbare kompromieë te vind. Vol- 
gens G.S. Nienaber het die kommissies met ’n 
meer as “aanneemlike spellingreëling” vorendag 
gekom, en die grondslag gelê waarop daaropvol- 
gende Taalkommissies kon voortbou, aanpas en 
verbeter. 

In 1917 het die eerste Afrikaanse woordelijs en 
spelreëls toe verskyn - een van die mees beteke- 
nisvolle gebeurtenisse in die geskiedenis van 
Afrikaans. Die llde uitgawe is ’n honderd jaar ná 
die verskyning van die eerste gepubliseer. 

■ Prof. Pretorius is ’n geskiedkundige van Pretoria. 


Dié reëls geld by lokale 
waar matrikulante skryf 



Matrieks wat ’n koors het by eksamenlokale sal weggewys word en 
eers volgende jaar in Junie die geleentheid kry om hul vraestel te 
skryf. Foto: UNSPLASH 


Christiaan du Plessis 

Matrieks wat ’n koors het by 
eksamenlokale sal weggewys 
word en eers volgende jaar in 
Junie die geleentheid kry om 
hul vraestel te skryf. 

Dit is volgens protokolle wat 
deur die departement van ba- 
siese onderwys uitgereik is oor 
die matriekeindeksamen wat 
volgende week begin. 

Ingevolge die protokolle moet 
leerlinge hulle ’n uur en ’n half 
voordat hulle begin skryf, aan- 
meld sodat hulle siftingsproses- 
se kan ondergaan. 

Indien ’n leerling binne ’n 
halfuur drie keer ’n koors van 
hoër as 38 °C het, moet sy ouers 
hom of haar kom haal. Die be- 
trokke leerling sal ’n koronavi- 
rustoets moet ondergaan. 

Leerlinge wat positief toets, 
mag ook nie eksamen skryf ty- 
dens hul isolasietydperk van 
tien dae nie. 

Paul Colditz, uitvoerende 
hoof van die federasie van be- 


heerliggame van Suid-Afrikaan- 
se skole (Fedsas), sê hoewel die 
maatreëls streng is, is daar nie 
eintlik alternatiewe nie. 

“Matrieks moet verseker dat 
hulle nie siek word nie deur die 
gesondheidsmaatreëls te ge- 
hoorsaam. Hulle moet ook nie 
dom dinge aanvang en na par- 
tytjies toe gaan nie,” sê hy. 

Basil Manuel, uitvoerende 
hoof van die onderwysvakbond 
Naptosa, het egter sy kommer 
uitgespreek dat digitale tempe- 
ratuurmeters ’n foutiewe lesing 
kan gee. 

“Ons is ook bekommerd dat 
leerlinge simptome sal probeer 
wegsteek wat tot uitbrekings in 
skole kan lei,” sê Manuel. 

Weens die Junie-eksamen 
wat met die November-eindek- 
samen gekombineer word, sal 
sowat een miljoen matriekleer- 
linge - die grootste groep tot 
nog toe - vanjaar tussen 15 No- 
vember en 15 Desember die 
eindeksamen aflê. 

Reginah Mhaule, adjunkmi- 


nister van basiese onderwys, 
het gister op ’n sitting van die 
ooreenstemmende parlementê- 
re portefeuljekomitee gesê die 
departement is gereed vir die 
eindeksamen. 

Benewens die departement 
het Umalusi, die raad vir gehal- 
teonderwys, ook voorleggings 
gelewer. 

Hoewel die inperking die 
skoolkalender ontwrig het, het 
matriekleerlinge volgens Mhau- 
le deurgaans voorkeur geniet 
sodat hulle die maksimum tyd 
op die skoolbanke kon deur- 
bring. 

Volgens haar dui alles daarop 
dat die meeste skole die kurri- 
kulum voltooi het, hoewel heel- 
wat assesserings, sowel as die 
Junie-eksamen, nie kon plaas- 
vind nie. 

John Volmink, voorsitter van 
Umalusi, het bevestig dat die 
standaard van vraestelle nie 
vanjaar weens die pandemie 
verlaag is nie. Volgens hom het 
Umalusi in ’n onlangse oudit 


wel probleme in verband met 
die eksamen bespeur wat deur 
die departement hanteer word. 

“Die probleme is egter nie on- 
oorkombaar nie en met goeie 
beplanning kan dit uit die weg 
geruim word,” sê hy. 

Luidens ’n voorlegging deur 
die departement is verskeie 
provinsies effens agter met die 
druk van vraestelle, maar vol- 
gens die departement gaan dit 
geen ontwrigting veroorsaak 
nie. 

Weens ’n tekort aan nasie- 
ners het die departement aan- 
soeke vir onderwysers heropen. 
Die departement beskou dit eg- 


ter nie as ’n groot probleem nie, 
aangesien die nasienproses 
bloot met twee dae verleng kan 
word om die merkwerk af te 
handel. 

Indien eksamenlokale weens 
uitbrekings moet sluit, het die 
departement noodplanne ge- 
maak sodat leerlinge by ander 
sentrums kan gaan skryf, sê 
Mhaule. 

Colditz sê hy is positief dat 
die departement die nodige 
voorbereiding gedoen het. 

“Die departement het vir die 
voorsienbare scenario’s beplan. 
Ek is tevrede op grond van wat 
ek lees, hoor en sien,” sê hy. 


Vrystaat sê hy is reg 
vir die eindeksamen 


Marita Herselman 

Die Vrystaatse departement van 
onderwys sê hy is gereed vir die 
matriekeindeksamen. 

Altesaam 34 507 heeltydse en 
7113 deeltydse leerlinge in die 
provinsie se eindeksamen begin 
eersdaags. 

Die meeste matrieks begin op 
Donderdag 5 November met die 
Nasionale Seniorsertifikaat-eksa- 
men (NSS) wanneer hulle Engels 
se eerste vraestel skryf. 

Volksblad het vroeër berig dat 
vanjaar se nasionale matriekklas 
met sy 1058 699 kandidate die 
grootste tot nog toe is. 

Howard Ndaba, woordvoerder 
van die Vrystaatse onderwysde- 
partement, het gesê hulle is ge- 
reed om die eksamen te bestuur. 
Hy het die Vrystaatse kandidate 
namens die departement sterkte 
toegewens. 

“Die provinsiale departement 
wil alle kandidate aanmoedig om 
regdeur die eksamen veerkragtig 
en gedissiplineerd te bly.” 

Ndaba het skoolbeheerliggame, 
ouers, onderwysers en departe- 
mentele amptenare vir hul onder- 
sterming aan die matrieks be- 


Spog met gr. 12 


Vrystaatse en Noord-Kaapse 
skole wat verwag dat sekere 
leerlinge ses of meer onder- 
skeidings kan behaal, kan dié 
leerlinge se name en kontak- 
nommers met aangehegte 
foto’s aan Netwerk24/Volks- 
blad stuur. 

’n Kontaknommer van ’n 
verteenwoordiger van die 
skool moet ook verskaf 
word. 

Stuur die inligting na Mari- 
ta.Herselman@24.com. Bel 
Marita Herselman by 
051 404 7913. 


dank. Hy het gesê die drukproses 
van die vraestelle vorder goed en 
die berggeriewe is in pas met die 
departement van basiese onder- 
wys se riglyne. Die departement 
het die skole en sentrums se ge- 
reedheid om die eksamen te admi- 
nistreer geoudit. 

Ndaba het gesê die toesighouers 
het opleiding ontvang om onder 
die omstandighede van die Covid- 
19-pandemie te werk. 

Kollig 



Kaffie Pretorius voor een van haar Weskus-tonele met malgasse op 
die voorgrond. Die foto is in 2016 geneem, kort voor haar 
oorsigtentoonstelling in die Oude Libertas-galery in Stellenbosch. 


MUSIEK 

Minnaar reik haar 
‘Songs of Hope’ uit 

‘Dit was soos ’n spirituele mimte wat ontstaan het’ 

Soos die verdorde boom in die gedig “Miracle Tree” nuwe lewe kry wanneer ’n sorgsame 
persoon dit gereeld water gee, so het Songs of Hope uit die as van moedeloosheid verrys. 
Magdalene Minnaar het aan Elretha Britz meer oor die projek vertel. 


Kaffie Pretorius: 1941 - 2020 f 

‘Sy’t graag haar 

hartsplekke 

geskilder...’ 



Magdalene Minnaar, sopraan en kunste-entrepreneur. Foto: VERSKAF 


Laetitia Pople 

Die skilder en skrywer Kaffie 
Pretorius (79), bekend om haar 
kleurryke Weskus- en Strand- 
veldtonele, is Maandagmiddag 
in die Stellenbosch Mediclinic 
aan kanker dood. 

Haar loopbaan het oor meer 
as 50 jaar gestrek en sy was ’n 
produktiewe kunstenaar, wat 
wyd in Suid-Afrika uitgestal 
het en wie se werk in talryke 
plaaslike versamelings inge- 
sluit is. 

“Pretorius het ’n sterk eie 
stem in die Suid-Afrikaanse 
kuns. Sy sou ’n streekkunste- 
naar genoem kon word. Haar 
skilderye is ’n unieke kombina- 
sie van visuele smaak, psigolo- 
giese insig en poëtiese aanvoe- 
ling,” het Amanda Botha, kuns- 
kenner en ’n vriendin van 
Pretorius, in ’n artikel vir Net- 
werk24 geskryf. 

Dit is gepubliseer kort voor 
Pretorius se laaste oorsigten- 
toonstelling in 2016 in Stellen- 
bosch. Volgens Botha was Pre- 
torius nog drie maande gelede 
flink aan die werk voor haar 
esel om skilderye te voltooi. 

“Sy was ’n plat op die aarde 
mens, sonder aansit of so, sy 
het lekker gekook en het ’n 
wye vriendekring van Neder- 
land, Amerika, Engeland en 
Suid-Afrika. Sy kon nog on- 
langs haar geliefde Lamberts- 
baai besoek,” sê Martie Mei- 
ring, ’n jare lange vriendin. 

Pretorius is in 1941 in Lam- 
bertsbaai gebore (haar doop- 
naam was Marena) en het haar 
skoolloopbaan aan die Hoër- 
skool Bloemhof voltooi. Daarna 
het sy ’n onderwysgraad aan 
die Universiteit Stellenbosch 
verwerf. Sy het haar kunsoplei- 
ding aan die kunsskool Micha- 
elis by die Universiteit van 


Kaapstad onder leiding van 
André van Zyl ontvang. Sy het 
ook vir kort tye aan kunsskole 
in Los Angeles, Amsterdam en 
Leuven haar talent geslyp, 
waar haar man, René, met tye 
as kernfisikus gewerk het. 

Sy het graag haar hartsplek- 
ke geskilder. 

“Die Weskus, die Sandveld, 
spesifiek Lambertsbaai. Dit 
was haar kleintydse speel- en 
leefwêreld en die matrys waar- 
volgens sy haar gang as mens 
en kunstenaar gerig het. 

“In wese is haar werk ’n aan- 
eenlopende dialoog met haar 
Weskus-verlede. Sy tree in ge- 
sprek met die omgewing waar 
sy grootgeword het en kind 
was. Sy verbeeld ’n wêreld 
waarin sy terugverlang na ’n 
tyd van onskuld - ’n ongerepte 
landskap waar mense eenvou- 
dig, opreg en eerbaar geleef 
het,” skryf Botha. 

In ’n onderhoud het die 
kunstenaar gesê: “Ek bly in my 
werk net kind en ek hou net 
aan met speel in die veld en by 
die see. Ek is die plek en die 
plek is ek - die veld, die see!” 

Haar skilderye was bevolk 
met boerbokke, katte, visse, 
blomme en vrugte. Volgens Bo- 
tha is dit alles simbole met be- 
paalde betekenisse. Die mens- 
dier-verhouding het die kunste- 
naar geboei. 

Malgasse op Voëleiland, nef- 
fens die visfabriek op Lam- 
bertsbaai, is die onderwerp van 
baie van Pretorius se skilde- 
rye. Sy het die voëls as ’n sim- 
bool van vryheid beskryf, sê 
Botha. 

Sy word oorleef deur haar 
man, René Pretorius, eertydse 
professor in kernfisika aan die 
Universiteit Stellenbosch, drie 
kinders en haar tweelingsus- 
ter, Boetie. 


Songs of Hope was vir verskeie 
musici ’n ligstraal in ’n “diep don- 
ker tyd waarin optredes en in- 
komste opgedroog en skuld me- 
nigeen begin verswelg het,” vertel 
Magdalene Minnaar. 

Dié sopraan en kunste-entre- 
preneur van Pretoria sê die idee 
vir Songs of Hope het egter lank 
voor die koronaviruspandemie 
ontstaan. Sy en die dirigent Alex- 
ander Fokkens het sowat drie jaar 
gelede die opneem van ’n album 
met ’n orkes en haar as sanger be- 
plan. 

“Toe geen orkes ons wou onder- 
steun nie, het ons besluit om pri- 
vate finansiering te kry en ’n ka- 
merorkes pleks van ’n volle orkes 
te gebruik.” 

’n Eerste aansoek vir geld is af- 
gekeur, maar ná nog ’n poging het 
die departement van kuns en kul- 
tuur ’n bedrag vir ’n “digitale pro- 
jek” beskikbaar gestel. Moede- 
loosheid het vinnig gewyk, want 
eindelik was daar weer hoop vir 
Songs of Hope en kon hulle die 
boom begin water gee. 

“Ek is heel eerste na die kompo- 
nis Franco Prinsloo, een van die 
talle musici wie se werk in die 
pandemietyd opgedroog het. Hy 
het voorgestel om ‘Miracle Tree’ 
vir sopraan en orkes te verwerk.” 

Minnaar sê “Miracle Tree” is ’n 
gedig wat ’n Zoeloe-verpleegster 
geskryf het oor ’n verwelkte boom 
wat sy begin versorg het. Dit het 
toe so mooi gegroei dat hy sy tak- 
ke wyd kon uitsprei om vir baie 
mense skaduwee te gee. 

“Ironies genoeg het ek die vori- 
ge dag ‘Ombra mai fu’ uit Handel 
se opera Xerxes gesing. In die aria 
sê die koning vir ’n plataanboom 
jy is die beste boom omdat jy so- 
veel skaduwee vir mense gee. 

“Dit was soos ’n spirituele 
ruimte wat ontstaan het - alles 
het in plek begin geval sodat die 
projek verder vlot kon verloop.” 

Minnaar sê die geld was net ge- 
noeg vir ’n kamerorkes, maar vir 
daardie saamgestelde orkes het 
hulle die heel beste musici gekry 
met Fokkens as dirigent. 

Die opnameproses was ook ’n 
wenner. Pleks van ’n dag of twee 
te repeteer en dan op te neem het 
hulle een lied op ’n slag geoefen 
en opgeneem. 

“Elke keer voordat ons met ’n 
aria begin het, het ek vertel waar- 
oor dit gaan. Dit het werklik ’n 
verskil gemaak - toe die musici 
verstaan waaroor die werke han- 
del, kon hulle dit met die nodige 


emosie vertolk.” 

Minnaar sê ná die opneem van 
“Ich folge dir gleichfalls” vir fluit 
en sopraan uit Bach se Johannes- 
passie het Louisa Theart aan die 
huil geraak. Dit was vir die fluit- 
speler so wonderlik om ná maan- 
de weer saam met ander op te tree 
dat sy die trane nie kon keer nie. 

“Ek het toe besef wat ’n beson- 
derse geskenk dit is om musiek te 
kan maak. En dat ons stadigaan 
besig is om daarheen terug te 
keer. Dit is die kruks van Songs of 
Hope - daar is hoop.” 


Die projek sal wyer reik as net 
die opneem van ’n album. Dit sal 
ook aanlyn beskikbaar wees en 
die inkomste as skenkings aange- 
wend word. Daarby het ’n video- 
graaf opnames gemaak van die or- 
kesmusici wat vertel wat hul 
wens vir klassieke musiek in 
Suid-Afrika is en hoe hulle die in- 
perkingstyd beleef het. Dit sal as 
’n dokumentêr uitgereik word. 

Minnaar sê Songs of Hope is net 
die begin van die projek. Presies 
hoe dit verder gevoer sal word, is 
nog nie duidelik nie, maar haar 


entrepreneuriese brein sal beslis 
met ’n plan vorendag kom. 

Covid-19 ’n genade? 

Minnaar voel sterk daaroor dat 
indringend gekyk moet word na 
die bestuur en aanbied van klas- 
sieke musiek in Suid-Afrika. 
“Dalk was Covid-19 nodig om ons 
opnuut na die voortbestaan van 
klassieke musiek te laat kyk.” 

Sy sê musiek het die afgelope 
jare ’n gratis produk geword, 
daarom is dit noodsaaklik om nu- 
we stelsels te vind en te vestig. 



Die dirigent Alexander Fokkens. 

Foto: NETWERK24 


Liedere wat 
hoop bring 

Die album bestaan uit nege 
snitte en sal oor sowat ’n 
maand gereed wees vir uit- 
reiking as CD en om digi- 
taal afgelaai te word. 

Arias en liedere: 

“lch folge dir gleichfalls” - uit 
die Johannespassie van JS Bach 
“Lascia ch’io pianga” - uit Ri- 
naldo van Handel 
“Ombra mai fu” - uit Xerxes 
van Handel 

“Solveig’s Song” - uit die Peer 
Gynt-suite van Grieg 
“Vocalise” - Rachmaninoff 
“Ruhe sanft, mein holdes Le- 
ben” - uit Zaide van Mozart 
“Morgen” op. 27 nr. 4 - Richard 
Strauss 

“Miracle Tree” - Franco Prinsloo 
“Blackbird” - The Beatles 
“Think of Me” - uit Phantom of 
the Opera van Andrew Lloyd 
Webber 


“Ons moet met mekaar gesels; 
meer samewerking is noodsaak- 
lik; ons moet aanpasbaarder 
wees. Dit moet nooit weer gebeur 
dat kunstenaars sonder werk sit 
nie.” 

Sy skryf tans ’n aanlyn kursus 
met die titel “How To Be A Stri- 
ving Artist And Not A Starving 
Artist”, asook ’n boek wat sy The 
Art of Cockroaching sal noem. Dit 
gaan oor oorlewing na aanleiding 
van navorsing wat sê as alles uit- 
gesterf het, sal kakkerlakke 
steeds oorleef. 


Toe word Joha sommer nóú daai skrywer 


Elretha Britz 

“Jy wil mos ’n skrywer word. Jy 
wou van laerskool af al een word. 
Moenie heeltyd net dink jy wil ’n 
skrywer word nie. Wórd nou ’n 
skrywer.” 

So het Joha van Dyk (23) ’n jaar 
of drie gelede met haarself gesit 
en redeneer. 

Sy het die daad by die woord 
gevoeg en begin skryf. In Engels, 
maar dit het tot niks gelei nie. 

Nie lank daarna nie het sy sosi- 
aal al hoe meer by Afrikaans be- 
trokke geraak en ’n manuskrip 
vir NB-uitgewers gestuur wat ook 
nie gerealiseer het nie. 

“Maar Simone Hough, die uit- 
gewer vir jeugfiksie, het gesê sy 
wil met my gesels.” 

Opgee is nie deel van Van Dyk 
se woordeskat nie en toe sy êrens 
die woord branderjaer sien, het 
sy dit in haar notaboek aangete- 
ken. Nog name, karakters en in- 
triges het gevolg en dit was die 


begin van ’n manuskrip wat wel 
’n boek geword het, en met Bran- 
derjaer as titel. 

In dié jeugboek, “wat ander ou- 
derdomsgroepe ook kan lees”, 
raak Deidre Anker se lewe ver- 
strengel met dié van ’n bende van 
vyf seuns wat berug is vir ekstre- 
me en lewensgevaarlike waag- 
toertjies wat hulle op video neem 
en op YouTube plaas. 

Deidre het gedink haar lewe is 
onder beheer en daar is ’n plan 
vir haar toekoms. Sy het egter nie 
met Louw Swanepoel rekening 
gehou nie. Hy het die looks, sal 
gevaarlike branders trotseer of 
van ’n krans afduik vir ’n oom- 
blik van adrenalien. Waaghalsig. 
Windgat. Alles wat Deidre nie 
kan verdra nie. 

Ná ’n tyd in hul geselskap besef 
sy sy was verkeerd. Daar is iets 
aan hulle, die Branderjaers - 
Vuur, Kannie, Klippies, Stoke en 
Bitter. Vyf seuns in ’n broeder- 
skap gesmee deur gedeelde pyn, 


leuens en geheime. En dié gehei- 
me wil sy ontrafel.” So lui ’n sa- 
mevatting van die boek. 

Die storie is egter baie meer 
verwikkeld en delf ook dieper 
aangesien al vyf die Branderjaer- 
seuns op ’n jonger ouderdom ge- 
boelie is. Waaghalsige aktiwiteite 
is hul manier om van die pynlike 
verlede te ontvlug. 

Van Dyk het op ’n plaas by die 
Namakwalandse kusdorp Klein- 
zee grootgeword waar haar ouers 
ook ’n gastehuis het en sy so 
“voorbarig” was om met al die 
Engelssprekende gaste geselsies 
aan te knoop. ’n Onderwyseres 
wat op laerskool Engels gegee 
het, het haar ook ’n liefde vir die 
taal geleer, wat sy steeds koester. 

Sy dien binnekort haar mees- 
tersgraadtesis in Engels in en sal 
dit volgende jaar opvolg met ’n 
doktorsgraad, ook aan die Uni- 
versiteit Stellenbosch. 

Afrikaans was nietemin een 
van haar gunstelingvakke aan die 


Hoërskool Stellenbosch en opstel- 
skryf altyd ’n saak van groot 
erns. 

Toe Hough haar die groenlig 
gee om voort te gaan met Bran- 
derjaer, het sy binne drie maande 
die manuskrip voltooi. Daama 
het die redigering begin, ’n uitge- 
rekte taak wat enige mens moede- 
loos kan maak as jy sien hoeveel 
verander moet word. 

Van Dyk het haar nie laat af- 
skrik nie. Sy het Hough se voor- 
stelle ter harte geneem en self ook 
ingespring. 

Sy sê “dit is regtig intimide- 
rend om jou werk in die openbaar 
te vertoon, maar ek het vir myself 
gesê ek moet net aanhou probeer. 
Ek het hierdie droom om te skryf 
en ek moet dit vervul.” 

Op haar rekenaar is reeds in- 
skrywings vir ’n opvolg, hoewel 
sy eers wil kyk wat die reaksie op 
Branderjaer is. 

Dit is heeltemal te vroeg om te 
besluit of sy met jeugfiksie sal 


volhou, een van die grootste gen- 
res in die buiteland. In die stadi- 
um is sy egter baie gemaklik met 
stories vir dié ouderdomsgroep. 

Om in Engels te publiseer is nie 
heeltemal buite die kwessie nie - 
haar meestersgraadtesis bestaan 
immers uit kortverhale oor Klein- 
zee. Maar met die vars smaak van 
sukses in Afrikaans is haar kop 
nou eers propvol idees vir meer 
Branderjaer-stories. 

Aanhaling 

“ Joha is ’n vars bries met haar 
bekoorlike bry, vlymskerp intel- 
lek en fyn waarnemingsvermoë. 
Met jong skrywers kom ’n nuwe 
generasie lesers en in Brander- 
jaer skryf sy oor die landskap van 
vandag se jongmense.” - Hevette 
Ates, NB-uitgewer en reklame- 
koordineerder: Boeke vir kinders 
en jongmense. 

■ Branderjaer is onder die druk- 
naam Human & Rousseau gepu- 
bliseer en is by die meeste boek- 
winkels te kry. 



Joha van Dyk met Branderjaer, haar eerste gepubliseerde boek. 

Foto: VERSKAF 

‘HULLEWASONS KINDERS’ 

Trane ná weerlig 
4 perde doodslaan 


Stappers 
kom af 
op die 
karkasse 

Ischke van Eeden 

Mak perde wat onlangs in die 
Magaliesberg in die noorde 
van Pretoria deur weerlig 
doodgeslaan is, was vir baie 
mense soos kinders. 

Drie van die perde - Spook 
(16), Caesar (18) en Kavalier 
(24) - word al die afgelope tien 
jaar versorg deur die Vriende 
van Magalies, ’n art. 21-maat- 
skappy sonder winsbejag. 
Splash (15), nog ’n perd wat 
dood is, behoort aan iemand 
anders, maar het graag saam 
met die ander perde gewei. 

“Dit is baie, baie erg. Die 
perde kom al ’n lang pad 
saam,” sê Mike van Wyk, 
voorsitter van Vriende van 
Magalies. 

“Hulle was my en baie an- 
der mense se kinders.” 

Die Vriende van Magalies se 
doel is om die Magaliesberg se 
groen gebied tussen die Hoër- 
skool Wonderboom en die Nl- 
snelweg te bestuur en te be- 
waar. 

Wanneer die perde nie vir 
kinders se perdrylesse of per- 
deritte in die berg gebruik 
word nie, loop hulle vry rond 



Kavalier in die veld in die Magaliesberg nadat dit goed gereën het. 



Caesar sal onthou word as die 
rebel van die trop. Hy het al sy 
oog amper uitgesny met ’n 
draad, sy kop oopgesny en sy 
boud teen ’n hek oopgekloof. 

in die berg. 

“Die mense ken nou al die 
perde in die berg. Hulle vryf 


hulle en gee vir hulle appels, 
want hulle is mak,” sê Van 
Wyk. 

Die vier perde het Saterdag- 
aand teen die hang van die 
Magaliesberg gestaan toe die 
weerlig hulle tref. 

Stappers het die volgende 
oggend op die karkasse afge- 
kom. 

“Dit wil voorkom of die 
weerlig teen die berg se rots- 
wande geslaan het en die stra- 
le ondergronds gelei is. Die 
perde is toe getref,” sê Van 
Wyk. 

Jacqueline Haasbroek, ’n lid 
van die Vriende van Magalies, 
sê die karkasse van al die per- 
de is bymekaar aangetref en 
hulle het klaarblyklik langs 
mekaar gestaan toe die weer- 


lig hulle doodslaan. 

Die perde is op die berg ge- 
slag en die oorskot is aan die 
De Wildt Cheetah Research 
Centre geskenk. 

Volgens Van Wyk en Haas- 
broek was dit ’n baie emosio- 
nele ervaring. 

Ná dié tragiese voorval is 
Van Wyk ook te bang om die 
bewaringsgroep se oorblywen- 
de drie perde - Surprise, Gin- 
ger en Spirit - berg toe te 
stuur. Hy hou hulle vir eers 
op stal. 

Intussen het kinders blom- 
me op die berg neergelê om 
hulde te bring aan Spook, Cae- 
sar en Kavalier. 

“Ons kon nog nie die week 
lesse aanbied nie, want die 
kinders is baie emosioneel en 


hartseer,” sê Van Wyk. 

“Die kinders was vreeslik 
lief vir Spokie en Caesar. Hul- 
le het veral op dié perde gery.” 

Elke perd het sy eie per- 
soonlikheid gehad. 

Haasbroek beskryf vir 
Spook as die “soetste, dier- 
baarste kinderperdjie” met die 
meeste geduld. Kavalier was 
die “oudste teddiebeer met die 
kleinste hartjie” en Caesar sal 
onthou word as die rebel van 
die trop. Hy het al sy oog am- 
per uitgesny met ’n draad, sy 
kop oopgesny en sy boud teen 
’n hek oopgekloof. 

Kinders in die kinderhuis, 
blinde kinders, asook kinders 
met outisme en gestremdhede 
het gery op die perde wat nou 
dood is. 

“Dit is nie net vir ons 
(Vriende van Magalies) ’n ver- 
lies nie; dit is vir baie mense 
hartseer,” sê Van Wyk. 

Haasbroek en haar kinders, 
Erica (13) en Gideon (9), het el- 
ke naweek daar en op hulle 
gaan ry. 

“HuUe was ons kinders. Dit 
was regtig so ’n groot voorreg 
om huUe in ons lewe te hê,” sê 
Haasbroek. 

“Ons het hulle ingespuit en 
gewas; ons het aUes met huUe 
gedoen.” 

Haar kinders het ook op 
hierdie einste perde geleer 
perdry. 

“Spokie was die wittetjie - 
hy was almal se gunsteling. 

As jy vir iemand wU wys wat 
om met ’n perd te doen, dan 
bring jy maar vir Spook. 

Spook het aUes gedoen en al- 
les toegelaat.” 

Duur vlugte in 
Desember SA 
se voorland, 
maan FlySafair 

FlySafair het ’n ongewone ding ge- 
doen: Hy het by sy mededingers ge- 
pleit om hul vliegtuie in die lug te kry 
om te keer dat kaartjiepryse skerp 
styg. 

Kirby Gordon, bemarkingshoof, sê 
die vraag na plaaslike vlugte is vinnig 
besig om toe te neem. Slegs Mango, 
Airlink en CemAir ding op die oomblik 
teen FlySafair in die plaaslike lugruim 
mee en ook net met beperkte vlugte. 

Kulula hervat eers in Desember sy 
vlugte. Dié lugdiens word besit deur 
Comair, wat in sakeredding is en in 
September aangekondig het ’n kon- 
sortium beleggers, bestaande uit 
voormalige Comair-direkteure en be- 
stuurslui, gaan 99% van die maat- 
skappy vir R500 miljoen koop. 

Die Suid-Afrikaanse Lugdiens (SAL) 
is ook in sakeredding. Die sakeredders 
sit nou al maande op hete kole om te 
hoor wanneer die staat die beloofde 
sowat R10,4 miljard gaan verskaf wat 
nodig is om hul reddingsplan te kan 
uitvoer. Daarsonder sal die SAL se 
vliegtuie nie weer kan opstyg nie. 

Tito Mboweni, minister van finan- 
sies, gaan dalk vandag in sy medium- 
termynbegrotingsraamwerk antwoor- 
de daarop gee. 

SA Express se likwidasie is onlangs 
op die nippertjie afgeweer, maar dié 
lugdiens gee nog geen aanduiding 
wanneer sy vlugte hervat word nie. 

FlySafair gaan van volgende maand 
af sy normale vlugrooster hervat. 

“Hoewel dit goeie nuus vir ons is, is 
die probleem dat ons ’n perk bereik 
het waar die vraag na vlugte meer is 
as die getal vlugte, wat die pryse sal 
laat styg, tensy van ons mededingers 
weer toetree,” sê Gordon. 

Voor die staat van inperking het 
FlySafair sowat 24% van die getal sit- 
plekke op plaaslike vlugte gehad. 

Dis nou sowat 76%. 

FlySafair het reeds op 15 Junie 
vlugte begin aanbied en dit geleidelik 
vermeerder soos die vraag gestyg het. 

Gordon sê hotelgroepe begin ook 
aandui dat besprekings vir verblyf in 
Desember aan die toeneem is. 

“Die probleem is dat die vlugte 
duur gaan wees tensy ons binnekort 
meer kapasiteit in die mark kry.” 

- Hanlie Stadler 


MARKTE 


WÊRELDMARKTE 

Sluiting van wêreldmarkte 

Indeks +/- % 

Dow Jones (NY, vroeg) 27 558,60 -126,78 -0,46 
S&P500 (NY.vroeg) 3 406,19 5,22 0,15 
FTSE 100 (Londen) 5 728,99 -63,02 -1,10 

CAC 40 (Parys) 4 816,12 -93,52 -1,94 

DAX 30 (Frankfurt) 12 063,57 -113,61 -0,94 
Nikkei 225 (Tokio) 23 485,80 -8,54 -0,03 

Hangseng (Hongkong) 24 787,19 -131,59 -0,53 
Ordinaries (Sydney) 6 247,22 -110,08 -1,76 


BRANDSTOFPRYSE 

95 PetrolDiesel* Diesel* 
Loodvry 0,05% 0,005% 
Gauteng-pompprys R14,86 R13,28 R12,39 

Kus-pompprys R14,16 R11,77 Rll,79 

Basiese Prys R4.84 R4,64 R4,67 

Oor/(onder)-verhaling R0,49 R0,23 R0,21 

Gemiddelde R0,21 R0,09 R0,08 

Die datum vir die oor/(onder)-verhaling is 
26 Oktober. Maksimum kleinhandelsprys vir 
paraffien: R7,98/r. Die dieselpryse is die 
groothandelprys, nie die pompprys nie. 

Bron: SEF 


METALE 


($/ons) 

Platina 

Silwer 

Palladium 


p die Londense metaalbeurs 
) Maandag Vrydag 

6806,00/6806,00 6879,50/6879,50 

n 1822,50/1/82250 1 829,00/1829,00 

17880,00/17880,00 18530,00/18530,00 
15 39700/15 39700 15 768,00/15 768,00 
1750,00/1750,00 1 79250/179250 

251250/251250 2565,50/256550 

87954/890,40 890,40/890,69 

24,47/24,19 24,19/24,71 

2375,79/237250 237250/2391,00 



TITO SE BEGROTINGSRAAMWERK 

Meer as net die 


SAL dalk ‘gered’ 


Waar gaan Tito 
uitgawessnoei?* 

*Ekonome kon meer as een opsie kies 
Orals Staatsli 


Gaan Tito sy stem dik 
maak oor staatslone? 


Nee 

50% 



Steun aan staatsondernemings 


Elvira Wood 

Die sukkelende Suid-Afrikaan- 
se Lugdiens (SAL) gaan waar- 
skynlik ’n reddingsboei kry, 
terwyl Jan Taks miljarde te 
min belasting gaan insamel. 

Dit is waarskynlik die storie 
wat Suid-Afrikaners vandag 
gaan hoor wanneer Tito Mbo- 
weni, minister van finansies, 
sy mediumtermynbegrotings- 
raamwerk (MTBR) in die par- 
lement ter tafel lê. 

Van die 14 ekonome wat aan 
Sake se blitspeiling oor die 
MTBR deelgeneem het, meen 
agt dat ’n aankondiging ge- 
maak sal word oor geld wat 
vir die SAL gegee word. 

Die SAL het dringend 
R10,4 miljard nodig om hom 
weer in bedryf te stel. Die lug- 
diens is tans in sakeredding en 
bedryf geen vlugte nie. 

A1 het Mboweni voorheen 
gesê daar is nie geld vir die 
SAL is nie, het Pravin Gord- 
han, minister van openbare 
ondernemings, male sonder tal 
onderneem om wel die geld in 
die hande te kry. 


Die SAL is nie die enigste 
staatsondememing wat ekono- 
me dink nou reddingsboeie 
gaan kry nie. Die meeste eko- 
nome verwag dat Eskom ook 
geldhulp gaan kry. Dié nuts- 
maatskappy se skuldlas beloop 
tans R448 miljard. 

Ekonome meen dat Denel, 
die Poskantoor, die Landbank, 
die SAUK en Transnet ook 
dalk reddingsboeie kan ont- 
vang. 


Ekonome is dit eens dat 
Mboweni die Suid-Afrikaanse 
Inkomstediens (SAID) gaan 
loof vir die werk wat vanjaar 
gedoen is. 

Die harde werk deur die 
amptenare van die SAID gaan 
egter nie keer dat miljarde 
rande te min belasting vanjaar 
ingesamel saan word nie. 

Dr. Nkosazana Dlamini-Zu- 
ma, minister van samewerken- 
de regering en tradisionele sa- 


ke, het in Mei voorspel dat die 
SAID vanjaar sowat R250 mil- 
jard minder belasting gaan in- 
samel as wat hy moet. 

Annabel Bishop, hoofeko- 
noom van Investec, en Dawie 
Roodt, hoofekonoom van die 
Efficient Group, meen albei 
dié syfer gaan nader aan 
R300 miljard wees. 

Edward Kieswetter, kommis- 
saris van die SAID, het in Au- 
gustus in ’n onderhoud met 
Bloomberg gesê die diens sal 
teen 15 Julie reeds R82 miljard 
minder ingevorder het in die 
huidige fiskale jaar teenoor ’n 
jaar gelede. 

Op die vraag oor of Mbowe- 
ni nou reeds die aap uit die 
mou sal laat oor sy planne vir 
belasting in 2021, is ekonome 
verdeeld oor wat gesê gaan 
word. Die helfte meen dat hy 
wel ten minste ’n aanduiding 
gaan gee of belasting verhoog 
gaan word of nie, terwyl die 
ander helfte daarop wys dat 
die MTBR nie die geleentheid 
is wanneer sulke aankondi- 
gings gewoonlik gemaak word 
nie. 


Staatskuld bereik al n 


volle R3 640 miljard 

Staatskuld-tot-BBP-verhouding 


- Skuldtot BBP 
Vooruitskatting (Februarie) 



# # # & # & / # 
THEUNS KRUGER, Grafika24 


William Horne 

Die staat skuld reeds meer as 
R3 640 miljard - en dis dalk die 
belangrikste waama Tito Mbo- 
weni, minister van finansies, 
vandag in sy mediumtermynbe- 
grotingsrede (MTBR) moet ver- 
wys. 

Met die ekonomie se enorme 
inkrimping in die tweede kwar- 
taal (die jongste data beskik- 
baar) tot ’n nominale waarde 
van slegs R4 297 miljard, bete- 
ken dit dat die verhouding van 
skuld tot die bruto binnelandse 
produk (BBP) 84,8% bereik het. 

Die tesourie het in Junie se 
aanvullende begroting verwag 
die skuld-tot-BBP-verhouding 
gaan eers teen 2023 dié vlak 
haal. En daar was dit veronder- 
stel om te stabiliseer. 

Mhoweni het in Junie gesê 
sonder ingryping was Suid-Afri- 


ka op ’n trajek wat hom oor die 
skuldafgrond sou stoot. Dit sou 
beteken skuld sou teen 2025 
meer as 100% van die BBP be- 


loop het. Mét ingryping wou 
Mboweni teen 2023-’24 skuld op 
sowat 80% van die BBP probeer 
stabiliseer het. 


Dit lyk nou asof dit nog moei- 
liker sal wees as wat selfs in Ju- 
nie gedink is. Sedert 2010 het 
staatskuld met 282,46% gestyg. 


Acsa verwag 
taai toekoms 
met trae herstel 


Francois Williams 

Die Lughawensmaatskappy van 
Suid-Afrika (Acsa) gaan nie per- 
soneel aflê nie, maar voorsien 
nog ’n paar moeilike jare wat 
voorlê voordat die passasiers- 
verkeer weer na 2019-vlakke 
terugkeer. 

Met talle plaaslike lugdienste 
óf in sakeredding óf op die punt 
om gelikwideer te word, verwag 
Acsa nie ’n herstel in verkeer 
deur sy lughawens voor oor 
vier tot vyf jaar nie, het Mpumi 
Mpofu, uitvoerende hoof, gister 
by die bekendmaking van Acsa 
se resultate vir die hoekjaar tot 
einde Maart gesê. 

Acsa was op koers vir groei 
van 3,3% in passasiersgetalle 
teen Februarie, maar met die 
Covid-19-pandemie wat die lug- 
verkeer tot stilstand geruk het, 
het dit op ’n inkrimping van 
0,9% in verkeer vir die boekjaar 
uitgeloop. 

Mpofu waarsku dat die druk 
op mense se besteebare inkom- 
ste ook sal bepaal hoe lank dit 
gaan neem voordat die lugver- 
keer herstel. 

Teen vandeesmaand was die 
passasiersverkeer internasio- 
naal 62% minder as ’n jaar gele- 
de. “Dit gee ons nie vertroue vir 
’n sterk en vinnige herstel nie.” 

Sy verwag Acsa sal eers teen 
2030 weer sterk na internasiona- 
le beleggings kan kyk. Die on- 
derneming verkoop tans sy be- 
leggings in Indië en Brasilië. 

Siphamandla Mthethwa, fi- 
nansiële hoof van Acsa, sê die 
ekonomie was reeds onder druk 
voordat Covid-19 toegeslaan het. 

Die wins vir die tydperk was 
skerp hoër op Rl,2 miljard, ver- 
geleke met R200 miljoen in die 
vorige jaar, maar dit was groot- 
liks as gevolg van die herwaar- 
dering van sy kapitaalbates, 
soos beleggingseiendom, vanweë 
nuwe kontrakte wat gesluit is 
en bestaande kontrakte wat her- 
nu is. 

Mthethwa waarsku Acsa kan 
in die volgende paar jaar erge li- 



Mpumi Mpofu 

kiditeitsprobleme ondervind 
weens die lugvaartbedryf wat so 
traag weer op die been kom. 
Acsa het reeds met die Franse 
ontwikkelingsbank AFD ’n 
kwytskelding tot Junie 2022 vir 
leningsterugbetalings beklink. 

Acsa oorweeg dit om minstens 
die helfte van sy portefeulje van 
beleggingseiendom, wat tans op 
sowat R7,7 miljard geraam 
word, te verkoop. Dit sal min- 
stens R3 miljard oplewer wat ge- 
bruik sal word om bedryfsuitga- 
wes in die volgende paar jaar te 
finansier. 

Volgens Mthethwa het Acsa 
die laaste paar jaar goed daarin 
geslaag om sy skuldvlakke te 
verlaag, wat hom gehelp het om 
die ergste van die Covid-19-in- 
perking te oorleef. Van ’n skuld- 
verhouding van 65% in 2010, toe 
Acsa baie geld moes bestee om 
sy lughawens vir die Wêreldbe- 
ker-sokkertoernooi op te knap, 
het dit tot 17% in die afgelope 
boekjaar gedaal. 

Hy waarsku die skuldverhou- 
ding kan in die volgende vyf 
jaar weer tot 53% klim. 

Acsa verwag bedryfsverliese 
en ’n likiditeitsrisiko in die vol- 
gende paar jaar, sê Mthethwa. 
Acsa gaan sy kapitaalbesteding 
in die volgende drie jaar tot 
R2,8 miljard heperk en wil sy le- 
ningsbronne diversifiseer. 


Sudoku 

■ Moeilikheidsgraad: 

Kopkrap 

Verskaf deur Anina Roux en Samantha 
McKendrick (xword@xword.co.za). 

Voltooi die rooster sodat elke ry 
dwars, elke kolom af en elke 

3x3-kassie die syfers 1 tot 9 bevat. Dis 
al wat jy moet doen. G'n wiskunde is 
nodig nie. Die rooster is vol syfers, 
maar niks hoef bymekaargetel te word 
nie. Jy los die raaisel met logika en 
beredenering op. Lees meer by 
http://wikipedia.org/wiki/Sudoku. 

Regs is gister se oplossing. 

Rooibos groei alte ná 7 maande ‘Ontgrendel’ the table bay sy deure 

soos vraag toeneem SA’ners baie welkom! 



Nico Myburgh, bestuurder van The Table Bay, een van die laaste hotelle van Sun International wat sy deure 
heropen. Gaste kan van 30 Oktober af kom oorslaap. Foto’s: JACO MARAIS 



Linne word verseël nadat dit gewas en gesteriliseer is. 


Francois Williams 

Die uitvoer van rooibostee en 
rooibosekstrak het verlede jaar 
tot meer as 7 600 ton gegroei, sê 
die Suid-Afrikaanse Rooibos- 
raad. Dit is wel nog minder as 
2015 se hoogtepunt van sowat 
8 000 ton. 

Rooibos is saam met ander 
natuurlike middels soos kokos- 
neutolie, soethoutekstrak en 
wierookolie toenemend in die 
visier van talle plaaslike en in- 
ternasionale vervaardigers van 
skoonheidsmiddels. Hulle ge- 
bruik rooibosekstrak in vel-, 
haar- en naelsorgmiddels, 
asook in grimeermiddels en 
parfuum. 

Adele du Toit, woordvoerder 
van die Rooibosraad, sê na- 
tuurlike middels is tot onlangs 
nog net in gesondheidswinkels 
en op plaasmarkte verkoop, 
maar verbruikers dring al hoe 
meer aan op organiese of kruie- 
handelsname. Dit dryf die voor- 
keur vir en vraag na produkte 
wat rooibos bevat. 


Bloomberg 

Pres. Donald Trump se admini- 
strasie het weer misluk in sy 
jongste poging om die “super- 
app” WeChat in Amerika te ver- 
bied. 

’n Regter het vroeër beslis dat 
so ’n verbod ’n skending van die 
gebruikers se reg op vryheid 
van spraak sal wees en dit ge- 
weier. 

’n Amerikaanse appêlhof in 
San Francisco het Maandag om 
dieselfde redes die administra- 
sie se aansoek om verlof tot ap- 
pêl van die hand gewys. Tencent 
se aandeelprys het kort ná die 
nuus uit Amerika met soveel as 
3,1% tot sy hoogste vlak in meer 
as twee weke geklim. 

Trump het vroeër vanjaar ge- 
las dat Apple en Google WeChat 


“Dit was eers ’n baie nis-tipe 
produk wat die skoonheidsbe- 
dryf nie ernstig opgeneem het 
nie, maar hulle soek nou nuwe 
natuurlike alternatiewe tot 
hoofstroom-skoonheidsmid- 
dels,” sê Du Toit. 

Die internasionale mark vir 
natuurlike skoonheidsmiddels 
word op $78,5 miljard geraam 
en kan oor die volgende paar 
jaar teen 5,2% per jaar groei, 
meen die Rooibosraad. 

“Die helfte van verbruikers 
verkies nou organiese of kruie- 
gegronde produkte. Dit is deel 
van ’n skuif na jonger verbrui- 
kers wat plaaslik vervaardigde 
natuurlike produkte in alle ver- 
bruikerskategorieë verkies.” 

Kruieprodukte gemik op 
vroue verteenwoordig steeds 
die grootste deel (72,4%) van 
verkope in dié mark, maar vol- 
gens Du Toit is die segment vir 
mansprodukte ook sterk aan 
die groei. 

Markontleders verwag dié 
segment sal tussen nou en 2027 
met 5,6% per jaar groei. 


in hul onderskeie app-winkels 
moet verbied. WeChat behoort 
aan die Chinese tegnologiereus 
Tencent, waarin die Naspers-fili- 
aal Prosus ’n belang van nage- 
noeg 31% besit. Die rede vir 
Trump se voorgenome verbod is 
uit vrees vir Amerika se nasio- 
nale veiligheid. 

Regter Laurel Beeler het in 
September ’n voorlopige bevel 
uitgereik wat die verbod van 
WeChat in Amerika verbied na- 
dat ’n groep gebruikers die drin- 
gende aansoek ingedien het. 

Die app het sowat 19 miljoen 
gereelde gebruikers in Amerika. 

In Maandag se beslissing het 
’n paneel van drie regters be- 
vind dat die administrasie nie 
kon bewys dat die verloop van 
die litigasie ’n “dreigende en on- 
herstelbare skade” inhou nie. 


Honderde 
protokolle 
ingestel 
op vlak 1 

Hanlie Stadler 

Dis ’n vyfster-ervaring sonder die 
tierlantyntjies. 

Nico Myburgh, bestuurder van 
die vyfsterhotel The Table Bay in 
die Victoria & Alfred Waterfront 
in Kaapstad, lyk effens weemoe- 
dig wanneer hy verduidelik dat 
die tafels in die hotel se restau- 
rante nie meer in prag en praal 
gedek staan nie. 

Dieselfde wrang uitdrukking 
glip oor die gesig van Melissa Hu- 
go, die uitvoerende huishoudster, 
wanneer Myburgh verduidelik 
waarom daar nie meer dekoratie- 
we kussings of bedspreie in die 
kamers is nie. 

Alle veranderinge is aange- 
bring om die plekke van aanra- 
king te verminder - iemand kan 
nie in die verbygaan ’n glas, ser- 
vet of kussingsloop besmet nie. 
Daarmee saam word die waarge- 
nome risiko van die oordrag van 
die Covid-19-virus verminder. 

Honderde nuwe protokolle en 
prosedures is hier ingestel om die 
gaste gemoedsrus tydens die Co- 
vid-19-pandemie te gee. 

Myburgh raak emosioneel wan- 
neer hy vertel hoe gretig die hotel 
se personeel is om terug te keer 
werk toe. Baie van hulle heskou 
die 23-jarige hotel as hul tweede 
tuiste en hul kollegas, van wie 
hulle byna reeds sewe maande 
lank verwyder is, as familie. 

Sun Intemational se vyfsterho- 
tel van agt verdiepings met sy uit- 
sig op Tafelbaai aan die een kant 
en Tafelberg aan die ander kant, 
gaan sy deure op 30 Oktoher vir 
gaste heropen om oor te slaap. 

Dit sal die eerste keer sedert die 


staat van inperking op 27 Maart 
wees. 

Die hotel het verlede week ’n 
toetslopie gehad toe die Mej. SA- 
finaliste en hul entourage daar 
oorgebly het. Die kroningsge- 
leentheid is ook Saterdag in die 
hotel gehou toe Shudufhadzo Mu- 
sida van Limpopo as die wenner 
aangewys is. 

The Table Bay is een van die 
laaste hotelle van die Sun Interna- 
tional-groep wat sy deure gaan 
heropen en dit gebeur ook gelei- 


delik soos die vraag toeneem. Die 
personeel keer egter nie almal te- 
gelyktydig terug werk toe nie. 

In die sewe maande wat hy toe 
was, kon baie van die gereelde in- 
standhoudingswerk vroeër as ge- 
woonlik afgehandel word. 

Normaalweg is 80% van The 
Table Bay se gaste van die buite- 
land af. Die meeste besoekers 
kom van die VSA, gevolg deur 
Brittanje en ander Europese lan- 
de. Die probleem is dat die VSA, 
Brittanje, Duitsland, Frankryk, 


Nederland en talle ander Europe- 
se lande tans op die “rooi lys” is 
van besoekers wat weens die hoë 
Covid-19-infeksiekoers in hul land 
nie in Suid-Afrika toegelaat word 
nie. 

Die Sun-groep is besig om al sy 
hotelle taamlik aggressief onder 
Suid-Afrikaners te hemark, met 
spesiale aanbiedinge om dit hinne 
meer mense se begroting te pro- 
beer plaas. 

Volgens Myburgh is daar reeds 
’n stewige getal hesprekings van 
die middel van Desember af. 

Suid-Afrikaners is maar self 
uitgehonger vir ’n wegbreek en 
die Kaap is ’n gewilde hestem- 
ming. 

Na verwagting sal van die hotel 
se ander belangrike inkomste- 
hronne, konferensies en gesellig- 
hede, ook nie vanjaar weer ten 
volle op dreef kom nie. 

Covid-19-regulasies op vlak 1 
laat konferensies van tot 250 men- 
se toe, mits dit nie meer is as 50% 
van ’n lokaal se gewone heset- 
tingsvermoë beslaan nie. 

Heelparty navrae vir die aan- 
bieding van kleiner troues, ver- 
jaardae en herdenkings is ook 
reeds ontvang. 

Vir eers is net een van die hotel 



c* 





Wanneer dié teken op ’n deur 
aangebring is, beteken dit die 
kamer is ten volle skoongemaak en 
gesteriliseer. Geen werknemer mag 
die kamer binnegaan nie, anders 
moet dit weer skoongemaak en 
gesteriliseer word. Die eerste 
persoon wat die kamer dus betree, 
is die gas. 

se restaurante, The Lounge, oop. 
The Atlantic sal eers oopmaak 
wanneer die getal gaste bedui- 
dend toeneem. 

Met die hotelgaste wat terug- 
verwelkom word, is die groot 
vraag wanneer die winkels in die 
Waterfront weer later gaan oop- 
bly. Myburgh sê hulle praat wel 
met die Waterfront-bestuur oor 
openingsure, maar ondememings 
kan ook nie die koste dra om later 
oop te bly as daar nie genoeg be- 
soekers is nie. 

Die sambreelliggaam vir die 
gasvryheidsbedryf, Fedhasa, het 
vroeër gepleit dat die regering sy 
rooi lys afskaf en die land se gren- 
se heeltemal vir toeriste oopgooi. 

Die toerismebedryf rugsteun 
1,5 miljoen poste en dra 8,6% tot 
die bruto binnelandse produk by. 
■ Hanlie Stadler was ’n gas van 
The Table Bay as deel van ’n media- 
voorlegging oor die hotel se proto- 
kolle wat vir die heropening tydens 
die pandemie ingestel is. Jaco Ma- 
rais, ook ’n gas vir dié geleentheid 
en vir die dekking van die Mej. SA- 
kroning, het die foto’s geneem. 


Tencent kry goeie nuus uit Amerika 


SakejSE 


P/V = Prys/Verdienste 
Do = Dividend-opbrengs 
IVIpy = Maatskappy 
Pr =Sluitingsprys 
H = Dag se hoogtepunt 
L = Dag se laagtepunt 
@ = Dag se verandering (sent) 

Vol = Volume Gister (000) 

Ofskoon die grootste sorg aan die dag gelê is met dii 
voorbereiding van die inligting oor die pryse op die J! 
kan Media24 geen verantwoordelikheid vir die korrek 
daarvan aanvaar nie. Alle navrae moet regstreeks to' 
JSE gerig word. 

Steven Kitshoff se terugkeer sal die Stormers aansienlik meer gedug maak vir 
Saterdag se Superrugby Unlocked-wedstryd teen die Bulle op Loftus Versfeld in 
Pretoria. Foto: GALLO IMAGES 


Dobson in wolke oor Kitsie terugkeer 


Stephen Nell 

Toe die “Devils Peak Das- 
sies” en “Boulders Beach 
Penguins” mekaar op 19 Sep- 
tember op Nuweland gepak 
het, het dit gelyk of die staat 
van inperking geen uitwer- 
king gehad het nie op min- 
stens één speler: die stut Ste- 
ven Kitshoff. 

Bo en behalwe sy skrum- 
werk, was Kitshoff aan die 
voorpunt met sy kraglopies 
met die bal. 

Dit was ’n klinkklare be- 
wys dat ’n toegewyde speler 
selfs ná ’n lang afwesigheid 
nie verroes hoef te wees nie. 

G’n wonder dan nie dat 
John Dobson, die Stormers 


se afrigter, ’n groot sug van 
verligting geslaak het toe 
Kitshoff toegelaat is om te- 
rug te keer vir Saterdag se 
Superrugby Unlocked-wed- 
stryd teen die Bulle op Lof- 
tus Versfeld in Pretoria. 

Die wêreld se voorste los- 
kopstut sal die kaptein wees 
nadat Siya Kolisi ’n dyspier- 
besering opgedoen het in ver- 
lede Vrydag se kragmeting 
met die Pumas in Mbombela. 

Kitshoff en Scarra Ntubeni 
was in kwarantyn gedurende 
die Pumas-stryd nadat hulle 
die vorige naweek in kontak 
was met ’n Leeus-speler wat 
positief vir die koronavirus 
getoets is. 

“Hy is waarskynlik ons 


invloedrykste speler,” sê 
Dobson oor Kitshoff. 

“As jy die afrigters vra wie 
die ou is wat hulle die graag- 
ste terug wil hê en die min- 
ste kan bekostig om te ver- 
loor, sal ons sy naam noem. 

“Hy is professioneel in hoe 
hy oefen en sy skrumwerk 
en aandag vir detail is puik. 
Hy is waarskynlik een van 
die beste spelers, indien nie 
dié beste nie, wat ek nog af- 
gerig het. Om hom terug te 
hê, sal vir die span ’n gevoel 
van sekuriteit gee. Dis werk- 
lik goeie nuus vir ons.” 

Selfs al is Kitshoff se bloot- 
stelling aan oefensessies van- 
deesweek beperk vanweë die 
protokolle rondom Covid-19, 


sal Dobson nie vir ’n oom- 
blik huiwer om hom in sy 
voorry te kies nie. 

Dit was altyd in die groter 
plan dat Leon Lyons die los- 
kopstut teen die Pumas sou 
wees, want met Ali Vermaak 
steeds op die krukkelys, is 
dit belangrik om reserwe- 
krag vir die pad vorentoe te 
bou. 

Lyons het hom skaflik van 
sy taak gekwyt, maar presies 
hoe invloedryk Dobson vir 
Kitshoff ag, is dat hy hom 
nie eers vervang het in die 
Stormers se eerste wedstryd 
teen die Leeus op Nuweland 
nie. 

Of só ’n strategie haalbaar 
is op die Hoëveld, waar die 


Kapenaars se longe in die 
laaste 20 minute gaan brand, 
is te betwyfel en Lyons sal 
waarskynlik ’n rol moet 
speel. 

Die interessante ding is dat 
die Bok-vaskopstut Trevor 
Nyakane op die Bulle se 
plaasvervangersbank was vir 
verlede naweek se oorwin- 
ning van 41-14 oor die Haaie. 

Om hom in die tweede 
helfte op te stuur, gee vir die 
Bulle in ’n kritieke stadium 
in die wedstryd momentum. 
Die Stormers moet dus nie 
verwag om die skrums stryk- 
deur te oorheers nie en sal 
meer afgeronde rugby moet 
speel as wat die geval teen 
die Leeus en Pumas was. 


UNLOCKED-REEKS 

Haaie se achilleshiel 



Thomas du Toit kan vir tot vier weke langs die kantlyn wees met ’n kuitbesering. Foto: GALLO IMAGES 


‘Franse Hane 
gaan kraai by 
WB in 2023’ 

Sportredaksie 

Heelwat werk moet nog gedoen 
word, maar sir Clive Woodward 
glo dat Frankryk die Wêreldbe- 
ker-toernooi in 2023 gaan wen. 

“Die Franse is nog nie die vol- 
tooide produk nie, maar ek sien 
’n uitstaande generasie van bril- 
jante spelers - voor en agter - 
wat besig is om te groei,” skryf 
Woodward in sy rubriek in die 
Daily Mail. Hy het Engeland in 
2003 afgerig toe die Rose die Wê- 
reldbeker gewen het. 

Frankryk se oorwinning van 
38-21 die afge- 
lope naweek 
oor Wallis in 
Parys het 
Woodward 
baie opgewon- 
de gemaak. 

“Antoine 
Dupont en Ro- 
main Nta- 
mack het die 
potensiaal om 
die beste skakelpaar in die wê- 
reld te word, en dan het jy nog ’n 
fantastiese senterpaar soos Viri- 
mi Vakatawa en Gael Fickou, 
driedrukkers soos Teddy Tho- 
mas en ’n towenaar soos Thomas 
Ramas,” skryf Woodward. 

Volgens Woodward is die 
Franse voorspelers “groot, atle- 
ties en gemeen” en hy vind die 
spel van die haker Camille Chat 
“verstommend goed”. 

Die breier waarsku egter dat 
die Franse afrigter, Fabian Galt- 
hie, en die verdedigingsafrigter, 
Shaun Edwards, die spelers se 
“loskoppe” moet vasvat. 

As die Franse nie meer gedis- 
siplineerd speel nie, sal hulle dit 
berou. 

Die feit dat die volgende WB- 
toernooi in Frankryk gespeel 
word, tel volgens Woodward ook 
in die Hane se guns. 

Frankryk speel Saterdag tuis 
teen Ierland in sy laaste Sesna- 
sies-wedstryd. Wallis speel teen 
Skotland en Italië teen Engeland. 

Enigeen van Frankryk, Ier- 
land of Engeland kan nog die 
Sesnasies-titel wen en bonuspun- 
te en punteverskil kan die deur- 
slag gee om die kampioen te be- 
paal. 

■ Frankryk het in 1987,1999 en 
2011 die eindstryd van die WB- 
toernooi gehaal, maar kon dit 
nog nooit wen nie. 


Span pak 
Pumas 
sonder 
Thomas 

Tinus van Staden 

As jou vaste fasette wankel, gaan 
jy aftjop. Vra maar vir die Haaie. 

Lukhanyo Am, die Durbaniete 
se buitesenter en kaptein, ver- 
keer onder geen wanindruk oor 
die redes vir sy span se neder- 
laag met 14-41 in Saterdag se Su- 
perrugby Unlocked-wedstryd 
teen die Bulle op Loftus Versfeld 
nie. 

“Hulle het energie geput uit 
die vaste fasette. As dit nie daar- 
voor was nie, sou ons in die wed- 
stryd gewees het,” sê Am. 

“Dit was ’n baie frustrerende 
wedstryd. Die Bulle het ons on- 
der geweldige druk geplaas hy 
die afbreekpunte en in die vaste 
fasette. Ons kon nie momentum 
en bestendigheid kry nie. Hulle 
het toegeslaan op ons foute.” 

Die Haaie het dié week hard 
geskaaf aan hul vaste fasette, 
maar die verlies van die Bok-stut 
Thomas du Toit is ’n slag. Du 
Toit het sy kuit op Loftus beseer 
en sal vir tot vier weke langs die 
kantlyn wees. Dit was juis toe hy 
van die veld is, dat hul probleme 
in die skrums begin het. 

“Dit is ’n groot terugslag, hy is 
een van ons belangrikste en 
mees ervare spelers. Die ou wat 
in sy plek inkom, sal hom goed 
van sy taak moet kwyt.” 

Hoewel hulle hul skrums sal 
moet regruk, gaan die Haaie nie 
hul ganse wedstrydplan met die 
badwater uitsmyt nie. 

Die span het vroeër vanjaar in 
die Superrugby-reeks baie suk- 
ses behaal met hul plan, wat op 
goeie tussenspel tussen die voor- 
en agterspelers geskoei is en ook 
staatmaak op hangskoppe, van 


waar die Haaie kan meeding om 
die bal terug te wen. ’n Stewige 
grondslag in die skrums en lyn- 
stane is egter, soos met enige 
wedstrydplan, ononderhandel- 
baar. 

“Ons het hard gewerk om ons 
speelstyl te verfyn, ons kon net 
nie daarby hou teen die Bulle 


nie. Dit is nog te vroeg om dit 
nou te wil verander. 

“Dit het voorheen gewerk, so 
ons glo daarin. Dit sal nie dié 
week baie verander nie. Ek glo 
nie ons is ver daarvan om op ons 
beste te wees nie.” 

Die Haaie pak dié naweek in 
Mbombela die Pumas, wat onge- 


lukkig was om verlede week hul 
kragmeting met die Stormers 
met 37-42 te verloor. 

“Dis altyd ’n taai, naelbytwed- 
stryd teen die Pumas. Ons weet 
dit gaan moeilik wees in Mbom- 
bela, veral ná ’n nederlaag,” sê 
Am. 

“Die Pumas het ’n gebalan- 


seerde span, met goeie voor- en 
agterspelers. Hulle geniet dit om 
met die bal in die hand te speel 
en dit gaan interessant wees om 
hulle op hul tuisveld te pak. 

“Hulle was ongelukkig met die 
uitslae wat hulle behaal het, 
maar ons het gesien wat hulle 
kan doen.” 


Ontwykende 
beker vuur 
Barrett aan 

Jy sou dink iemand wat al so- 
veel bereik het soos die All 
Black Beauden Barrett, het alles 
wat sy hart begeer. 

Maar daar is een (weliswaar 
vreemde) ding wat hy nog wil 
beleef: om die Bledisloebeker- 
reeks op Australiese bodem te 
beklink. 

Die 29-jarige Barrett, wat dees- 
dae meestal op heelagter uitdraf, 
was twee keer Wêreldrugby se 
Speler van die Jaar, ses keer in 
’n All Black-span wat die Rugby- 
kampioenskap gewen het en een 
keer in die Wêreldbeker-toernooi 
(2015) baas. 

Wat die Ble- 
disloebeker 
(die jaarlikse 
kompetisie 
tussen Nieu- 
Seeland en 
Australië) be- 
tref, het hy in 
sy loopbaan Beauden Barrett 
van 85 toetse 

reeds sewe keer uit daardie be- 
ker gedrink. Maar nog nooit in 
Australië nie. 

Vanjaar se reeks word oor vier 
toetse beslis. Die spanne het in 
die eerste, in Wellington, gelyk- 
op gespeel en die All Blacks het 
in die volgende toets, in Auck- 
land, koning gekraai. 

Nou, met die reekstelling 1-0 
in die Nieu-Seelanders se guns, 
pak die twee spanne mekaar Sa- 
terdag in Sydney. Die laaste 
toets sal in Brisbane beslis word. 

Barrett, wat die eerste toets 
weens ’n besering misgeloop het, 
erken dit pla die span dat hulle 
nie in hul eie agterplaas die 
knoop kon deurhak nie. 

“Ja, natuurlik pla dit ons. 
Maar ons kan nie so arrogant 
wees om te dink ons gaan elke 
tuiswedstryd wen nie. Ons res- 
pekteer Australië en sien uit na 
die uitdaging wat voorlê,” sê 
Barrett. 

“Ons het vir lank nie die Ble- 
disloebeker in hul agterplaas be- 
klink nie en ons kry nou die ge- 
leentheid om dit te doen.” 

Die All Blacks het in 2019 dié 
beker vir ’n 17de agtereenvolgen- 
de jaar gewen - ten spyte van ’n 
loesing van 26-47 aan die hand 
van die Wallabies in die eerste 
toets in Perth. 

“Dit was vir ons ’n wekroep... 
ons wil nie hê so iets moet weer 
gebeur nie.” - Reuters 




Eddie Jones nie 
‘emosionele tipe’ 



Eddie Jones sê sy ervaring as 
’n afrigter beteken hy het ge- 
weier dat die buitengewone 
kansellasie van Engeland se 
kragmeting met die Barbarians 
hom ontstel. 

Die Rose sal eerskomende na- 
week die Sesnasies-titel vero- 
wer as hulle Italië met ’n bo- 
nuspunt klop en die uitslag van 
die wedstryd tussen Frankryk 
en Ierland ook in hul guns ein- 
dig. 

Saterdag se toets in Rome is 
weens die Covid-19-pandemie 
met verskeie maande vertraag 
en die Engelse het gehoop om 
voor te berei met ’n kragmeting 
met die Baabaas die afgelope 
Sondag op Twickenham. 

Maar dié wedstryd is op dra- 
matiese wyse afgelas nadat ver- 
skeie Baabaas-spelers, inslui- 


tende die voormalige Engelse 
kaptein, Chris Robshaw, Covid- 
19-protokol oortree het deur 
hul spanhotel in Londen son- 
der toestemming te verlaat. 

Rugby365 berig Engeland se 
Aussie-afrigter het egter die te- 
rugslag van die kansellasie ver- 
gelyk met die Wêreldbeker- 
toernooi in Japan verlede jaar, 
toe die Rose se groepwedstryd 
teen Frankryk weens tifoon Ha- 
gibis afgelas is. 

“Ek het al baie gesien, so ek 
het (die Baabaas-kansellasie) 
eenvoudig aanvaar en vinnig 
na my kamer gegaan om aan ’n 
plan B te werk,” sê Jones. 

“Ek het nie betrokke geraak 
by die emosie van wat gebeur 
het nie. Ek het ons logistieke 
bestuurder en ons kaptein, 
Owen (Farrell), by die beplan- 


ning betrek en plan B was in 
plek sowat ’n uur nadat die 
kragmeting gekanselleer is. 

“Ons is nogal goed met hier- 
die dinge. Ons het dieselfde si- 
tuasie gehad met die tifoon in 
Japan, so ons het aanbeweeg. 

“Hierdie keer was dit net ’n 
bietjie anders as ’n tifoon.” 

Jones is gevra of hy kan glo 
dat Robshaw betrokke sou 


wees by ’n voorval wat die En- 
gelse Rugbyunie tot £1 miljoen 
uit die sak kan jaag. 

“Kyk, ek het nog nie baie 
daaroor gedink nie, want dit 
was nie iets waaroor ek enige 
beheer gehad het nie,” het hy 
diplomaties geantwoord. “Ek 
kan jou verseker ek het reeds 
genoeg om myself oor te be- 
kommer.” - Sportredaksie 


'Cheetahs kalm in onseker tye’ 


Owen Kock 

Jacques du Toit, wat lank die 
Cheetahs se eerstekeuse-haker 
onder Franco Smith was, is terug 
in die Vrystaters se kamp. 

Du Toit se terugkeer is wel net 
tydelik. Hy word geleen van die 
Southern Kings en sou Saterdag 
teen die Leeus op die plaasver- 
vangersbank gewees het, maar 
die wedstryd het toe weens die 
tuisspan se Covid-19-krisis nooit 
plaasgevind nie. 

Oor sy tuiskoms was hy heel fi- 
losofies. 

“Ek het lankal geleer dat jou 
huis is waar jou hart is, in rugby. 
Ons bedryf behels te veel skuiwe 
om een plek as ’n huis te beskou. 

“Port Elizabeth (die tuiste van 
die Kings) was vir ons huis ge- 
wees toe ek daar was en noudat 
ek tydelik terug is by die Chee- 
tahs, is Bloemfontein vir eers my 
huis. Dis lekker om tussen beken- 
de gesigte te wees en die soort 
hardlooprugby te speel waaraan 



Jacques du Toit 

ek gewoond is,” sê die 26-jarige 
Du Toit, ’ngebore Bloemfontei- 
ner. 

Hy het natuurlik by die Chee- 
tahs aangesluit met ’n paar nuwe 
afrigters nou aan die stuur, maar 
baie van sy destydse spanmaats is 
darem nog in Bloemfontein. 

“Daar’s ’n groot rustigheid en 
selfvertroue in die span en ek glo 
Hawies (Fourie, hoofafrigter) het 
’n groot rol daarin. 

“Die Cheetahs bevind hulle in 


onseker tye, maar Hawies en die 
spelers kry dit goed reg om te fo- 
kus op die rugby en seker te maak 
ons bewys ons as die beste span in 
die land.” 

Hy sê gegewe al die onseker- 
heid wat deur die Covid-19-pande- 
mie teweeggebring is, is sy hoof- 
doelwit nou eenvoudig om soveel 
as moontlik vir die Cheetahs te 
speel. 

“Ek glo ek is ’n totaal ander 
speler as ’n jaar gelede. As die 
Kings nog gespeel het, sou ek kap- 
tein gewees het. Dit het my die 
selfvertroue gegee om as ’n leier 
terug te kom hierheen. 

“ Wanneer jy in so ’n posisie ge- 
plaas word (om kaptein te wees) 
dwing dit jou om beter te wees, 
beter te oefen en beter te speel. 

Die standaarde wat ek vir myself 
stel, is dus baie hoër.” 

Hy sê dis teleurstellend dat hul- 
le nie Saterdag kon speel nie, 
maar hy en sy spanmaats begryp 
dat hul veiligheid voorop gestel 
is. 

Balpeuterbende 
in 2021 terug in SA 


Tinus van Staden 

Dis amptelik: Die Aussies kom 
volgende jaar hierheen vir hul 
eerste toetsreeks in Suid-Afrika 
sedert die skuurpapier-skandaal 
van 2018. 

Die Covid-19-pandemie het die 
internasionale krieketkalender 
in onsekerheid gedompel, maar 
Krieket Suid-Afrika (KSA) het 
gister hevestig dat Australië se 
beplande reeks voortgaan. 

Die balpeuterbende van David 
Warner en Steve Smith sal in Fe- 
bruarie saam met hul Aussie- 
spanmaats hier aanland vir ’n 
reeks van drie toetse. Die Aus- 
sies was vroeër vanjaar vir die 
eerste keer sedert die halpeute- 
ry-skandaal terug in Suid-Afrika 
vir drie eendag- en drie T20-wed- 
stryde, maar het sedert 2018 se 

Temba 
bly daar 
is lig in 
tonnel 

Tinus van Staden 

Terwyl drie lede van ’n 
moontlike Protea-droomtop- 
vier vir die T20-Wêreldbeker- 
toernooi (T20-WB) tans by die 
Indiese Premierliga (IPL) 
skitter, maak die vierde lid 
volgende week sy terugkeer 
tot die speelveld in die langer 
formaat van die spel. 

Temba Bavuma sal van 
Maandag af vir die Lions teen 
die Dolphins in Durban speel 
wanneer die plaaslike seisoen 
oplaas met die meerdagreeks 
afskop. 

Bavuma het vroeër vanjaar 
in die eendagreeks teen Enge- 
land en die T20-reeks teen 
Australië gewys hoe waarde- 
vol hy as witbal-aanvangs- 
maat vir Quinton de Kock 
kan wees. Dié twee het Suid- 
Afrika gehelp om blitsig uit 
die blokke te wees. 

Dis veral Bavuma se ver- 
moë om die slag te wissel, en- 
kellopies in twees te omskep 
en leë aílewerings tot die mi- 
nimum te beperk wat hom so 
waardevol in T20-krieket 
maak. Moet ook nie dink hy 
kan nie die grenstou vind as 
hy moet nie. 

Hy en De Kock kan die aan- 
vangspaar by volgende jaar se 
T20-WB in Oktober in Indië 
wees, met Faf du Plessis op 
nr. 3 en AB de Villiers op 
nr. 4. 

De Kock (agtste), Du Plessis 
(vierde) en De Villiers (15de) 
tel al drie onder die voorste 
15 lopiemakers in die huidige 
IPL in die Verenigde Arabie- 
se Emirate. Hulle het elk 
reeds ’n hele paar wedstryde 
agter die blad, terwyl Bavu- 
ma volgende week vir die eer- 
ste keer sedert die driespan- 


toetsreeks, wat Suid-Afrika met 
3-1 gewen het, nog nie weer toets- 
krieket in Suid-Afrika gespeel 
nie. 

Terwyl die onsekerheid rond- 
om die toekoms van KSA se top- 
bestuur voortwoed, het die be- 
heerliggaam ook hevestig dat die 
Proteas vanjaar vir Sri Lanka in 
die Welwillendheidsdag-toets 
van 26 Desember af in Centurion 
sal pak. Die tweede en laaste 
toets begin op 3 Januarie op die 
Wanderers. 

Ná die Aussies se besoek sal 
Pakistan in April vir drie een- 
dag- en drie T20-wedstryde in 
Suid-Afrika toer. 

KSA gaan ook ’n afvaardiging 
na Pakistan stuur om vas te stel 
of dit veilig en lewensvatbaar sal 
wees dat die Proteas vroeg in 
2021 vir die eerste keer sedert 


wedstryd in Julie ’n terug- 
keer tot die speelveld sal 
maak. 

Hy is opgewonde om ná só 
’n lang ruk langs die grenstou 
weens die Covid-19-pandemie, 
weer krieket te speel. 

“Met die bepalings (vir die 
plaaslike seisoen) nou afge- 
handel, kan ons begin fokus 
op wat ons moet doen. As spe- 
lers haat ons onsekerheid en 
dit is wat ons oor die laaste 
ruk gehad het,” sê Bavuma. 

“Nou is die weg oop vir ons 
om ’n positiewe ingesteldheid 
in te neem en seker te maak 


2007 daarheen toer. 

KSA het verlede week ook be- 
vestig dat Engeland van 27 No- 
vember tot 9 Desember hierheen 
toer vir drie eendag- en drie T20- 
wedstryde. 

Intussen het KSA se lederaad 
gister met Nathi Mthethwa, die 
minister van sport, vergader om 
die pad vorentoe te bespreek. 

Mthethwa het KSA twee weke 
gelede tot gister om 17:00 tyd ge- 
gee om aan hom redes te gee 
waarom hy nie by die beheerlig- 
gaam se sake moet inmeng nie. 

Dit het gelei tot ’n hesluit van 
die lederaad - die hoogste krie- 
ketgesag in die land, bestaande 
uit die 14 uniepresidente - dat 
die ganse KSA-raad moet he- 
dank. Sondag en Maandag het 
presies dit gebeur. 

Mthethwa het Maandag aan 


ons fokus al ons energie op 
die eerste wedstryd volgende 
week.” 

Die ses franchise-spanne sal 
vanjaar in twee groepe ver- 
deel word. Elk sal ’n dubbele 
ronde van wedstryde teen die 
ander spanne in hul groep en 
een wedstryd teen elke span 
in die ander groep speel. Die 
spanne wat boaan hul groepe 
eindig, sal in die eindstryd 
speel. 

Die Lions is die verdedigen- 
de kampioen en was in 2019 
ook die wenners. 

Bavuma sal ook al begin 


joernaliste in die Oos-Kaap gesê 
die ultimatum wat hy aan KSA 
gestel het, was presies dít: Dat 
die raad moet hedank. 

“Hulle het dit nou gedoen en 
dit sal nou alles vorentoe neem. 
Ons is waar ons is weens ’n ge- 
brek aan leierskap. As hulle dit 
besef het, is dit vordering,” sê 
Mthethwa. 

Uit hierdie verklaring hlyk dit 
Mthethwa is nou tevrede en sal 
nie, soos hy gedreig het, by KSA 
se sake inmeng kragtens die Na- 
sionale Wet op Sport en Ont- 
spanning nie. 

Daar is wel nog onsekerheid 
oor hoe die raadstruktuur tot 
met die jaarvergadering van 5 
Desember gaan lyk. 

Na verneem word wil KSA sy 
voorstel deurvoer dat ’n tussen- 
tydse raad op die been gehring 


dink aan die witbalreeks teen 
Engeland, wat op 27 Novem- 
ber begin. Die Engelse kom 
Suid-Afrika toe vir drie T20- 
en drie eendagwedstryde. 

De Kock en Du Plessis be- 
hoort ook vir daardie reeks 
beskikbaar te wees. De Vil- 
liers sal eers weer moontlik 
volgende jaar vir Suid-Afrika 
speel. 

■ In die ander wedstryde wat 
Maandag begin, speel die 
Knights teen die Warriors in 
Bloemfontein en die Cape Co- 
bras teen die Titans in Kaap- 
stad. 


word. Dit kan ’n verteenwoordi- 
ger insluit wat die minister aan- 
beveel. ’n Oudspeler kan ook 
hierop dien, terwyl lederaadsle- 
de ook deel van dié tydelike 
raadstruktuur kan vorm. 

KwaZulu-Natal se Ben Dladla 
of Anne Vilas van die Central 
Gauteng Lions kan kandidate 
wees om dié tydelike raad te lei. 

Dit is nog onduidelik of 
Mthethwa tot dié plan sal in- 
stem, en of hy daarop gaan aan- 
dring dat Saskok eerder sy onaf- 
hanklike taakspan aanstel om 
KSA te ondersoek. 

■ Bepalings vir die Engelse reeks: Vrydag 27 
November, 18:00: lste T20-wedstryd, Nuwe- 
land; Sondag 29 November, 14:30:2de T20- 
wedstryd, Paarl; Dinsdag 1 Desember, 18:00: 
3de T20-wedstryd, Nuweland; Vrydag 4 Desem- 
ber, 13:00: lste eendagwedstryd, Nuweland; 
Sondag 6 Desember, 10:00:2de eendagwed- 
stryd, Paarl; Woensdag, 9 Desember, 13:00: 
3de eendagwedstryd, Nuweland. 

Tieners 
Meder en 
Sates brul 
inKZN 

Rebecca Meder (18) het gister 
op die laaste dag van die Suid- 
Afrikaanse kortbad-swemkam- 
pioenskappe in Pietermaritz- 
burg weer uitgeblink. 

Meder het goud in die 400 m- 
individuele wisselslag gewen, 
met ’n wentyd van 4:44.71. 

Meder het vroeër kwalifise- 
rende tye vir die kortbad-wê- 
reldkampioenskappe in die 200- 
individuele wisselslag en 100- 
individuele wisselslag behaal. 

Matthew Sates (17) het ook 
twee medaljes op die laaste dag 
gewen. Hy het met goud gespog 
in die 400-individuele wissel- 
slag en brons in die 50-vryslag. 

Sy wentyd in die 400-indivi- 
duele wisselslag is 4:11.51. 

Douglas Erasmus (22.17) en 
Pieter Coetzee (22.58) het die 
kant in die 50-vryslag voor 
Sates (22.62) 
geraak. 

Sates het 
in die 400- 
vryslag, 100- 
vlinderslag 
en 100-indivi- 
duele wissel- 
slag kwalifi- 
serende tye Rebecca Meder 
losgeswem. 

In die langer afstande was 
Leigh McMorran gister in 
8:49.69 die wenner in die 800- 
vryslag. Dante Nortjé (15:26.53) 
het die 1500-vryslag gewen. 

Christian Sadie het twee 
Suid-Afrikaanse rekords hehaal 
deur die S7 200-wisselslag in 
2:31.64 en die S7 50-vryslag in 
28.73 te wen. 

Oor die vier dae in Pieterma- 
ritzburg het vyf swemmers tien 
kwalifiserende tye vir die wê- 
reldbyeenkoms losgeswem. 

Vanjaar se kortbad-wêreld- 
kampioenskappe is met ’n jaar 
uitgestel en sal van 13 tot 18 De- 
sember 2021 in Abu Dhabi 
plaasvind. - Sportredaksie 




Gimnaste proefkonyne in Tokio voor Spele 


Gimnaste is gewoond daaraan 
om onder druk te wees tydens 
kompetisies, maar dié van hul- 
le wat op pad na Tokio is vir ’n 
spesiale byeenkoms volgende 
maand, kan verskoon word as 
hulle voel dat hulle ’n Olimpie- 
se las saamdra. 

Gimnaste van Japan, die 
VSA, China en Rusland sal aan 
dié byeenkoms deelneem. Dit 
sal die eerste internasionale ge- 
leentheid by ’n Olimpiese ve- 
nue in Tokio wees sedert die 
Spele in Maart weens die Co- 
vid-19-pandemie met ’n jaar uit- 
gestel is. 

Vir Tokio sal dit ’n groot 
toets wees om te sien of die Spe- 
le-reëlingskomitee ’n interna- 
sionale byeenkoms suksesvol 


kan aanbied tydens die pande- 
mie. 

Vir die Amerikaners wat in- 
gestem het om deel te neem, 
kan dit ’n kans bied om Olim- 
piese proefkonyne te wees. 

“Hierdie geleentheid is groot 
vir enige atleet, nie net gimnas- 
te nie,” het Yul Moldauer, ’n 
bronsmedaljewenner by die Wê- 
reldkampioenskap in 2017, gesê. 

“Ons is in ’n vreemde tyd vir 
sportgeleenthede en dit is ons 
kans om werklik uit te gaan en 
dinge normaal te laat probeer 
voel. Ons kry die kans om te 
gaan deelneem, en indien alles 
seepglad verloop, sal ander lan- 
de en ander atlete sê: ‘Hulle het 
’n manier gevind om veilig deel 
te neem.’” 


Die Covid-19-pandemie bring 
wel mee dat die byeenkoms nie 
presies gehou kan word soos 
wat hy sou wees voor dié ge- 
sondheidskrisis nie. 

“Daar is prosedures wat ons 
sal moet volg, maar dit is tans 
hoe die lewe werk,” het die 23- 
jarige Moldauer bygevoeg. 

“ Jy moet die deur oopskouer 
en nie toelaat dat enigiets in 
jou pad kom nie. Pak die uitda- 
ging aan, aanvaar die risiko’s 
en bewys aan almal dat alles 
oukei gaan wees.” 

A1 vier lande is genooi om tot 
agt gimnaste te stuur, maar die 
VSA stuur ’n kleiner groep om- 
dat net ses van sy gimnaste be- 
reid was om op die vliegtuig te 
klim. 


“Die hele jaar is gevul met 
eerstes, so ek is uiters opge- 
wonde,” het die 16-jarige eMjae 
Frazier, wat vir die eerste keer 
buite die VSA se grense sal 
wees, gesê. 

“Ek voel dit kan voordelig vir 
my wees, want ek kan eerste 
deelneem om te sien hoe dit 
gaan.” 

Die byeenkoms sal op 8 No- 
vember in die Jojogi Nasionale 
Gimnasium gehou word. Dié 
stadion het plek vir 2 000 toe- 
skouers en sal tydens die Spele 
ook handbal aanbied. 

Japan is tot dusver taamlik 
suksesvol in die bekamping van 
die koronavirus. Die buiteland- 
se atlete wat na Tokio reis, sal 
deurlopend getoets moet word 


in hul eie lande, voordat hulle 
in Japan land. 

“Ek is seker almal doen wat 
hulle moet en volg die maat- 
reëls,” het Frazier bygevoeg. 

“Ek is daarom baie positief 
dat ons veilig sal wees.” 

Die atlete sal nie in kwaran- 
tyn geplaas word wanneer hulle 
in Japan land nie, maar hul he- 
wegings sal beperk word tot 
tussen die gimnasium en die 
span se hotel. Die atlete sal ook 
daagliks getoets word. 

“Ons het ’n punt bereik waar 
ons gevoel het dat die risiko 
laag genoeg is om hierdie ge- 
leentheid aan ons atlete te 
bied,” het Stefanie Korepin, 
VSA Gimnastiek se hoofpro- 
grambeampte, gesê. - Reuters 


Grandstand (201) 

15:00: Tennis: Erste Bank Ope, derde 
dag (ook op Tennis 214); 16:00: Krie- 
ket: Indiese Premierliga - Mumbai In- 
dians t. Royal Challengers Bangalore 
(ook op Cricket 212, albei R). 

Premier League (203) 

19:55: Sokker: Kampioeneliga - Kras- 
nodar t. Chelsea, 22:00: Manchester 
United t. RB Leipzig (albei R). 

Football (205) 

19:30: Sokker: Premierliga - Swallows 
t. Celtic (R). 

Variety 1 (206) 

16:35: Fietsry: Vuelta a Espana, agt- 


ste skof. 19:55: Sokker: Kampioeneli- 
ga - Basaksehir t. Paris Saint-Ger- 
main, 22:00: Juventus t. Barcelona 
(alles R). 

Variety 2 (207) 

22:00: Sokker: Kampioeneliga - 
Dortmund t. Zenit (R). 

Variety 3 (208) 

22:00: Sokker: Kampioeneliga - 
Brugge t. Lazio (R). 

Rugby (211) 

11:00: Prol4 - Benetton t. Scarlets, 
12:50: Edinburgh t. Connacht, 14:40: 
Munster t. Cardiff; 18:00: The Final 
Whistle (alles H). 


24uur 


Spele-deur swaai toe vir lemnaeler van VSA 


’n Amerikaanse atleet wat met twee 
prostetiese bene hardloop, het sy ap- 
pêlsaak teen Wêreldatletiek verloor in 
’n poging om vir die Olimpiese Spele 
in Tokio te kwalifiseer. 

Die Internasionale Hof vir Sportar- 
bitrasie (CAS) het ’n besluit deur Wê- 
reldatletiek gehandhaaf dat Blake 
Leeper ’n voordeel het teen atlete 
sonder gestremdhede weens die 
hoogte wat sy prostese aan hom gee. 

“Dit beteken dat mnr. Leeper nie 


aan die Olimpiese Spele of byeen- 
komste in Wêreldatletiek se reeks 
mag deelneem met die prostese wat 
hy tans gebruik nie,” het Wêreldatle- 
tiek luidens ’n verklaring gesê. 

Die saak was soortgelyk aan die 
een waarin Oscar Pistorius betrokke 
was voordat hy aan die Spele in 2012 
kon deelneem. CAS het eindelik beslis 
Pistroius se koolstofvesel-lemme het 
nie aan hom ’n voordeel gegee nie. - 
Wim Pretorius 


Veelsydige Nadal 6de in beroepsgholftoernooi 


Die tennisster Rafael 
Nadal (foto), tweede 
op die wêreldranglys, het 
allesbehalwe op sy loue- 
re gaan rus nadat hy 
Roger Federer se rekord 
van 20 Grand Slam-ti- 
tels in die Franse Ope 
geëwenaar het. 

Die Spanjaard het sy 
tennisraket vir gholf- 
stokke geruil en aan die 



Balearic-kampioenskap 

deelgeneem. 

Hy het teen 59 gholf- 
spelers, van wie die 
meeste beroepspelers 
is, meegeding en die 
toernooi in die gesa- 
mentlike sesde plek af- 
gesluit. Hy het tien 
houe agter die wenner, 
Sebastian Garcia, geëin- 
dig. - Sportredaksie 


Taai stryd wag op Kevin Anderson in Wene 


Wanneer Kevin Anderson vandag teen 
die gevaarlike Pablo Carreno Busta 
van Spanje kragte meet in die tweede 
ronde van die Erste Bank Ope, sal hy 
vertroue put uit die veggees wat hy 
Maandag getoon het. 

Anderson (34), die Erste Bank-kam- 
pioen van 2018, was Maandag teen 
die plaaslike gunsteling, Dennis Novak, 
so te sê dood en begrawe met die 
telling op 3-6 in die valbylstryd van 
die beslissende derde stel. Hy het eg- 


ter al vyf die volgende punte gewen 
om met 6-7(2), 6-4, 7-6(6) te seëvier. 

Anderson het met sy terugkeer ná 
’n knieoperasie net drie van sy agt 
ATP-wedstryde gewen. 

■ Nog ’n Suid-Afrikaner, Lloyd Harris, 
het hom gister in die eerste ronde 
van die Astana Ope in Kasakstan in 
Egor Gerasimov van Belarus vasge- 
loop. 

Gerasimov het met 6-3,3-6,7-6(3) 
geseëvier. - Sportredaksie 


Skotte pos Maitland ná hy protokol verbreek 


Die Skotse vleuel Sean 
Maitland (foto) sal Sa- 
terdag se Sesnasies-rug- 
bystryd teen Wallis mis- 
loop omdat hy nie die 
Covid-19-protokol gevolg 
het terwyl hy verlede 
week by die Barbarians 
was nie. 

Maitland (32) was een 
van twee groepe Barba- 
rians wat Dinsdag en 



Woensdag hul hotel, 
wat as bioborrel gedien 
het, sonder toestem- 
ming verlaat het om te 
gaan uiteet en kuier. 

Dié optrede het daar- 
toe gelei dat Sondag se 
wedstryd tussen die 
Baabaas en Engeland, 
wat op Twickenham ge- 
speel sou word, gekan- 
selleer is. - Reuters 


Brad Thorn vir nog ’n jaar ’n doring vir die Reds 


Brad Thorn, wat die Reds vanjaar na 
die eindstryd van Australië se plaasli- 
ke Superrugby-reeks gelei het, het ’n 
kontrak onderteken om dié span vir 
nog ’n jaar af te rig. 

Die Reds wou hom eintlik graag ’n 
langer kontrak aangebied het, maar 
hulle het besluit dat ’n korttermyn- 
ooreenkoms weens die onsekerhede 
wat Covid-19 teweeggebring het, vir 
eers die beste opsie is. 

David Hanham, die Reds se uitvoe- 


Uitslae 

Krieket 

INDIESE PREMIERLIGA 
(Dubai) 


Sunrisers Hyderabad 

D. Warner v Patel b Ashwin.66 

W. Saha v lyer b Nortjé.87 

M. Pandey nie uit nie.44 

K. Williamson nie uit nie.11 

Ekstras (7bl, 4wl).11 

TOTAAL (vir 2, 20 bbe.).219 


Val van paaltjies: 1-107, 2-170. 
BOULONTLEDING: Nortjé 4-0-37-1; Rabada 
4-0-54-0; Ashwin 3-0-35-1; Patel 4-0-36-0; 
Deshpande 3-0-35-0; Stoinis 2-0-15-0. 


Delhi Capitals 

A. Rahane bvp b Khan.26 

S. Dhawan v Warner b Sharma.0 

M. Stoinis v Warner b Nadeem.5 

S. Hetmyer b Khan.16 

R. Pant v Goswami b Sharma.36 

S. lyer v Williamson b Shankar.7 

A. Patel v Garg b Rashid Khan.1 

K. Rabada b Natarajan.3 

R Ashwin v Samad b Holder.7 

T. Deshpande nie uit nie.20 

A. Nortjé v Garg b Natarajan.1 

Ekstras (4bl, 5wl).9 

TOTAAL (almal uit, 19 bbe.).131 


Val van paaltjies: 1-1, 2-14, 3-54, 4-55, 5-78, 
6-83, 7-103, 8-103, 9-125,10-131. 
BOULONTLEDING: Sharma 4-0-27-2; Na- 
deem 1-0-8-1; Holder 4-0-46-1; Khan 4-0-7-3; 
Natarajan 4-0-26-2; Shankar 1.5-0-11-1; War- 
ner 0.1-0-2-0. 

■ Sunrisers Hyderabad wen met 88 lopies. 

Tennis 

ERSTE BANK OPE 
(Wene, Oostenryk) 

Mansenkelspel: EERSTE RONDE: Andrey Ru- 


rende hoof, sê daar sal teen die einde 
van 2021 weer ’n besluit oor die span 
se afrigters geneem word. Dan sal 
daar meer sekerheid oor die reeks se 
toekomstige struktuur wees. 

Thorn het in 2017 as hoofafrigter 
by die Reds oorgeneem. 

Die Reds het vanjaar in die Aussies 
se plaaslike reeks baie verbetering ge- 
toon, maar is in die eindstryd met 28- 
23 deur die Brumbies verslaan. - 
Reuters 


blev (Rus, 5) k Norbert Gombos (Slow) 6-3, 

6- 2; Jurij Rodionov (Oos) k Denis Shapovalov 
(Kan, 8) 6-4, 7-5; Grigor Dimitrov (Bul) k Ka- 
ren Khachanov (Rus) 7-6(6), 6-3; Hubert Hur- 
kacz (Pol) k Attila Balázs (Hon) 6-3, 7-5; No- 
vak Djokovic (Serw, 1) k Filip Krajinovic 
(Serw) 7-6(6), 6-3; Dan Evans (Brit) k Aljaz 
Bedene (Slo, uitgetree) 6-3, 4-5. 

ASTANA OPE 
(Nur-Zultan, Kazakstan) 

Mansenkelspel: EERSTE RONDE: Egor Gera- 
simov (Bel) k Lloyd Harris (SA) 6-3, 3-6, 

7- 6(3). 

Fietsry 

VUELTA A ESPANA 
(Villanueva de Valdegovia) 

Sewende skof (Vitoria-Gasteiz na Villanueva 
de Valdegovia, 159,7 km): 1. Michael Woods 
(Kan, EF) 3:48:16,2. Omar Fraile (Sp, Astana) 
+4 sek, 3. Alejandro Valverde (Sp, Movistar) + 
4 sek, 4. Nans Peters (Fr, AG2R La Mondiale) 
+8 sek, 5. Guillaume Martin (Fr, Cofidis) +8 
sek. 

Algeheel: 1. Richard Carapaz(Ecu, IneosGre- 
nadiers) 28:23:51, 2. Hugh Carthy (Brit, EF) 
+18 sek, 3. Daniel Martin (ler, ISN) +20 sek, 

4. Primoz Roglic (Slo, Jumbo-Visma) + 30 sek, 

5. Enric Mas (Sp, Movistar) +1 min, 7 sek. 

Netbal 

NASIONALE LIGA 
(Bloemfontein) 

Afdeling A: Eindstryd: Jaguars 38, Crinums 26 
(8-6,16-15, 26-19). 

Afdeling B: Eindstryd: Aloes 35, Queens 31. 
Promosie-relegasie-wedstryd: Stars 54, 
Aloes 30. 











• Klop eerder 



Cobus Claassen 

Soos wat dit ’n skrumskakel 
betaam wat sy plek ken, het 
die Bulle se Ivan van Zyl 
groot lofprysing vir sy 
voorspelers wanneer hy 
oor sy pronkvertoning teen 
die Haaie uitgevra word. 

Van Zyl was een van die 
groot uitblinkers in Saterdag- 
aand se Bulle-oorwinning van 
41-14 oor die Haaie op Loftus 
Versfeld in die Superrugby 
Unlocked-reeks. 


die Bul-voorspelers op die skouer, sê beskeie Van Zyl 


So byvoorbeeld was Marco van 
Staden, flank van die Bulle, se drie 
in die eerste helfte aan Van Zyl, 
wat digby ’n losgemaal deur ’n ga- 
ping gesny het, te danke. 

“Die voorspelers het dit baie 
makliker gemaak. Almal weet as 
jou pak vorentoe speel, maak hulle 
dit vir die skrumskakel en losska- 
kel baie makliker om goeie beslui- 
te te neem. 

“Die besluitneming was in die 
geheel baie beter en ons het ons 
kanse benut. 

“Ek is baie tevrede met my spel, 


maar die grondslag is vir my ge- 
skep,” sê Loftus se dominee- 
skrummie beskeie. 

Die oorwinning kon ná ’n taam- 
like onoortuigende begin in die Su- 
perreeks nie op ’n beter tyd vir die 
Bulle gekom het nie. 

“Dit gee ons baie meer selfver- 
troue nadat ons in die eerste twee 
wedstryde (teen die Pumas en 
Cheetahs) nie ritme kon kry nie. 

“Omdat dit so ’n kort kompetisie 
is, is elke wedstryd belangrik. Ons 
kom nou teen die Stormers en 
daarna die Leeus te staan en dit is 


belangrik om daarop voort te 
bou.” 

Soos wat met vorige Bulle-brei- 
ers die geval was, span Jake White 
die twee Springbok-skrumskakels, 
Van Zyl en Embrose Papier, om 
die beurt in. 

“Ons het die gesprek al baie ge- 
had en ek en Emy (Papier) kom 
baie goed oor die weg. 

“Dit is seker tot ’n mate ’n kop- 
skuif wat ons moes maak en dit is 
iets waarmee coach Jake baie goed 
is. 

“Die span kom eerste en die 


doelwit is om te wen, ongeag wie 
in die beginspan is. Ons albei weet 
die afrigtingspan staan agter ons 
en dit gee ’n ou baie selfvertroue.” 

Die voormalige Bulle-legende 
Fourie du Preez het boonop on- 
langs vir Van Zyl-hulle begin tou- 
wys maak. 

“Fourie was een van my kinder- 
helde en om nou saam met iemand 
van sy kaliber te werk, is van on- 
skatbare waarde. 

“Ons het nog net ’n paar sessies 
saam met hom gehad. Ek besef 
nogmaals dat die klein, tegniese 


goed ’n groot verskil op dié vlak 
maak. 

“Ek is baie dankbaar om by die 
beste te kan leer.” 

Saterdagaand kry dié Bulle-duo 
weer ’n kans om teen die Stormers 
se Bok Herschel Jantjies te wed- 
ywer. 

Van Zyl maak nie veel van die 
tweestryd nie. 

“Ek is opgewonde oor die uitda- 
ging. Dit gaan nogmaals oor dit 
wat nodig gaan wees om te wen. 

White maak móre sy span be- 
kend. 



Nommer een, vir die vierde keer! Die vroue van Noord-Gauteng se Jaguars-netbalspan flits gisteraand behoorlik tande nadat hulle vir die vierde 
agtereenvolgende keer as kampioene van die Nasionale Liga gekroon is. Foto: GALLO IMAGES 


Jaguars spoeg vuur vir nr. 4 


Annchen Nel 

So maak kampioene! 

Die Noord-Gautengse Jaguars 
het ná 14 uitmergelende wed- 
stryddae, 12 wedstryde en 48 mi- 
nute van eindstryd-netbal groot 
geskiedenis gemaak, toe hulle 
gisteraand in Bloemfontein vir 
die vierde agtereenvolgende jaar 
die Nasionale Liga gewen het. 

Die Pretorianers se kloue was 
te skerp in die tweede helfte van 
’n eindstryd waarin hulle met 
38-26 koning oor die Vrystaat 
Crinums gekraai het. 

Sake het in die eerste helfte 
baie gelykop verloop. Die spe- 
lers het met rustyd asem geskep 
met die telling 16-15 vir die kam- 
pioen, en die trofee steeds eni- 
giemand s’n. 

Maar toe trap die Pretoriase 
vroue die versneller in... 

Hulle het in die derde kwart 
volle beheer van sake geneem en 


10 doele by hul totaal gevoeg. 

Die Vrystaters het daarenteen ’n 
skamele vier keer die doelnet 
laat ruk. 

Die Crinums het sy aanval 
probeer versterk deur Lefébre 
Rademan van hulpdoel na aan- 
vallende vleuel te skuif en Kha- 
nyisa Chawane van AV na sen- 
ter. Maar die Jaguars het hul 
planne reg gehad vir Rademan, 
die Crinums se sleutelspeler op 
die aanval. 

Die Jaguars-verdedigers Jas- 
mine Ziegelmeier, Akosua 
Mensah en later Jamie van Wyk 
het haar geen beweegruimte ge- 
gee nie. 

Jenny van Dyk (Jaguars-afrig- 
ter) se span het die toemooi on- 
oorwonne afgesluit. Belangriker 
egter is dat hulle die suksesvol- 
ste span in die geskiedenis ge- 
word het. Hulle het die vierde 
keer in vier jaar die trofee om- 
hoog gelig. 


Dit was die derde keer dat die 
Jaguars die Crinums in vanjaar 
se toernooi kon klop - maar die 
oorwinning in die eindstryd is 
die een wat hulle en hul onder- 
steuners die langste sal bybly. 

As kersie op die koek is die 
Jaguars se Protea-senterbaan- 
speler en kaptein, Izette Griesel, 
as die Speler van die Toernooi 
aangewys. 

Van Dyk sê haar spelers was 
briljant onder druk en het koel- 
kop gebly. 

“Dit was ’n tawwe toemooi. 
Ons is getoets en almal is tot hul 
uiterste beproef. Ons het die 
toemooi sonder beserings afge- 
sluit en weet jy, hulle lyk vir my 
nog vars,” sê Van Dyk. 

Sy skryf hul sukses toe aan be- 
stendigheid. 

“ Jy moenie net puik speel 
wanneer dit saak maak nie, 
maar regdeur ’n toernooi. Jy 
moet jou beste vir laaste bêre en 


dan uitsonderlik vertoon wan- 
neer dit die meeste saak maak.” 

Dit was ’n goeie toemooi vir 
Gautengse netbal, met die Fire- 
balls van Johannesburg wat der- 
de geëindig het. Die Fireballs se 
Protea-kaptein, Bongiwe Msomi, 
was die beste senterbaanspeler 
van die toernooi. 

Rademan is as die Doelskieter 
van die Toemooi aangewys en 
Nicola Smith van die Stings was 
die Verdediger van die Toer- 
nooi. 

Die Stings het vierde, die 
Noordwes-Flames vyfde en die 
Kingdom Stars sesde geëindig. 

■ In Maandagaand se eindstryd 
in Afdeling B het die Oos-Kaapse 
Aloes die Kingdom Queens met 
35-31 geklop. 

Hulle het egter gister hul pro- 
mosie-relegasiewedstryd teen 
die Stars met 30-54 verloor en sal 
dus volgende jaar weer in Afde- 
ling B meeding. 


D-DAG BREEK AAN 

Leeus hoop 
nou vir 
negatiwiteit 



Burger Odendaal gee die bal in ’n duikslag uit toe die Leeus ’n paar weke 
terug teen die Stormers op Nuweland gespeel het. Die Leeus was 
sedertdien nog nie weer in aksie nie. Foto: GALLO IMAGES 


Poubloues 
wil weet 
of rit nog 
nodig is 

Christo Buchner 

Die hele Leeus-rugbygroep is gis- 
ter weer getoets vir Covid-19 en 
daar sal na gelang van die uitslae 
’n besluit geneem word oor die 
wysheid daarvan om Griekwas 
Vrydagaand te pak. 

Die uitslae van die Johannes- 
burgers se toetse sal vandag be- 
skikbaar wees, en die bepalende 
faktor wees. 

Die Poubloues beplan om móre 
reeds na Johannesburg te reis vir 
Vrydag se Superrugby Unlocked- 
kragmeting op Ellispark, en sal 
vanselfsprekend betyds wil weet 
of so ’n rit onnodig sal wees. 

Hul bure, die Cheetahs, het die 
afgelope naweek ’n onaangename 
ervaring gehad toe hulle reeds na- 
dat hulle Saterdagoggend met hul 
voorbereidings vir hul stryd teen 
die Leeus begin het toe besluit is 
om dit af te las. 

Teen daardie tyd was daar 
reeds elf Leeus wat nie vir die 
wedstryd oorweeg kon word nie 
weens positiewe Covid-uitslae of 
kontak met siek spanmaats. 

Die moontlikheid van verkeer- 
de toetsuitslae kan natuurlik ook 
met Covid-19 nooit buite rekening 


gelaat word nie. 

Die Leeus se spelers is gister 
weer by Ellispark getoets en het 
onmiddellik daama weer huis- 
waarts gekeer. Hulle het daarna 
’n spanvergadering op Zoom ge- 
had, voordat hulle elkeen hul eie 
oefenprogram gevolg het. 

Die Leeus moes verlede week 
twee oefensessies kanselleer na- 
dat die virus by die span van die 
Goudstad moles begin maak het. 

Maandag se oefensessie kon 
ook nie plaasvind nie aangesien 
die hele groep in kwarantyn was. 

Die span het dus nou ’n behoor- 
like gebrek aan samehorigheid in 
spanverband. 

Teen die agtergrond daarvan is 
dit heeltemal verstaanbaar dat 
Altmann Allers, die voorsitter 
van die Leeus se Rugbymaatskap- 
py, Maandag gesê het hy hoop die 
Johannesburgers sal binnekort 
weer ’n kans kry om uit te draf. 


“Ek voel net vir die moreel van 
almal moet rugby kan voort- 
gaan,” het hy gesê. “Die uitslag 
word wat my betref nie nou voor- 
op gestel nie, maar bloot om weer 
te kan speel.” 

Die kragmeting met die Chee- 
tahs wat Saterdag uitgestel is, sal 
skynbaar nie vorentoe kan plaas- 
vind nie, aangesien daar in die 
druk program van hierdie toer- 
nooi nie spasie is om dit iewers in 
te pas nie. 

Dus sal albei spanne waarskyn- 
lik twee ligapunte kry. Sou Vry- 
dag se Griekwas-kragmeting ook 
uitgestel en later afgelas word, sal 
gedeelde ligapunte in dié stryd 
ook die spanne se voorland wees. 

Vir die Leeus, wat hul eerste 
twee wedstryde teen die Haaie (in 
Durban) en Stormers (in Kaap- 
stad) verloor het, is dit ’n onaan- 
gename situasie dat hulle in tuis- 
wedstryde dié punte moet deel. 


‘Steunpilaar’ Niell hang rugbystewels op om te studeer 



Niell Jordaan (regs) saam met sy spanmaat Henco Venter toe die 
Vrystaat-Cheetahs die Blou Bulle in 2016 in die eindstryd van die 
Curriebeker-reeks in Bloemfontein geklop het. Foto: GALLO IMAGES 


Marnus Kok 

Die rugbyloopbane van ’n hand- 
vol Griekwas-spelers, onder wie 
Niell Jordaan, kom vandees- 
week tot ’n einde. 

Benewens Jordaan (’n los- 
voorspeler wat in 2016 as ’n 
Cheetah uit die Curriebeker ge- 
drink het), verval Christiaan 
Meyer (skrumskakel), Wendal 
Wehr (losvoorspeler), Shaine 
Orderson (losvoorspeler) en 
Khwezi Mkhafu (haker) se kon- 
trakte ook almal aan die einde 
van Oktober. 

Nog ’n rits ander spelers se 
kontrakte bereik ook hul ver- 
valdatums, maar hulle gaan 
hulle by nuwe spanne aansluit. 
Anthony Volmink (heelagter) 
en Khwezi Mona (stut) gaan 
Haaie toe, terwyl die slotte Ian 


Groenewald en Victor Sekekete 
Bloemfontein toe verhuis om 
vir die Cheetahs te speel. 

Die skrumskakel Chriswill 
September sou hom op 1 No- 
vember by die Pumas aange- 
sluit het, maar hy het reeds 
Maandag by sy nuwe werkge- 
wer ingeval. In ruil vir dié 
“guns” het die Laevelders se 
slot Cameron Lindsay gister in 
Kimberley begin. 

Ook Sibabalo Qoma, ’n slot 
wat voorheen vir die Vrystaat, 
Griffons en Shimlas diens ge- 
doen het, begin vandeesweek by 
Griekwas. 

Scott Mathie, afrigter van die 
Poubloues, het besluit om geen 
van die spelers wat die unie 
aan die einde van die maand 
verlaat vir Vrydag se Superrug- 
by Unlocked-kragmeting met 


die Leeus in Johannesburg te 
oorweeg nie (sou dié stryd wel 
te midde van die Covid-19-krisis 


by die Leeus kan plaasvind). 

Die 28-jarige Jordaan het hom 
in 2019 by die Poubloues aange- 


sluit nadat hy lank ’n staatma- 
ker vir die Vrystaat was. Hy 
het aan Grey-kollege gematriku- 
leer en die Vrystaat in 2009 en 
2010 in die Cravenweek-toer- 
nooi verteenwoordig. 

Jordaan was ook in 2015 deel 
van die Shimlas-span wat die 
Varsitybeker-reeks gewen het - 
ook soos die Curriebeker-sege 
’n jaar later onder die afrigting 
van Franco Smith. 

Jordaan gaan oor die volgen- 
de paar weke al sy aandag daar- 
op toespits om sy graad in bou- 
rekeningkunde aan Kovsies te 
voltooi. Hy sluit nie die moont- 
likheid uit dat hy dalk in 2021 
weer kan rugby speel as ’n ge- 
leentheid opduik nie. 

Smith, wat deesdae Italië se 
nasionale span afrig, vertel dat 
Jordaan onwrikbaar geglo het 


aan die plan wat hy in 2015 vir 
die Shimlas gehad het. 

“Hy het baie hard gewerk. 

Toe hy saamgegaan het na die 
Vrystaat, was hy ’n persoon wat 
altyd 100% ingesit het - in die 
oefeninge en ook in die wed- 
stryde. 

“Die manier waarop hy speel, 
het hom ook regtig as ’n leier 
laat ontwikkel. Hy was in die 
eindstryd van die Varsitybeker 
’n steunpilaar,” sê Smith. 

“Maar ook in die eindstryd 
van die Curriebeker in 2016 toe 
hy Piet van Zyl (plaasvervan- 
ger-skrumskakel van die Blou 
Bulle) vyf meter van die doellyn 
af uitgeduik het nadat hy die 
hele lengte van die veld agter 
hom aangehardloop het. Dit sê 
alles van Niell Jordaan, hy is 
iemand wat jou nooit in die 


steek sal laat nie.” 

Die 26-jarige Meyer, wat se- 
dert 2016 vir Griekwas gespeel 
het en alombekend is as Muis, 
is deesdae ’n sakeman in Kim- 
berley. Hy en sy vriendin het ’n 
paar maande gelede ’n onderne- 
ming oorgeneem. 

Wehr (32), ’n boorling van 
Worcester in die Wes-Kaap, het 
die laaste twee jaar maar min 
speelkans gekry. Hy was sedert 
2014 by Griekwas. 

Die 22-jarige Orderson was 
net vanjaar by die Poubloues 
gekontrakteer. Hy gaan in 2021 
sy graad in sportwetenskap aan 
die Universiteit van Wes-Kaap- 
land (UWK) voltooi en hoop om 
in die Varsitybeker-reeks te 
speel. Die oud-Blitsbok-breier 
Paul Treu is deesdae UWK se 
hoofafrigter. 










